**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Οκτωβρίου 2017, ημέρα Πέμπτη και ώρα 09.15΄, στην **Αίθουσα «Προέδρου Αθαν. Κωνστ. Τσαλδάρη» (223)** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Τροποποίηση ν. 2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Αφροδίτη Μπιζά, Αντιπρόεδρος του Ειδικού Διαβαθμιδικού Συνδέσμου Ν. Αττικής (ΕΕΣΔΝΑ), Σάββας Χιονίδης, Πρόεδρος της Επιτροπής Περιβάλλοντος της Κεντρικής Ένωσης Δήμων Ελλάδος (ΚΕΔΕ), Χριστόδουλος Ευθυμίου, μέλος του Γενικού Συμβουλίου της Πανελλήνιας Ομοσπονδίας Εργαζομένων στους Οργανισμούς Τοπικής Αυτοδιοίκησης (ΠΟΕ-ΟΤΑ), Φίλιππος Κυρκίτσος, Προέδρος της Οικολογικής Εταιρείας Ανακύκλωσης EcoΠαρατηρητής (ΟΕΑ), Ιωάννης Ραζής, Γενικός Διευθυντής της Ελληνικής Εταιρείας Αξιοποίησης Ανακύκλωσης (ΕΕΑΑ), Αλέξανδρος Κατσιάμπουλας, Αντιπρόεδρος της Ελληνικής Εταιρείας Διαχείρισης Στερεών Αποβλήτων (ΕΕΔΣΑ), Δημήτριος Πολιτόπουλος, Πρόεδρος του Ελληνικού Οργανισμού Ανακύκλωσης (ΕΟΑΝ), Δημήτριος Κονταξής, Πρόεδρος του Δ.Σ. του Συνδέσμου Βιομηχανιών και Επιχειρήσεων Ανακύκλωσης και Ενεργειακής Αξιοποίησης Αποβλήτων (ΣΕΠΑΝ), Γεώργιος Παπαδάκης, Γενικός Διευθυντής του Δικτύου του Φορέα Διαχείρισης Στερεών Απορριμμάτων Βόρειας Πεδιάδας, Κωνσταντίνος Κωνσταντίνου, Γενικός Διευθυντής του Συμβουλίου του ΣΕΒ για τη Βιώσιμη Ανάπτυξη, Εμμανουήλ Μπαλτάς, επιστημονικός συνεργάτης της Κεντρικής Ένωσης Επιμελητηρίων Ελλάδος (ΚΕΕΕ), Δημήτριος Μπίμπας, στέλεχος Γραφείου Τεκμηρίωσης στο Ινστιτούτο Μικρών Επιχειρήσεων (ΙΜΕ) της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ), Αναστάσιος Παντελάκης, σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ) και Γεωργία Αγγελιδάκη, νομικός σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Ηλίας Ορδόλης, Γενικός Διευθυντής του Συλλογικού Συστήματος Εναλλακτικής Διαχείρισης (ΣΣΕΔ) Ανακύκλωσης Φορητών Ηλεκτρικών Στηλών «ΑΦΗΣ ΑΕ», Σοφία Χούμα, Διευθύνουσα Σύμβουλος του Συλλογικού Συστήματος Εναλλακτικής Διαχείρισης (ΣΣΕΔ) Ανακύκλωσης Συσσωρευτών «Re-Battery ΑΕ», Χρήστος Σωκράτης, μέλος του Δ.Σ. της Ένωσης Ιδιωτικών Υπαλλήλων Περιφερειακής Ενότητας του Ν. Ηρακλείου, Χρήστος Βόντας, Πρόεδρος Δ.Σ. της Εναλλακτικής Διαχείρισης Οχημάτων Ελλάδος (ΕΔΟΕ) Τέλους Κύκλου Ζωής, Μάνθος Δελατόλας, Ταμίας της Διοικούσας Επιτροπής της Κοινωνικής Συνεταιριστικής Επιχείρησης (Κοιν.Σ.Επ.) της Τήνου για την τοπική ανάπτυξη και το περιβάλλον « Καλλονή- Κελλιά», Αναστάσιος Νικολιδάκης, Πρόεδρος του Κοινωνικού Συνεταιρισμού Επιχειρήσεων (Κοιν.Σ.Επ.) Πάτρας, Κωνσταντίνος Καραγιαννόπουλος, Διευθύνων Σύμβουλος του Συλλογικού Συστήματος Εναλλακτικής Διαχείρισης Συσκευασιών ΣΣΕΔ «ΑΝΤΑΠΟΔΟΤΙΚΗ ΑΝΑΚΥΚΛΩΣΗ ΑΕ», Μάριος Ιντζελέρ, Διευθύνων Σύμβουλος του Συλλογικού Συστήματος Εναλλακτικής Διαχείρισης «ΑΝΑΚΥΚΛΩΣΗ ΣΥΣΚΕΥΩΝ ΑΕ», Διονύσιος Μπουντουβάς, Διευθύνων Σύμβουλος του Συλλογικού Συστήματος Εναλλακτικής Διαχείρισης ΣΣΕΔ «Συσσωρευτών Πανελλαδικής Εμβέλειας «COMBATT AE», Γεώργιος Δεληγιώργης, Πρόεδρος και Διευθύνων Σύμβουλος του Συλλογικού Συστήματος Εναλλακτικής Διαχείρισης Αποβλήτων Λιπαντικών Ελαίων ΑΕ (ΕΝΔΙΑΛΕ ΑΕ) και του Συλλογικού Συστήματος Εναλλακτικής Διαχείρισης Συσκευασιών Λιπαντικών «ΚΕΠΕΔ ΑΕ», Κωνσταντίνος Μεταξάς, Γενικός Διευθυντής του Συλλογικού Συστήματος Εναλλακτικής Διαχείρισης (ΣΣΕΔ) Χρησιμοποιημένων Συσσωρευτών Μολύβδου – Οξέως και Νικελίου – Καδμίου (Οχημάτων και Βιομηχανίας) «ΣΥΔΕΣΥΣ ΑΕ», Γεώργιος Μαυριάς, Γενικός Διευθυντής του Συλλογικού Σύστημα Εναλλακτικής Διαχείρισης Ελαστικών Οχημάτων «ECOELASTIKA AE», Νικόλαος Μπακιρτζίδης, Προέδρος του Πανελλήνιου Συνδέσμου Ανακυκλωτών Μεταλλικών Απορριμμάτων.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βράντζα Παναγιώτα, Κατσαβριά – Σιωροπούλου Χρυσούλα, Δημαράς Γιώργος, Δρίτσας Θεόδωρος, Μουσταφά Μουσταφά, Θεοφύλακτος Γιάννης, Καματερός Ηλίας, Καραγιάννης Γιάννης, Πάλλης Γιώργος, Καραναστάσης Απόστολος, Κάτσης Μάριος, Καφαντάρη Χαρά, Μορφίδης Κωνσταντίνος, Ξυδάκης Νίκος, Βαρδάκης Σωκράτης, Ριζούλης Ανδρέας, Ντζιμάνης Γιώργος, Σπαρτινός Κώστας, Τελιγιορίδου Ολυμπία, Αθανασίου Χαράλαμπος, Δήμας Χρίστος, Κόνσολας Εμμανουήλ, Μπουκώρος Χρήστος, Παναγιώταρος Ηλίας, Γρέγος Αντώνιος, Αρβανιτίδης Γεώργιος, Συντυχάκης Εμμανουήλ, Λαζαρίδης Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας, καλώς ήρθατε στη Βουλή, απευθύνομαι στους εκλεκτούς προσκεκλημένους της Διαρκούς Επιτροπής Παραγωγής και Εμπορίας, η οποία συνεδριάζει σήμερα με θέμα ημερήσιας διάταξης συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Τροποποίηση ν. 2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις». Έχουν κληθεί και έρθει αρκετοί από τους φορείς. Θα ξεκινήσουμε από τον Ειδικό Διαβαθμιδικό Σύνδεσμο Νομού Αττικής. Πριν όμως δώσω το λόγο στην κυρία Μπιζά, την Αντιπρόεδρο, θα πω, επειδή οι φορείς είναι πολλοί και έγινε προσπάθεια από την Επιτροπή να έρθουν, όσο το δυνατόν περισσότεροι, για να πουν την άποψή τους, το τονίζω, ο χρόνος που έχετε είναι λίγος.

Δηλαδή, τρία λεπτά ο κάθε φορέας, προσπαθήστε έτσι να συμπυκνώνεται στον νου σας το τι θα πείτε, σε σχέση με το νομοσχέδιο. Μετά η διαδικασία θα είναι να ακολουθήσουν άλλα δύο με τρία λεπτά από κάθε Εισηγητή για να απευθύνει ερωτήσεις και μετά, απευθύνομαι στους φορείς ξανά, θα έχετε άλλα τρία λεπτά, για να απαντήσετε στα ερωτήματα και να συμπληρώσετε πιθανόν κάτι το οποίο δεν είπατε στην πρωτολογία σας. Θα σας παρακαλέσω, γιατί δεν μου αρέσει να σταματώ και να διακόπτω, να τηρήσουμε το χρόνο, γιατί οι φορείς, οι οποίοι έχουν κληθεί είναι γύρω στους 35 σε αριθμό. Τώρα δεν έχω ακριβή εικόνα για το πόσοι έχουν προσέλθει, καταλαβαίνετε όμως ότι ο χρόνος δεν είναι απεριόριστος.

Το λόγο έχει η κυρία Μπιζά, Αντιπρόεδρος του Ειδικού Διαβαθμιδικού Συνδέσμου Νόμου Αττικής.

ΑΦΡΟΔΙΤΗ ΜΠΙΖΑ (Αντιπρόεδρος του Ειδικού Διαβαθμιδικού Συνδέσμου Νόμου Αττικής, ΕΕΣΔΝΑ): Χαιρετίζω την πολύ σημαντική σημερινή συνάντηση, εκπροσωπώντας και την Πρόεδρο του ΕΕΣΔΝΑ, την Περιφερειάρχη, κυρία Δούρου, η οποία λόγω απουσίας της δεν μπορούσε να παρευρεθεί. Ο εθνικός σχεδιασμός, αλλά και ο αναθεωρημένος περιφερειακός σχεδιασμός της Αττικής προβλέπουν, πως το 2020, με την πρόληψη, τη διαλογή στην πηγή και την ανακύκλωση θα εκτρέπεται το 50% των αστικών στερεών αποβλήτων. Είναι βέβαιο ότι ο στόχος αυτός είναι εξαιρετικά δύσκολο να επιτευχθεί με τους ρυθμούς που κινούνται σήμερα οι Δήμοι. Η σημερινή κατάσταση στον τομέα της ανακύκλωσης είναι απογοητευτική.

Στα πλαίσια της εκπόνησης του ΠΕΣΔΑ της Αττικής, οι Δήμοι είχαν συντάξει το 2015, τα δικά τους τοπικά σχέδια διαχείρισης απορριμμάτων, προκειμένου να αποτελέσουν τη βάση του σχεδιασμό του νέου ΠΕΣΔΑ. Παρά το γεγονός όμως ότι στα σχέδια αυτά περιέχονται προτάσεις και σχεδιασμοί, σχετικοί με τους ποσοτικούς και ποιοτικούς στόχους της ανακύκλωσης, οι Δήμοι μέχρι σήμερα είναι απρόθυμοι να προχωρήσουν στον τομέα αυτό.

Τα τοπικά σχέδια στους περισσότερους δήμους είναι «νεκρό γράμμα». Το ζητούμενο είναι, λοιπόν, οι τρόποι μέσω των οποίων θα αρχίσουν να υλοποιούνται τα τοπικά σχέδια, για να επιτευχθούν οι στόχοι της ανακύκλωσης.

Με την επικείμενη αναθεώρηση του ν. 2939/2001, αλλά και τις επικείμενες νομοθετικές ρυθμίσεις που έχει εξαγγείλει ο Αναπληρωτής Υπουργός του ΥΠΕΝ, θα πρέπει να δοθεί η απαραίτητη ώθηση, έτσι ώστε να βοηθηθούν οι δήμοι να υλοποιήσουν τα τοπικά τους σχέδια και να προωθήσουν την ανακύκλωση. Με την επικείμενη τροποποίηση, ενισχύεται ο ρόλος και οι αρμοδιότητές τους, στον τομέα της εναλλακτικής διαχείρισης απορριμμάτων, έτσι ώστε μέσα από τα τοπικά τους σχέδια, θα μπορούν πλέον να υλοποιούν προγράμματα διαλογής στην πηγή και επεξεργασίας προδιαλεγμένων βιοαποβλήτων για να πετύχουν τους στόχους τους.

Οι δήμοι θα πρέπει να έχουν τη δυνατότητα να οργανώνουν αυτοτελώς την ανακύκλωση και την εναλλακτική διαχείριση των δημοτικών αποβλήτων - συσκευασιών, δημιουργώντας δικά τους συστήματα, ώστε να καλύπτουν τις ανάγκες της τοπικής κοινωνίας. Ακόμη και αν συνεχίσουν, όμως, τη συνεργασία με τα ιδιωτικά συστήματα των παραγωγών, θα πρέπει να προβλέπεται νομοθετικά ότι οι συμβάσεις τους, θα περιλαμβάνουν και χρηματικό αντίτιμο, ώστε να μειωθεί το κόστος και να εξασφαλιστούν νέες θέσεις εργασίας. Απαραίτητη, επίσης, είναι η ενίσχυση του ΕΟΑΝ, ως προς τον ελεγκτικό του ρόλο. Οι εισφορές που πληρώνουν οι πολίτες ως τέλη της ανακύκλωσης, θα πρέπει να αποδίδονται στους δήμους με διαφάνεια για την χρηματοδότηση των δράσεων τους που περιλαμβάνονται στα τοπικά τους σχέδια, να διατίθενται για τις ανάγκες διαχείρισης των αποβλήτων και όχι να παραμένουν στα τραπεζικά αποθεματικά, όπως και προβλέπεται στην επικείμενη νομοθετική ρύθμιση. Τώρα θα αναφερθώ στον ΕΕΣΔΝΑ.

Ο ΕΕΣΔΝΑ δραστηριοποιείται στον τομέα της ανακύκλωσης χαρτιού με το σύστημα διαλογής στην πηγή, εφαρμόζοντας πρόγραμμα συλλογής του έντυπου χαρτιού σε δήμους της Περιφέρειας Αττικής. Για το σκοπό αυτό διαθέτει κατάλληλο εξοπλισμό, ειδικού τύπου απορριμματοφόρα, μεταλλικούς κάδους ανακύκλωσης, συρμούς και κοντέινερ και εξειδικευμένο προσωπικό.

Το Νοέμβρη του ΄16, στοχεύοντας στην ευαισθητοποίηση και την ενεργό συμμετοχή των παιδιών και με σύνθημα «έλα στον κύκλο μας», ξεκίνησαν δράσεις σε σχολεία, που περιλαμβάνουν διανομή ενημερωτικού υλικού, ενημέρωση για την ανακύκλωση χαρτιού και τοποθέτηση χάρτινου κάδου ανακύκλωσης, του λεγόμενου «χαρτοφάγου», μέσα στις σχολικές αίθουσες.

Το πρόγραμμα απευθύνεται και σε μεγάλους παραγωγούς χαρτιού, όπως η Βουλή των Ελλήνων, η Περιφέρεια Αττικής, το Θριάσιο Νοσοκομείο, το Νοσοκομείο «ο Ευαγγελισμός», όπου εφαρμόζεται ήδη με επιτυχία, καθώς και σε ιδιωτικές εταιρείες και Οργανισμούς Ιδιωτικού και Δημοσίου Δικαίου. Στόχος της αρμόδιας Διεύθυνσης Ανακύκλωσης είναι η ουσιαστική συμμετοχή στην επίτευξη των στόχων που θέτει ο Εθνικός Σχεδιασμός, η ευαισθητοποίηση και η ενημέρωση των πολιτών και η συνεισφορά στις αρχές της κυκλικής οικονομίας, προς όφελος του περιβάλλοντος.

Επιβάλλεται, λοιπόν, νομοθετική και θεσμική κατοχύρωση του ΦοΔΣΑ, προκειμένου να μπορέσει να συνεχίσει την προσπάθεια αυτή. Είναι ώρα να δώσουμε τη δυνατότητα στους δήμους και τους πολίτες να προχωρήσουν το θέμα της ανακύκλωσης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κονταξής, Πρόεδρος του Διοικητικού Συμβουλίου του Συνδέσμου Βιομηχανιών και Επιχειρήσεων Ανακύκλωσης και Ενεργειακής Αξιοποίησης Αποβλήτων (ΣΕΠΑΝ).

ΔΗΜΗΤΡΙΟΣ ΚΟΝΤΑΞΗΣ (Πρόεδρος του Διοικητικού Συμβουλίου του Συνδέσμου Βιομηχανιών και Επιχειρήσεων Ανακύκλωσης Ενεργειακής Αξιοποίησης Αποβλήτων (ΣΕΠΑΝ): Καταρχήν, ο ΣΕΠΑΝ, όπως τον αναφέρατε, συστάθηκε από εταιρείες που δραστηριοποιούνται στην Ελλάδα και ασκούν βιομηχανική δραστηριότητα στον τομέα ανακύκλωσης και ενεργειακής αξιοποίησης, δηλαδή, αυτό που με άλλα λόγια ονομάζουμε «κυκλική οικονομία».

Ο ΣΕΠΑΝ συμμετείχε εξαρχής ενεργά στη διαβούλευση του νομοσχεδίου. Η αλήθεια είναι ότι στο αρχικό σχέδιο έφερε πολλές αντιρρήσεις, αλλά νομίζω ότι μέσα από αυτή την ειλικρινή διαβούλευση η οποία- και ευχαριστούμε το Υπουργείο- έγινε, διορθώθηκαν πολλά πράγματα και έχουμε ένα σχέδιο, το οποίο είναι σωστό, ως προς τη βάση του, όμως, υφίστανται ορισμένες γενικές παρατηρήσεις.

Καταρχήν, όσον αφορά στον ΕΟΑΝ. Πάω πολύ γρήγορα και επιγραμματικά στις επεμβάσεις επί του νομοσχεδίου. Η στελέχωση και ο τρόπος επιλογής των Προέδρων και των μελών του Δ.Σ. του ΕΟΑΝ, παραμένει ασαφής για εμάς. Η αναφορά ότι αυτοί πρέπει να έχουν γνώση και εμπειρία σε θέματα περιβάλλοντος ή εναλλακτικής διαχείρισης θεωρούμε ότι είναι ελλιπής.

Είναι σκόπιμο να στελεχωθεί ο ΕΟΑΝ από ειδικούς στα θέματα της εναλλακτικής διαχείρισης και επιπλέον, προτείνουμε να προσκληθούν και να συμμετέχουν ενεργά σχετικοί κλαδικοί φορείς στο Δ.Σ. ή στην Επιτροπή του άρθρου 19, όπως προβλέπεται.

Επιπλέον, από το νομοσχέδιο απουσιάζουν εντελώς υποχρεώσεις του ΕΟΑΝ, ως προς τη σύνταξη απολογισμού του εντός συγκεκριμένου χρονικού διαστήματος, αξιολόγηση της δράσης του, βάσει των δεικτών που θα θεσπισθούν και η υποχρέωση ανταπόκρισης εντός περιορισμένου χρονικού διαστήματος στα αιτήματα και στα υπηρεσιακά σχέδιο, τα οποία υποβάλλονται προς έγκριση.

Βέβαια, ο ΣΕΠΑΝ συμφωνεί με την ενίσχυση του ΕΟΑΝ, ως προς τον ελεγκτικό μηχανισμό. Θεωρούμε ότι αυτό θα βοηθήσει τον υγιή ανταγωνισμό, άρα και τη δυνατότητα επενδύσεων.

Η Πολιτεία έχει στα χέρια της σημαντικά εργαλεία, όπως το ΕΜΠΑ και το ΗΜΑ, το Ηλεκτρονικό Μητρώο Αποβλήτων στο οποίο ο Σύνδεσμός μας συμμετείχε ενεργά στην κατάρτισή του. Νομίζουμε ότι μ’ αυτό το εργαλείο μπορεί και να ξέρει ποιες ποσότητες εισέρχονται στην αγορά, αλλά και ποιες ποσότητες αποβλήτων δημιουργούνται.

Αυτό που θα προτείναμε, όμως, είναι τα ποσοστά ανακύκλωσης, να καταμετρούνται στη βιομηχανία ανακύκλωσης, στο τελικό στάδιο και όχι στο επίπεδο της συλλογής, διότι εκεί δεν λαμβάνονται υπόψη ποιοτικά θέματα και η καθαρότητα του αποβλήτου και μ’ αυτό τον τρόπο μπορεί, να οδηγηθούμε σε λανθασμένα ποσοστά ανακύκλωσης. Εμείς, επισημαίνουμε, επίσης, στις προτάσεις ότι για τις απολογιστικές εκθέσεις όλων των συστημάτων εναλλακτικής διαχείρισης, όπως και του ΕΟΑΝ θα πρέπει, να θεσπιστεί ένας μηχανισμός επαλήθευσης από ανεξάρτητο φορέα.

Θα πάω πολύ γρήγορα στην συμβατότητα των θεμάτων του νομοσχεδίου με τα θέματα κυκλικής οικονομίας, διότι νομίζουμε ότι αυτός είναι και ο ρόλος της ΣΕΠΑΝ, να βοηθήσει και να προωθήσει την κυκλική οικονομία στην Ελλάδα. Θα πρέπει, να ενθαρρύνονται επενδύσεις όχι μόνο στην ανακύκλωση, η οποία είναι και η πρωταρχική προτεραιότητα, αλλά και στην ενεργειακή αξιοποίηση. Ο Σύνδεσμος μας, άλλωστε, αποτελείται από μέλη που έχουν επενδύσει σ’ αυτό τον τομέα.

Επιπλέον, όταν υπάρχει μια επιδότηση σε ρεύματα συλλογής, αυτή θα πρέπει κατά την άποψή μας, να δίδεται στη βιομηχανία, διότι εάν δεν δίνεται, αποδίδεται στη συλλογή. Υπάρχει το φαινόμενο, να επιδοτείται η συλλογή στην Ελλάδα, αλλά να εξάγονται ποσότητες, οι οποίες αποτελούν και πρώτη ύλη για ελληνικές βιομηχανίες στο εξωτερικό επιδοτούμενες από τα συστήματα εναλλακτικής διαχείρισης και από την κοινωνία.

Τέλος, πιστεύουμε και προτείνουμε τη θέσπιση ειδικού τέλους ταφής, το οποίο είναι κίνητρο για την αποφυγή της ταφής και κίνητρο προς τη σωστή αξιοποίηση και την εναλλακτική διαχείριση των αποβλήτων.

Θα καταθέσουμε υπόμνημα με τις πλήρεις προτάσεις μας. Ήμουν πάρα πολύ σημαντικός. Προσπάθησα, να τηρήσω το χρόνο. Με συγχωρείτε για την υπέρβαση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Συνεχίζουμε με τον κ. Μπίμπα.

ΔΗΜΗΤΡΙΟΣ ΜΠΙΜΠΑΣ (Στέλεχος Γραφείου Τεκμηρίωσης στο Ινστιτούτο Μικρών Επιχειρήσεων (ΙΜΕ) της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)): Καλημέρα σας κι ευχαριστούμε πολύ για την πρόσκληση.

Με το νομοσχέδιο που κατατίθεται στο Ελληνικό Κοινοβούλιο τροποποιείται ο προηγούμενος νόμος, ο 2939 του 2001 για την οργάνωση της διαλογής στην πηγή και της ανακύκλωσης. Η αναγκαιότητα της τροποποίησης ήταν προφανής τόσο στο πλαίσιο των σύγχρονων εξελίξεων σχετικά με τη διαχείριση αποβλήτων και την εισαγωγή νέων τεχνολογιών, όσο και στο πλαίσιο των δεσμεύσεων που έχει αναλάβει η χώρα ως εταίρος και συμμέτοχος στη χάραξη των ευρωπαϊκών πολιτικών για το περιβάλλον, την κλιματική αλλαγή και την ενεργειακή αποδοτικότητα.

Είναι αλήθεια ότι ο προηγούμενος νόμος ήταν παρωχημένος και θα έπρεπε, αναληφθούν συγκεκριμένες πρωτοβουλίες για την αναδιάρθρωση και τη δημιουργία ενός σχεδιασμού για την κυκλική οικονομία. Εκ των πραγμάτων και μέσω της συσσωρευθείσας εμπειρίας τα προηγούμενα χρόνια, η χώρα δεν κατάφερε να πετύχει τους στόχους που είχε θέσει, οι οποίοι, βέβαια, ήταν φιλόδοξοι και μέσα στην κρίση, ενδεχομένως, δεν μπορούσαν, να ικανοποιηθούν στο ακέραιο.

Δεν υπάρχει καμία αμφιβολία ότι η ΓΣΕΒΕΕ σε επίπεδο αρχής είναι υπέρ της φιλοσοφίας του νόμου για τη μείωση της τελικής διάθεσης των αποβλήτων και της ενθάρρυνσης της επαναχρησιμοποίησης, ανάκτησης υλικών και ανακύκλωσης.

Η στρατηγική, όμως, κατεύθυνση ενός νομοσχεδίου μεταξύ άλλων, θα πρέπει να είναι η συνδυαστική βελτιστοποίηση τεσσάρων βασικών παραμέτρων: Η επίτευξη των στόχων ανακύκλωσης, η μετακύλιση της επιβάρυνσης σε εκείνους που πραγματικά ρυπαίνουν και όχι στους καταναλωτές ή στις μικρές επιχειρήσεις που πρέπει να κάνουν το εμπόριο και τις συναλλαγές, η ελαχιστοποίηση των συνδρομών και του κόστους και η μεγιστοποίηση, προφανώς, του οφέλους για την εθνική οικονομία.

Θα πρέπει να πούμε ότι η ΓΣΕΒΕΕ συμμετείχε με συναδέλφους στην διαβούλευση και διά την κατάρτιση της ΚΥΑ η οποία εκδόθηκε τον περασμένο Αύγουστο. Ωστόσο θα πρέπει να πούμε, ότι παρά το γεγονός ότι υπήρξε συμφωνία στο μεγαλύτερο μέρος των ρυθμίσεων, θα πρέπει να δούμε συγκεκριμένες διατάξεις που αφορούν τις πολύ μικρές επιχειρήσεις και ιδιαίτερα όσον αφορά την διάθεση της πλαστικής σακούλας.

Προχωρώ στα άρθρα. Οι ρυθμίσεις για τις λειτουργίες των φορέων διαχείρισης και τα ασυμβίβαστα εξυπηρετούν προφανώς τον στόχο της διαφάνειας και αποφυγής συγκρούσεων συμφερόντων, όμως η αποτελεσματικότητα κάθε τέτοιας ρύθμισης πρέπει να αξιολογηθεί στην εφαρμογή. Ορισμένοι περιορισμοί σχετικά με το διοικητικό κόστος λειτουργίας, ενδέχεται να πρέπει να αναθεωρηθούν για να παράσχουν μεγαλύτερη ευελιξία.

Σχετικά με τη διάταξη για τον περιορισμό χρήσης πλαστικής σακούλας, στο άρθρο 6. Θεωρούμε ότι κινείται προς τη σωστή κατεύθυνση, καθώς λαμβάνει υπ' όψιν της ιδιαιτερότητας της ελληνικής οικονομίας, όμως, η ΚΥΑ που έχει εκδοθεί, επαναλαμβάνω, σε αντίθεση με αυτά που είχαν συμφωνηθεί στο επίπεδο της διαβούλευσης, δεν περιλαμβάνει την εξαίρεση των πολύ μικρών επιχειρήσεων ή καταστημάτων, τα οποία έχουν λιγότερες από μία ή δύο ταμειακές.

Προφανώς, θα πρέπει να δούμε το συγκεκριμένο ζήτημα, γιατί η αύξηση της χρήσης της πλαστικής σακούλας στην περίοδο της κρίσης που είναι ένα ιδιαίτερα αντιφατικό στοιχείο, δεν οφείλεται στον αριθμό των επιχειρήσεων- ιδιαίτερα των μικρών, οι οποίες μειώθηκαν κατά 250.000 περίπου, αλλά μάλλον είναι αποτέλεσμα κάποιων πολιτικών ή κάποιον αμελειών στο επίπεδο διαχείρισης πολιτικής, έτσι ώστε οι καταναλωτές κατευθύνθηκαν προς τη συνέχιση και αύξηση κατανάλωσης της πλαστικής σακούλας.

Θεωρούμε, επίσης, ότι είναι πολύ πρόωρο από 1/1 να ξεκινήσει αυτό το μέτρο με την κινητοποίηση και τα κίνητρα να δίνονται σε εκείνο το διάστημα. Πρέπει από τώρα οι καταναλωτές να μπουν σε μια διαδικασία ευαισθητοποίησης με διάφορες καμπάνιες και ενδεχομένως, από τώρα να υπάρχει μια επιδότηση ανά οικογένεια με δύο σακούλες, πριν ακόμα αρχίσει η εφαρμογή του μέτρου, έτσι ώστε να υπάρχει και θετική συμμόρφωση από τη μια και από την άλλη, να μην υπάρχει ο γνωστός αιφνιδιασμός που πολλές φορές βρίσκονται τα νοικοκυριά και οι επιχειρήσεις.

Αναφορικά με τη λειτουργία του ΕΟΑΝ είναι πολύ σημαντικός ο αναβαθμισμένος στρατηγικός και ρυθμιστικός ρόλος, όμως αποτελεί σημαντική παράλειψη η απουσία από τα όργανα διοίκησης εκπροσώπων των επιχειρήσεων, ιδιαίτερα, των δύο κατεξοχήν φορέων, οι οποίοι εκπροσωπούν τις μικρές επιχειρήσεις (ΕΣΕΕ και της ΓΣΕΒΕΕ), οι οποίες σε μεγάλο βαθμό γνωρίζουν καλύτερα το πλαίσιο ανταγωνισμού και διακίνησης των εμπορευμάτων στη χώρα.

Ασφαλώς, η συμμετοχή στην επιτροπή διαβούλευσης, έχει μόνο γνωμοδοτικό χαρακτήρα και δεν υπάρχει η δυνατότητα άμεσης παρακολούθησης των αποφάσεων και των συνεπειών αυτών. Γνωρίζουμε όλοι πολύ καλά, ότι εάν δεν παρακολουθείς στενά τις εξελίξεις στο επίπεδο των διοικητικών αποφάσεων είναι πολύ δύσκολο στη συνέχεια να παρέμβεις και τις περισσότερες φορές, γίνεται με λάθος τρόπο.

Ολοκληρώνω και θα χρησιμοποιήσω μόνο ένα λεπτό, επειδή δεν θα είμαι σε θέση μετά να παραβρίσκομαι για τις ερωτήσεις, θα στείλουμε υπόμνημα και όποιες ερωτήσεις υπάρχουν από τους αγαπητούς κύριους Βουλευτές θα είναι ευπρόσδεκτες και θα τις απαντήσουν.

Αναφορικά με τον ελεγκτικό μηχανισμό. Είναι σωστή η πρόθεση για την ενίσχυσή του για τη διαμόρφωση του υγιούς ανταγωνισμού. Ωστόσο, θα πρέπει με βάση την προτεινόμενη τροποποίηση τα καταστατικά των φορέων που λειτουργούν, θα πρέπει να προσαρμοστούν μέσα σε προθεσμία 4 μηνών ή και 1 μήνα για τα μέλη του Δ.Σ.. Εάν δεν καταστεί αυτό εφικτό επιβάλλονται τα αντίστοιχα πρόστιμα σε βάρος του φορέα.

Θεωρούμε ότι η ισχύς της μεταβατικότητας, πρέπει να είναι λίγο πιο ευέλικτη, να αφορά ένα μεγαλύτερο διάστημα, ώστε να δώσει το χρόνο για να προσαρμοστούν σε αυτή την υποχρέωση.

Σχετικά, τώρα, με τον ΕΟΑΝ. Εκείνο που ειπώθηκε και από κάποιους φορείς πρότερα, είναι ότι πρέπει να υπάρχει και ένας μηχανισμός λογοδοσίας για τη λειτουργία του ίδιου του ΕΟΑΝ και αυτό δεν φαίνεται στο νομοσχέδιο που έχει κατατεθεί.

Σας ευχαριστώ και όπως είπα, ευπρόσδεκτες οι ερωτήσεις και μέσω αλληλογραφίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Επαναλαμβάνω ότι υπάρχει η δυνατότητα για υπομνήματα, πέραν αυτών που θα τοποθετηθείτε σήμερα, μπορείτε να καταθέσετε και αναλυτικότερο υπόμνημα. Το λόγο έχει ο κ. Παντελάκης.

ΑΝΑΣΤΑΣΙΟΣ ΠΑΝΤΕΛΑΚΗΣ (Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)): Η Ελληνική Συνομοσπονδία Εμπορίου και Επιχειρηματικότητας σαφέστατα στηρίζει την εναλλακτική διαχείριση συσκευασιών και άλλων προϊόντων. Συμμετείχαμε και στη διαβούλευση του νομοσχεδίου και στην διαβούλευση για την ΚΥΑ. Θα μπω απευθείας στα θέματα που θεωρούμε ότι πρέπει να εξεταστούν.

Καταρχάς, κατά τη διαβούλευση της ΚΥΑ μας είχε παρουσιαστεί ένα σχέδιο, το οποίο προέβλεπε ότι όσοι έχουν έως μία ταμειακή μηχανή εξαιρούνται και μάλιστα, αυτή ήταν και η διαβεβαίωση του Υπουργού, ότι οι πολύ μικρές επιχειρήσεις δεν θα επιβαρυνθούν με αυτή την ιστορία. Η τελική ΚΥΑ δεν το κάνει αυτό και εξαιρεί μόνο τα περίπτερα και το υπαίθριο εμπόριο. Ή θα εξαιρεθούν οι μικρομεσαίες επιχειρήσεις ή δεν θα εξαιρεθεί κανένας. Το υπαίθριο εμπόριο έχει ταμειακή μηχανή και μπορεί να λειτουργήσει σωστά. Αυτή είναι η δικιά μας άποψη, άρα δεν αντιλαμβανόμαστε ποια η λογική να εξαιρέσουμε μόνο το υπαίθριο εμπόριο. Ας έρθουμε στο νομοσχέδιο.

Κατά τη διαβούλευση είχαμε συζητήσει και είχαμε πει ότι οι μέτοχοι στα Συστήματα Διαχείρισης προέβλεπε να είναι μόνο η Κεντρική Ένωση Επιμελητηρίων και είχαμε πει, ότι και οι εργοδοτικοί κοινωνικοί εταίροι θα πρέπει να έχουν και εκείνοι το δικαίωμα να είναι μέτοχοι στα Συλλογικά Συστήματα Εναλλακτικής Διαχείρισης. Ο Υπουργός το είχε θεωρήσει λογικό, όμως δεν περιλαμβάνεται στο νομοσχέδιο και μας εκπλήσσει αυτό.

Ας έλθουμε τώρα στη σύνθεση του Δ.Σ. του ΕΟΑΝ. Δεν αντιλαμβάνομαι για ποιο λόγο οι παραγωγικοί φορείς αυτής της χώρας αποκλείονται από αυτό το Δ.Σ.. Πραγματικά μας εκπλήσσει, όχι μόνο διότι θα πρέπει να είμαστε εκεί, διότι τα δικά μας μέλη θα «σηκώσουν» όλο το βάρος, αλλά και γιατί έχουμε και τη γνώση να βοηθήσουμε τον Οργανισμό να πάρει σωστές αποφάσεις, να προωθήσει σωστά το μήνυμα, διότι αν δεν πείσουμε τον καταναλωτή, ό,τι και αν κάνουν οι άλλοι δεν πρόκειται να γίνει. Η συμμετοχή μας μόνο στην Επιτροπή Διαβούλευσης σαφώς δεν είναι αρκετή. Εμμένουμε και προτείνουμε την αύξηση των μελών του Δ.Σ. σε 13, με 4 οι κοινωνικοί εταίροι των εργοδοτών και ανά θητεία 2 τακτικοί, 2 αναπληρωματικοί.

Δεν είναι δυνατόν να αφήσουμε τον παραγωγικό ιστό της χώρας έξω από αυτήν την τεράστια προσπάθεια που πρέπει να γίνει, να πιάσουμε τα ευρωπαϊκά στάνταρτ στο θέμα της ανακύκλωσης. Έχει αποδειχθεί ότι μέχρι τώρα δεν τα έχουμε πάει καλά. Πρέπει να λειτουργήσουμε συλλογικά όλοι μαζί και οι παραγωγικοί φορείς αυτής της χώρας γνωρίζουν καλύτερα από οποιονδήποτε άλλον πώς μπορεί να γίνει αυτό. Σας ευχαριστώ πολύ, θα κατατεθεί υπόμνημα από την ΕΣΕΕ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Πρόεδρος της Οικολογικής Εταιρίας Ανακύκλωσης, ο κ.Κυρκίτσος.

ΦΙΛΙΠΠΟΣ ΚΥΡΚΙΤΣΟΣ (Προέδρος της Οικολογικής Εταιρείας Ανακύκλωσης ECOπαρατηρητής - ΟΕΑ): Ευχαριστούμε για την πρόσκληση. Το νομοσχέδιο, έτσι όπως κατέληξε είναι μια καλή βάση για να αντιμετωπίσει διάφορα προβλήματα, όμως παρόλα αυτά παραμένουν κάποια θέματα, τα οποία θα μπορούσε να ήταν ακόμα καλύτερα. Καταρχήν ένα γενικό σχόλιο και κάποιες γενικές παρατηρήσεις.

Σαν οικολογικές οργανώσεις θα περιμέναμε να είχε περισσότερο όραμα στα θέματα της πρόληψης, να θέτει δηλαδή πολύ πιο συγκεκριμένη την πολιτική και ποιος θα την εφαρμόσει, στα θέματα να συμπεριλάβει διατάξεις για να μπορεί να εφαρμοστεί επιτέλους το «πληρώνω όσο πετάω», που περιέχεται στο ΕΣΔΑ και δεν μπήκε τελικά.

Θα έπρεπε να μπουν χρονοδιαγράμματα για τη διαλογή στην πηγή των οργανικών, ενώ προβλέπεται ένας υψηλός στόχος, αλλά έχει μείνει ένα στόχος μετέωρος χωρίς να υποστηρίζεται, γιατί τα οργανικά, εάν αφαιρεθούν έγκαιρα, βοηθούν πάρα πολύ την επίτευξη των στόχων της ανακύκλωσης. Και βέβαια, θα πρέπει να δούμε και τη δημιουργία νέων συστημάτων. Σαν οικολογικές οργανώσεις, έχουμε προτείνει πάρα πολλά συστήματα για ρούχα, για έπιπλα, για ανταλλακτικά αυτοκινήτων που εκκρεμεί εδώ και καιρό, για τα οργανικά και για πολλά άλλα υλικά, τα οποία θα μπουν στην εναλλακτική διαχείριση και θα διευκολύνουν πάρα πολύ και τους νέους στόχους της κυκλικής οικονομίας, που θα τεθούν τώρα στην Ε.Ε., αλλά και να βοηθήσουμε και τους υπάρχοντες στόχους.

Αντί αυτών, βλέπουμε ότι υπάρχει ακόμα μια, εμμονή θα λέγαμε, στα θέματα των τεσσάρων ρευμάτων και ιδιαίτερα για το πλαστικό και τα μέταλλα. Τα δύο ρεύματα, επιμένουμε, ότι δεν μπορούν να είναι σε ξεχωριστό ρεύμα να συλλέγονται. Θα έπρεπε οι Δήμοι να αφεθούν να επιλέγουν μόνοι τους, εάν θέλουν χωριστό ρεύμα για το πλαστικό ή χωριστό ρεύμα για τα μέταλλα. Αποτελούνται από αρκετά πολυμερή τα πλαστικά και δύο τρία μέταλλα τα μέταλλα, άρα χρειάζονται περαιτέρω διαλογείς. Αυξάνει απλά το κόστος να τα βάζουν σε ξεχωριστούς κάδους. Εάν στο μέλλον βελτιωθεί η τεχνολογία και έχουμε άλλες διαδικασίες συλλογής μεταφοράς και τελικούς αποδέκτες, μπορούμε να δούμε περισσότερα ρεύματα.

Επίσης, το νομοσχέδιο προσπάθησε να λύσει πάρα πολλά προβλήματα που υπάρχουν στα θέματα της λειτουργίας των συστημάτων εναλλακτικής διαχείρισης και θα λέγαμε ότι έχει βελτιωθεί πάρα πολύ σε αυτό τον τομέα από το πώς ξεκίνησε. Παρόλα αυτά υπάρχουν διατάξεις που ήδη επισημάνθηκαν, οι οποίες ενδεχομένως και να μη χρειαζόντουσαν. Δέκα τοις εκατό διοικητικό κόστος, επιμένουμε, δεν χρειάζεται. Μπορεί να ρυθμιστεί. Όποια προβλήματα υπάρχουν ποσοστώσεων να ρυθμίζονται από τον ΕΟΑΝ, μέσα από τα επιχειρησιακά σχέδια, όπου θα βλέπουμε, εάν υπάρχουν υπερβάσεις ή υπερβολές στα διάφορα συστήματα. Δεν μπορείς με νόμο να επιβάλεις 10% διοικητικό κόστος, διότι το θέμα είναι να μειωθεί το κόστος ανακύκλωσης, άρα το διοικητικό κόστος τι θα γίνει, πώς θα το διατηρήσει; Θα πρέπει να απολύσει προσωπικό και ούτω καθεξής. Υπάρχουν προβλήματα τεχνικά.

Όπως επίσης και με το αποθεματικό υπάρχουν προβλήματα. Με τα θέματα του ασυμβίβαστου έχουμε μια βασική αρχή σαν οικολογικές οργανώσεις, ότι ένας διαχειριστής, εάν είναι και υπόχρεος, θα πρέπει να συνεχίσει να μπορεί να έχει το δικαίωμα να συμμετέχει σε συστήματα εναλλακτικής διαχείρισης, διότι είναι στα πλαίσια της κυκλικής οικονομίας και κλείνει τον κύκλο των υλικών. Άρα θα πρέπει να δούμε, έστω και την τελευταία στιγμή, κάποια θέματα, κάποιες βελτιώσεις. Εμείς συμμετείχαμε και στον ΕΟΑΝ και έχουμε προτείνει πολύ αναλυτικές προτάσεις για κάθε ένα από αυτά. Θα τις καταθέσω και στην Επιτροπή σας και ελπίζω να ληφθούν υπόψη.

Και ένα τελευταίο σχόλιο για την πλαστική σακούλα. Συμφωνούμε ότι κακώς εξαιρέθηκε το υπαίθριο εμπόριο και τα περίπτερα. Δεν είναι βάρος, γιατί κάποιοι το λαμβάνουν ως βάρος. Ο καταναλωτής έχει εναλλακτικές επιλογές. Άρα, μπορεί να μην πάρει τη σακούλα και να μην είναι βάρος για τα μαγαζιά. Δεν θα έπρεπε να εξαιρεθεί το εμπόριο. Πιθανά να είναι ένα σημείο, το οποίο δεν θα συμβάλλει καθόλου για την επίτευξη των στόχων και θα πρέπει να το δούμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Κυρκίτσο. Το λόγο έχει ο κ. Μαραβέλιας, μέλος του Δ.Σ. ΕΝΠΕ και Περιφερειακός Σύμβουλος Αττικής.

ΔΗΜΗΤΡΙΟΣ ΜΑΡΑΒΕΛΙΑΣ (Μέλος Δ.Σ. ΕΝΠΕ-Περιφερειακός Σύμβουλος Αττικής): Ευχαριστώ, κυρία Πρόεδρε. Ευχαριστούμε για την πρόσκληση.

Με το σχέδιο νόμου τροποποιείται το υφιστάμενο νομοθετικό πλαίσιο για την εναλλακτική διαχείριση συσκευασιών και ρυθμίζονται θέματα του Ελληνικού Οργανισμού Ανακύκλωσης. Ειδικότερα και σύμφωνα με την Αιτιολογική Έκθεση του νομοσχεδίου, επιδιώκεται η ποσοτική και η ποιοτική βελτίωση της ανακύκλωσης, μέσω της θέσπισης συγκεκριμένων υποχρεώσεων χωριστής συλλογής, πολλαπλών ρευμάτων αποβλήτων, ποιοτικών κριτηρίων για τα προϊόντα της ανακύκλωσης, καθώς και κανόνων και όρων και προϋποθέσεων λειτουργίας των συστημάτων εναλλακτικής διαχείρισης.

Επίσης, ως σκοποί τίθενται η βελτίωση του τρόπου λειτουργίας των ΣΣΕΔ, η καλύτερη αξιοποίηση των εσόδων τους, ο αποτελεσματικότερος έλεγχος τους και η διασφάλιση της λειτουργίας του ανταγωνισμού στο κλάδο της ανακύκλωσης. Παράλληλα, αποσαφηνίζονται οι υποχρεώσεις των ΣΣΕΔ του Ελληνικού Οργανισμού Ανακύκλωσης και των φορέων διαχείρισης των αποβλήτων.

Θεσπίζεται η υποχρεωτική χωριστή συλλογή τεσσάρων ρευμάτων αποβλήτων, συσκευασίας, χαρτί, γυαλί, πλαστικό μέταλλο. Η υποχρέωση αυτή, δεν αφορά μόνο τα συστήματα εναλλακτικής διαχείρισης συσκευασιών και τους δήμους, αλλά και όλους τους φορείς λειτουργίας μεγάλων χώρων συνάθροισης κοινού, όπως είναι τα λιμάνια, αεροδρόμια, σιδηροδρομικοί σταθμοί, μεγάλες ξενοδοχειακές εγκαταστάσεις, νοσοκομεία, γήπεδα πανεπιστήμια, εμπορικά κέντρα και άλλα.

Διπλασιάζεται ο στόχος χωριστής συλλογής βιοαποβλήτων από 10% σε 20% για το 2020. Τίθενται αυστηρά ποιοτικά κριτήρια για τα προϊόντα των διεργασιών ανακύκλωσης. Αποσαφηνίζονται οι υποχρεώσεις των συστημάτων εναλλακτικής διαχείρισης, έναντι της πολιτείας. Εισάγονται μηχανισμοί που διευκολύνουν τη λειτουργία πόλεων ΣΕΔ με παρεμφερές αντικείμενο. Αυστηροποιείται ο έλεγχος των ΣΕΔ, θεσπίζεται εγγύηση καλής λειτουργίας ανάλογου ύψους με τα έσοδά τους, τίθενται όρια στα αποθεματικά ίσο με το 35% των ετήσιων εσόδων, προκειμένου να αντιμετωπιστούν τα φαινόμενα δημιουργίας πολλών υψηλών αποθεματικών που σήμερα φτάνουν ως και το 200%. Εισάγεται όριο 10% των ετήσιων εσόδων στα διοικητικά κόστη με δυνατότητα παρέκκλισης εφόσον είναι αναγκαίο.

Εισάγονται διατάξεις που εξασφαλίζουν τον υγιή ανταγωνισμό. Συστήνεται η επιτροπή διαβουλεύσης στην οποία συμμετέχουν τα ΣΕΔ, εκπρόσωποι της αγοράς, ανακυκλωτές καθώς και ΜΚΟ. Αποσαφηνίζονται οι υποχρεώσεις του ελληνικού οργανισμού ανακύκλωσης ΕΟΑΝ απέναντι στο ΕΠΕΚΑ. Εκσυγχρονίζονται οι διατάξεις αναφορικά με την επιβολή των διοικητικών κυρώσεων. Αυξάνεται η εισφορά των συστημάτων στο ΕΟΑΝ από 2% σε 3% των εσόδων τους.

Καταργείται η υποχρέωση άδειας συλλογής και μεταφοράς από τους δήμους. Καταργείται η υποχρέωση εγγραφής σε μητρώο και αντικαθίσταται από υποχρέωση ανάρτησης σε ειδική ιστοσελίδα των αδειών, συλλογής και μεταφοράς κατά το πρότυπο των αποφάσεων έγκρισης περιβαλλοντολογικών όρων. Λαμβάνονται μέτρα για τη διασφάλιση της συμμόρφωσης των περιφερειακών σχεδιασμών διαχείρισης αποβλήτων με το αντίστοιχο εθνικό σχεδιασμό και την αποτελεσματικότερη παρακολούθηση της εφαρμογής τους.

Τέλος, υπάρχει διευκόλυνση κατά τη θαλάσσια μεταφορά των αποβλήτων. Στα παραπάνω οι απόψεις μας είναι οι εξής: Καταρχήν, θεωρούμε ορθή την αναθεώρηση του ισχύοντος νομοθετικού πλαισίου του νόμου 29/39/2001, επισημαίνοντας όμως ότι ο προηγούμενος νόμος δεν λειτούργησε, καθώς δεν εκδόθηκαν σχετικές προβλεπόμενες κοινές κοινές υπουργικές αποφάσεις. Δεδομένου ότι και το συζητούμενο νομοσχέδιο εμπεριέχει πληθώρα εξουσιοδοτικών διατάξεων για τις εκδόσεις ΚΥΑ, φρονούμε ότι υφίσταται ο κίνδυνος να μείνει και αυτό ανεφάρμοστο ή να τεθεί σε πραγματική ισχύ μετά από παρέλευση πολύ μεγάλου χρονικού διαστήματος.

Η ενίσχυση της ανακύκλωσης και η βελτίωση της διαχείρισης των αποβλήτων με βάση τις κατευθύνσεις που τίθενται από το νέο εθνικό σχεδιασμό αποβλήτων και τις προτάσεις της Ε.Ε για την αναθεώρηση του ευρωπαϊκού νομοθετικού πλαισίου για τα απόβλητα και την ανακύκλωση είναι απολύτως δεσμευτικός για τη χώρα μας. Ως εκ τούτου, οι ρυθμίσεις που ήδη έπρεπε να ισχύουν, όχι από σήμερα, αλλά από χθες, σκοπός μας πρέπει να γίνει η δημιουργία της νέας οικονομίας με τη διαχείριση απορριμμάτων και προς τούτο, πρωτεύων στόχος είναι η κυκλική οικονομία.

Η σταδιακή δημιουργία ενός νέου παραγωγικού και καταναλωτικού μοντέλου που επιτρέπει τη χρήση των υλικών για πολύ μεγαλύτερο χρόνο με παράλληλη ελαχιστοποίηση της χρήσης φυσικών πόρων είναι η μετάβαση από ένα κάθετο μοντέλο παραγωγής, κατανάλωσης απόρριψης σε ένα κλειστό κυκλικό μοντέλο, όπου τα προϊόντα θα μπορούν να αποσυναρμολογούνται και να επαναχρησιμοποιούνται με ελάχιστη δυνατή μεταποίηση.

Η ανακύκλωση είναι ζήτημα που συνάδει μεταξύ άλλων με την ανάπτυξη της χώρας που η εικόνα επηρεάζει πάρα πολύ την τουριστική ανάπτυξη. Όλοι και ιδιαίτερα οι ταξιδιώτες, είναι πολύ ευαισθητοποιημένοι σε περιβάλλοντα λογικά ζητήματα. Μειονέκτημά του νομοσχεδίου, κατά την άποψή μας, είναι ότι η εποπτεία και έλεγχος που ασκείται από τον ελληνικό οργανισμό ανακύκλωσης, ο οποίος έχει ένα ελαστικό χαρακτήρα, ο ΕΑΝ καθίσταται, ως ο καθ’ ην αρμόδιος φορέας για την υλοποίηση του σχεδιασμού της εναλλακτικής διαχείρισης απορριμμάτων στη χώρα μας και ασκεί έλεγχο στη λειτουργία των συστημάτων εναλλακτικής διαχείρισης στα ΣΕΔ.

Επίσης, με τις προτεινόμενες διατάξεις του νομοσχεδίου ενισχύεται ο ΕΟΑΝ με ανθρώπινο δυναμικό και προσαρμόζεται η οργανωτική του δομή σε νέες αυξημένες αρμοδιότητες. Κατά την άποψή μας, οι κυριότερες ρυθμίσεις του νομοσχεδίου είναι οι ακόλουθες.

Ζητούμενο είναι η αποκέντρωση των αρμοδιοτήτων κατά την άποψή μας και σε τοπικό, αλλά και σε περιφερειακό επίπεδο.

Θα καταθέσω το υπόμνημα μας και αν χρειαστεί πιο αναλυτικό και θα ζητούσα να γίνει στην πράξη η αποκέντρωση. Δεν παίζει κατά την άποψή μας τόσο μεγάλο ρόλο η περιφερειακή αυτοδιοίκηση. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ραζής.

ΙΩΑΝΝΗΣ ΡΑΖΗΣ (Γενικός Διευθυντής της Ελληνικής Εταιρείας Αξιοποίησης Ανακύκλωσης (ΕΕΑΑ): Καλημέρα. Ευχαριστούμε για την πρόσκληση. Η Ελληνική Εταιρεία Αξιοποίησης Ανακύκλωσης, ως γνωστόν είναι το σύστημα που οργανώνει την ανακύκλωση με τις συσκευασίες με τους μπλε κάδους με 2.000 συμβεβλημένες επιχειρήσεις και συνεργασία πάνω από 300 δήμους σε όλη τη χώρα.

Θα μου επιτρέψετε να ξεκινήσω, προσπαθώντας να βοηθήσω να αποσαφηνιστεί μια μάλλον ανακριβής εικόνα που συχνά εκφέρεται στο δημόσιο λόγο και περιέχεται και σε συνοδευτικά κείμενα του παρόντος νομοσχεδίου.

Σύμφωνα με τα επίσημα στοιχεία των αρμόδιων αρχών, για παράδειγμα, μια έκθεση προς την Ε.Ε., το 2015 ανακυκλώθηκε το 61% κατά βάρος των συσκευασιών, ενώ ο εθνικός στόχος είναι 60%. Το ποσοστό αυτό το 2016 ανήλθε στο 66%, σύμφωνα με τα αποτελέσματα της Εταιρίας Ανακύκλωσης. Δηλαδή, έχει επιτευχθεί ο εθνικός στόχος που αφορά το σύνολο των συσκευασιών.

Επίσης, σύμφωνα με τα με επίσημα στοιχεία ΕΣΔΑ, το 80 έως 85% κατά βάρος των απορριμμάτων δεν είναι υλικά συσκευασίας, ούτε άλλα προϊόντα. Δηλαδή δεν είναι αντικείμενο της εταιρίας ανακύκλωσης και των λοιπών συστημάτων. Αποτελείται κυρίως από το ζυμώσιμο οργανικό κλάσμα, υπολείμματα κουζίνας κ.λπ..

Η αρμοδιότητα για την διαχείριση αυτού του τμήματος απορριμμάτων ως γνωστόν ανήκει στην κεντρική διοίκηση την τοπική και την περιφερειακή αυτοδιοίκηση.

Είναι χρήσιμο να διαλυθεί αυτή η σύγχυση, γιατί αν δεν διαγνωστεί το πρόβλημα, το όποιο πρόβλημα, ορθά, δεν θα έχουμε και μια αποτελεσματική θεραπεία. Επομένως, άλλοι στόχοι για τις συσκευασίες και τα αλλά προϊόντα, άλλοι στόχοι για τα απορρίμματα.

Έχει σημασία η ανακύκλωση των συσκευασιών; Εξαιρετικά μεγάλη. Και γιατί εκπαιδεύονται οι πολίτες στη διαλογή, στην πηγή και στην ανακύκλωση σε μια καθημερινή συνήθεια και γιατί παρότι κατά βάρος μικρό μέρος, κάτ’ όγκων είναι ένα μεγάλο μέρος των απορριμμάτων. Άρα, και περιθώρια βελτίωσης έχουμε και με αυτό το σκοπό είμαστε διατεθειμένοι, όπως πάντα ήμασταν, να συνεργαστούμε με το Υπουργείο και με τον ΕΟΑΝ.

Ως προς το περιεχόμενο του νομοσχεδίου, δεν θα μείνω στα θετικά που υπάρχουν, θα αναφέρω για παράδειγμα, τη δυνατότητα εξορθολογισμού της κοστολόγησης. Αλλά, στο πολύ λίγο χρόνο που μου δίνεται σε αυτή τη φάση, θα προσπαθήσω να υποδείξω κάποιες αδυναμίες σε μια προσπάθεια βελτίωσης.

Επιχειρούνται δυσλειτουργικές και ατεκμηρίωτες παρεμβάσεις στα συστήματα, παρόλο που η πολιτεία έχει με νόμο αναθέσει την ευθύνη της ανακύκλωσης παραγωγούς των συσκευασιών και άλλων προϊόντων με βάση την κοινή ευρωπαϊκή πρακτική της διευρυμένης ευθύνης του παραγωγού.

Συνεπώς, η εταιρία ανακύκλωσης, όπως και τα άλλα συστήματα, είναι η οργάνωση των παραγωγών που αυτοδιαχειρίζονται τους πόρους που οι ίδιοι συγκεντρώνουν για ένα κοινό πρόβλημα που είναι η ανακύκλωση των συσκευασιών.

Όταν οι αρμόδιες αρχές παρεμβαίνουν σε θέματα οικονομικής καθημερινής, θα έλεγα, λειτουργίας των συστημάτων, δεν προωθείται η ανακύκλωση και δεν βοηθάει στην αποτελεσματικότητας του συστήματος.

Ο ευρωπαίος νομοθέτης πριν από είκοσι χρόνια προσπάθησε να βασιστεί σε μια απλή σκέψη ότι διασφαλίζεται η ορθολογική διαχείριση των πόρων περισσότερο όταν έχει τον έλεγχο εκείνος που καταβάλλει τον πόρο και αυτό ακριβώς γίνεται μέσα από την λειτουργία των συστημάτων. Οι μέτοχοι και οι συμβεβλημένες επιχειρήσεις έχουν τον έλεγχο των πόρων.

Έχει ρόλο η πολιτεία; Απολύτως. Έχει έναν πάρα πολύ σημαντικό ρόλο και είναι ο έλεγχος των συστημάτων με τακτικούς και έκτακτους ελέγχους, ώστε να διασφαλίζεται η τήρηση της νομιμότητας και οι όροι έγκρισης σύμφωνα με τα επιχειρησιακά τους σχέδια. Να διαπιστώνει, εάν τελικά επιτυγχάνονται οι στόχοι ή όχι. Νομίζω ότι έτσι ξεκαθαρίζοντας τους ρόλους, μπορούμε να πάμε ακόμα περισσότερο να αναπτύξουμε την ανακύκλωση. Η Εταιρεία Ανακύκλωσης έχει επανειλημμένως ελεγχθεί από τις αρμόδιες αρχές παρεμπιπτόντως χωρίς ευρήματα και ελπίζουμε ότι οι ίδιοι ενδελεχείς έλεγχοι θα ισχύουν για όλους. Θα σταματήσω εδώ, για να μου δοθεί η ευκαιρία στη συνέχεια. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσιάμπουλας.

ΑΛΕΞΑΝΔΡΟΣ ΚΑΤΣΙΑΜΠΟΥΛΑΣ (Αντιπρόεδρος της Ελληνικής Εταιρείας Διαχείρισης Στερεών Αποβλήτων (ΕΕΔΣΑ)): Αξιότιμη κυρία Πρόεδρε, σας ευχαριστούμε πολύ για την πρόσκληση προς την Ελληνική Εταιρεία Διαχείρισης Στερεών Αποβλήτων για να συμμετέχουμε στη σημερινή συζήτηση.

Η ΕΕΔΣΑ ιδρύθηκε το 2000 και είναι ένας επιστημονικός, μη κερδοσκοπικός οργανισμός, που σήμερα, αριθμεί πάνω από 400 μέλη. Τα μέλη της, που είναι καθηγητές εκπαιδευτικών ιδρυμάτων, στελέχη Υπουργείων, Οργανισμών Τοπικής Αυτοδιοίκησης, μελετητές, κατασκευαστικές εταιρίες, βιομηχανίες, οικολογικές οργανώσεις, κ.τ.λ., καλύπτουν όλο το πεδίο της διαχείρισης των στερεών αποβλήτων.

Σκοπός της εταιρίας είναι η προαγωγή της χρήσης των βέλτιστων μεθόδων διαχείρισης στερεών αποβλήτων και η καλλιέργεια των σχετικών επιστημονικών τεχνολογιών, με απώτερο στόχο τη συμβολή στη βιώσιμη ανάπτυξη, την προστασία του περιβάλλοντος και την προώθηση της κυκλικής οικονομίας.

Είχαμε τη χαρά, στο στάδιο της διαβούλευσης, επί της αναθεώρησης του ν. 2939 να συμμετέχουμε, τόσο υποβάλλοντας τις θέσεις μας, όσο και συμμετέχοντας σε συνάντηση με τον Αναπληρωτή Υπουργό Περιβάλλοντος.

Στο σημείο αυτό, αξίζει να σημειώσουμε την ικανοποίηση του Διοικητικού Συμβουλίου της ΕΕΔΣΑ για το εύρος και το επίπεδο της διαβούλευσης, για το εν λόγω σχέδιο νόμου. Διαπιστώσαμε ότι αρκετές από τις προτάσεις μας έγιναν δεκτές και γενικά, υπάρχουν αρκετές βελτιώσεις, σε σχέση με εκείνο που είχε τεθεί αρχικά στη διαβούλευση. Σε αυτό το ώριμο στάδιο της διαβούλευσης, αξίζει να σημειώσουμε τέσσερα θέματα:

Πρώτον, το υπό συζήτηση σχέδιο νόμου επικεντρώνεται σε σημαντικά μεν μέτρα οργανωτικού χαρακτήρα και διαφάνειας, αλλά και ειδικότερα μέτρα, όπως αυτά για τη πλαστική σακούλα μεταφοράς και είναι προς τη σωστή κατεύθυνση. Ωστόσο, εκτιμούμε ότι για τη διαμόρφωση ενός σύγχρονου θεσμικού πλαισίου κυκλικής οικονομίας, χρειάζεται περισσότερη διαβούλευση, ειδικά στο στάδιο της αναθεώρησης των ευρωπαϊκών Οδηγιών του πακέτου της κυκλικής οικονομίας που βρίσκεται σε εξέλιξη. Η ΕΕΔΣΑ θα μπορούσε, ως επιστημονικός φορέας, με τη γνώση και την εμπειρία των μελών της, να συμμετέχει στην Επιτροπή διαβούλευσης του άρθρου 20, αφού αποτελεί τον κύριο επιστημονικό φορέα, στη χώρα μας, στον τομέα της διαχείρισης των αποβλήτων, αποτελώντας και τον εθνικό εκπρόσωπο της ISWA *(International Solid Waste Association*), της Διεθνούς Ένωσης για τη Διαχείριση των Στερεών Αποβλήτων. Για την προώθηση του επιστημονικού διαλόγου διοργανώνουμε στις 14 και 15 Δεκεμβρίου, στην Αθήνα, το 5ο Διεθνές Συνέδριο της Ελληνικής Εταιρείας Διαχείρισης Στερεών Αποβλήτων για τη διαχείριση των αποβλήτων και τη συμβολή τους στη κυκλική οικονομία.

Δεύτερο θέμα, είχαμε ζητήσει, από την αρχή, ότι θα ήταν χρήσιμο, να υπάρξει μια ex ante *(εκ των προτέρων)* αξιολόγηση, ώστε να εκτιμηθούν οι επιπτώσεις στη λειτουργία των συστημάτων, τυχόν επιβαρύνσεις στον καταναλωτή, η προσδοκώμενη συμβολή στη βελτίωση των επιδόσεων, κ.τ.λ.. Ακόμη και τώρα, προτείνουμε ότι η εκπόνηση μιας σχετικής μελέτης θα αναδείξει τα κενά και τις αδυναμίες μας και θα βοηθήσει στην υλοποίηση των στόχων της χώρας.

Τρίτο θέμα, η άρση των εμποδίων στην εναλλακτική διαχείριση, όπου είναι απαραίτητο να ενεργοποιηθεί - κατά τη γνώμη μας - το ειδικό τέλος ταφής, όπως προβλέπεται και από το άρθρο 43 του ν.4042, ως το οικονομικό κίνητρο για την εκτροπή από την ταφή. Το ειδικό τέλος αυτό, είναι απαραίτητο να εφαρμοστεί, τόσο στα ανεπεξέργαστα απόβλητα, όσο και στα προϊόντα των μονάδων επεξεργασίας, τα οποία, λόγω κακών ποιοτικών προδιαγραφών, καταλήγουν και πάλι, στην ταφή.

Τέταρτο και τελευταίο θέμα. Θα πρέπει να ενθαρρύνεται η λειτουργία των επιχειρήσεων, στον τομέα της ανακύκλωσης και αξιοποίησης αποβλήτων και με ανάκτηση ενέργειας. Για το σκοπό αυτό, είναι απαραίτητο να υπάρχουν και συγκεκριμένες ποιοτικές προδιαγραφές δευτερογενών καυσίμων και δευτερογενών πρώτων υλών. Και εδώ, σημαντικό ρόλο μπορεί να διαδραματίσει ο Ελληνικός Οργανισμός Τυποποίησης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ και εμείς τον κύριο Κατσιάμπουλα. Το λόγο, τώρα, έχει ο κ. Πολιτόπουλος.

ΔΗΜΗΤΡΙΟΣ ΠΟΛΙΤΟΠΟΥΛΟΣ (Πρόεδρος του Ελληνικού Οργανισμού Ανακύκλωσης (ΕΟΑΝ)): Καλημέρα σας και σας ευχαριστώ πολύ.

Θα ήθελα να διευκρινίσω, για μια ακόμη φορά, διότι υπάρχει μεγάλη σύγχυση, ότι ο Ελληνικός Οργανισμός Ανακύκλωσης είναι Νομικό Πρόσωπο Ιδιωτικού Δικαίου και δεν έχει καμία σχέση με την Εθνική Εταιρεία Αξιοποίησης Ανακύκλωσης. Το διευκρινίζω, επειδή υπάρχει μεγάλη σύγχυση μεταξύ αυτών των δύο όρων.

Θέλω να πω ότι ο σχεδιασμός αυτού του νομοσχεδίου, στοχεύει σε τρεις βασικούς πυλώνες-στόχους.

Ο πρώτος πυλώνας, είναι η απελευθέρωση της αγοράς και η δυνατότητα να εμπλακούν μικροί και μεσαίοι κλάδοι, οι οποίοι ασχολούνται με την ανακύκλωση και οι οποίοι, σήμερα, - έχει διαπιστωθεί - έχουν μεγάλη δυσκολία στο να εμπλακούν στη διαχείριση των συγκεκριμένων ανακυκλώσιμων υλικών.

Ο δεύτερος μεγάλος στόχος που προσπαθεί να επιλύσει αυτό το νομοσχέδιο είναι η συμμετοχή του Δήμου, διότι οι Δήμοι, μέχρι σήμερα, ήταν απλοί συλλέκτες, με αποτέλεσμα να αιμορραγούν οικονομικά και φυσικά, να μη δίνουν τη δέουσα προσοχή στην επίτευξη των στόχων.

Η τρίτη μεγάλη προσπάθεια που γίνεται, είναι να εμπλακεί η τοπική κοινωνία μέσω της κοινωνικής αλληλέγγυας οικονομίας, ώστε η συνεργασία αυτών των τριών να φέρει καλύτερα αποτελέσματα από τα μέχρι σήμερα.

Αυτό, λοιπόν, προσπαθεί να πετύχει αυτό το νομοσχέδιο και επιπλέον για να το πετύχει αυτό, προσπαθούμε να αναδιοργανώσουμε τον ελληνικό οργανισμό ανακύκλωσης για έναν πολύ απλό λόγο. Ο οργανισμός ποτέ δεν ξεπέρασε τα 10 άτομα, τώρα έχει 11 και καλείται με αυτό το προσωπικό να διαχειριστεί την ανακύκλωση πανελλαδικά, να ελέγξει συστήματα, παραγωγούς, δήμους, να βοηθήσει, να εκπαιδεύσει, να ενημερώσει. Αντιλαμβάνεστε λοιπόν, ότι δεν είναι εφικτό αυτό. Οι νέες θέσεις που προτείνονται είναι όλες παραγωγικές θέσεις.

Η γενική διεύθυνση περιβάλλοντος της Ε.Ε., συνέταξε την τελευταία της έκθεση το 2017, γνωρίζοντας το νόμο τον οποίο εμείς σήμερα συζητάμε. Προβλέπει, λοιπόν, ότι αν εφαρμοστεί αυτή η διαδικασία που σήμερα προτείνουμε, θα δημιουργηθούν 15.500 θέσεις και για τον επόμενο χρόνο, θα μπορούν να υπάρχουν στην ελεύθερη αγορά εσόδων της τάξης του 1 δισεκατομμυρίου 675 εκατ..

Αυτά είναι εκτίμηση Ε.Ε. και ευελπιστούμε ότι όλοι θα συνεισφέρουμε στο να εφαρμοστεί αυτή η νομοθεσία, η οποία θα μας κάνει ίσως για πρώτη φορά να είμαστε πρωτοπόροι στην ανακύκλωση από τελευταίοι. Έχουμε βάλει στόχους μπροστά από αυτούς που βάζει η Ε.Ε.. Μαζί πρέπει να τους πετύχουμε και νομίζω ότι όλοι πρέπει να συναινέσουμε σε αυτό το νομοσχέδιο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χιονίδης.

ΣΑΒΒΑΣ ΧΙΟΝΙΔΗΣ (Πρόεδρος της Επιτροπής Περιβάλλοντος της ΚΕΔΕ): Αυτό που θέλω να παρατηρήσω είναι ότι γενικά είναι μια ευτυχής συγκυρία, ότι επιτέλους υπάρχουν άνθρωποι που ακούν σε αυτή τη χώρα και δεν ακούν εμάς, ακούν τη φωνή της κοινής λογικής. Επομένως, αυτό το νομοσχέδιο είναι ένα πόνημα, το οποίο έχει πάρα πολύ ενδιαφέρον, βρίσκεται στη σωστή κατεύθυνση και θα μπορέσει να βοηθήσει, ώστε να κάνουμε ένα βήμα προς τα εμπρός. Σίγουρα, θα υπάρχουν σημεία, στα οποία θα αναφερθούμε, που θα θέλουν βελτίωση, άλλα μικρή νομοτεχνική βελτίωση και άλλα θέλουν πιθανόν τροποποίηση των στρατηγικών στόχων, τα οποία πρέπει να δούμε και να μας πει και ο Υπουργός ποιος είναι ο λόγος. Είναι οι τυχόν αγκυλώσεις ή κάποιες πιθανές ισορροπίες της λογικής του πολιτεύομαι με ισορροπίες γιατί υπάρχουν κάποιες δεδομένες απόψεις ανθρώπων, οι οποίες θα έπρεπε να τις ξεπεράσουμε, γιατί ζούμε στην εποχή όπου σπάζουμε τα πάντα και προχωρούμε.

Θεωρώ επίσης, πολύ ικανοποιητικό ότι στη διαβούλευση συμμετείχαμε ενεργά ως κεντρική ένωση δήμων και οι περισσότερες από τις παρατηρήσεις μετά από διάλογο, έγιναν αποδεκτές στο παρόν νομοσχέδιο νόμου και αυτό είναι πάρα πολύ σημαντικό. Παραδείγματος χάριν, στο 4.4 παράγραφος 2, στο 4.6 παράγραφος 6. Είναι μια σειρά από άρθρα, που η διαβούλευση βοήθησε να διατυπωθούν καλύτερα τα πράγματα.

Το άρθρο 7 παράγραφος 3, το άρθρο 8 παράγραφος 7, η διατύπωση έχει βελτίωση σχέση με την προηγούμενη, ωστόσο παραμένει υποχρεωτική η χωριστή συλλογή τεσσάρων ρευμάτων. Η πρόβλεψη της δυνατότητας εξαίρεσης, αν υπάρχει πρόβλεψη στο οικείο, για κρυμμένο ΠΕΣΔΑ, είναι άνευ περιεχομένου, διότι τα ΠΕΣΔΑ δεν είχαν λάβει ποτέ έγκρισης περί τήρησης του ΕΣΔΑ από τους αρμόδιους γενικούς γραμματείς των δύο Υπουργείων, αν και προβλέπονταν καθολική χωριστή συλλογή και αυτά είναι γνωστά τοις πάσι. Τα ΠΕΣΔΑ δεν δύναται συνήθως να κάνουν ειδική αναφορά ανά Ο.Τ.Α., αλλά αυτό γίνεται στα ΤΟΣΔΑ, που επίσης, εκ των πραγμάτων, ακολουθούσαν τις επιταγές του ΕΣΔΑ.

Με δεδομένο, ότι το παρόν κείμενο δεν θα γίνει νόμος, θα αναμέναμε να άρει τις τυχόν αστοχίες του ΕΣΔΑ που υπάρχουν - αν και ο ΕΣΔΑ έγινε γενικότερα αποδεκτός - που κυρώθηκε με Πράξη Υπουργικού Συμβουλίου.

Κύριε Υπουργέ, η ΚΕΔΕ εμμένει στην ανάγκη ο νόμος να προσδιορίσει ένα πλαίσιο αρχών και στόχων με κριτήρια περιβαλλοντικά, τεχνικά, οικονομικά και χωρικά και ήμασταν και στο συγκεκριμένο συνέδριο, έτσι ώστε οι Ο.Τ.Α. Α΄ Βαθμού να επιλέγουν το κατάλληλο και αποδεκτό, βέβαια, μετά από συνεννόηση, μοντέλο συλλογής με δεδομένο ότι το μοντέλο θα το υλοποιήσουν οι Ο.Τ.Α. τελικά. Θεωρούμε ότι για τη χωριστή συλλογή δεν μπορούμε να πάμε πέρα από τη διατύπωση της σχετικής Οδηγίας της Ε.Ε..

Στο άρθρο 8 α΄ παρ. 1, η ΚΕΔΕ χαιρετίζει και αποδέχεται θερμά την εισαγωγή αυτής της πρόβλεψης που αποτελεί έναρξη εφαρμογής της μεθόδου «pay us you throw», δηλαδή, «πληρώνω όσο πετάω» με εφαρμογή αρχικά στους Ο.Τ.Α..

Κατά την άποψή μας, πρέπει να προβλεφθεί η έκδοση Κ.Υ.Α. κατ’ εξουσιοδότηση νόμου, η οποία θα εξειδικεύει τον τρόπο επιβράβευσης και τυχόν εξαιρέσεις γιατί θα υπάρξουν έτσι και αλλιώς.

Ελπίζουμε ότι σύντομα το ΥΠΕΣ σε συνεργασία με το ΥΠΕΝ θα προχωρήσει στις αναγκαίες νομοθετικές ρυθμίσεις, ώστε να είναι νομικά εφικτό να εφαρμοσθεί η μέθοδος και για τους πολίτες, έστω εθελοντικά, ως πράξη καλής εφαρμογής ή «best practice» σε κάποιους Ο.Τ.Α. που το επιθυμούν, καταρχήν. Θα είναι ένα πολύ καλό βήμα και είμαι βέβαιος, ότι θα επιτύχουμε να καταφέρουμε να έχουμε πολλούς μιμητές σ' αυτή την κατεύθυνση.

Στο άρθρο 9 παράγραφο 1 και 5, μόνο σχόλια διαβάζω. Όλοι, πλέον, γνωρίζουμε, ότι οι στόχοι του ΕΣΔΑ είναι στη σωστή κατεύθυνση και αυτό αποδείχθηκε στο συνέδριό μας, όπου στη καταγραφή που κάναμε, τη μέτρηση σε 850 ανθρώπους είχαμε ένα ποσοστό 67% και πάνω, που ήταν θετικοί και πολύ θετικοί. Θα περίμενε κανείς, ότι, πλέον, θα ετίθετο ένα σαφές και εύλογο χρονοδιάγραμμα σταδιακής ανάπτυξης χωριστής συλλογής. Αυτά τα είπαμε προφορικά, κύριε Υπουργέ, επειδή τώρα γίνεται νόμος, πιστεύω, ότι αυτά που λέμε θα βοηθήσουν σε αυτή την κατεύθυνση γιατί είμαστε ο κύριος κρίκος σε αυτή την υπόθεση.

Θα αναφερθώ τώρα σε τρία πολιτικά ζητήματα.

Το πρώτο πολιτικό ζήτημα είναι, ότι βλέπουμε για μια ακόμη φορά ότι υπάρχει ένας νόμος που έχει από κάτω «κρεμασμένες» Υπουργικές Αποφάσεις.

Ξέρω ότι και ο Υπουργός ο κ. Φάμελλος είναι κατά αυτής της λογικής. Τουλάχιστον, σε αυτό το νομοσχέδιο, ας γίνει μια μεγάλη αρχή να προσδιορίσουμε χρονικά πότε θα προκύψουν αυτές οι ΚΥΑ και σε ποια περίπτωση οι αποφάσεις αυτές θα αρχίσουν να λειτουργούν, γιατί έχουμε 50.000 Υπουργικές Αποφάσεις κρεμασμένες σε διάφορους νόμους, οι οποίες, ενώ δε θέλει χρήματα, δεν αφήνουν να δουλέψει η μηχανή της αποδοτικότητας για τους πολίτες.

Ένα δεύτερο θέμα, κύριε Υπουργέ, που είναι μείζον θέμα είναι το ζήτημα, ότι υπάρχει και στην Αιτιολογική Έκθεση του νόμου, αλλά δεν βλέπουμε πώς είναι δυνατόν «να χτυπήσουμε» την εισφοροδιαφυγή.

Αυτό είναι κρίσιμο θέμα, καθώς και ποια μέτρα θα πάρουμε για τους φοροφυγάδες, όπου δεν λέμε τίποτα, αλλά λέμε, ότι θα πληρώνουν οι Δήμοι 1.000-100.000 ευρώ από τον ΕΟΑΝ, για το οποίο διαφωνούμε, βέβαια, γιατί δεν είναι διαφανές και δεν έχουμε κριτήρια, αλλά οι εισφοροδιαφεύγοντες - εισαγωγείς γνωρίζουμε τι κάνουν. Για παράδειγμα, όταν η κάθε τηλεόραση έχει 500 γραμμάρια φελιζόλ επάνω της, πλήρωσε ποτέ κανείς για αυτά; Για τις εισαγωγές που γίνονται από τη Βουλγαρία πλήρωσε ποτέ κάνεις;

Αυτά, λοιπόν, είναι τεράστια ποσά στα οποία πρέπει να προβλέπονται με συγκεκριμένο τρόπο, έστω αν δεν είναι εφικτό τώρα, να κρεμαστεί από κάτω μία Υπουργική Απόφαση που να προσδιορίζει αυστηρά μέτρα, ώστε να τηρηθούν αυτά τα ζητήματα.

Επίσης, πόσες φορές έγιναν έλεγχοι; Στο συνέδριο της Κρήτης των ΦΟΣΔΑ ανέφερα τότε και εκνευρίστηκε ο τότε πρόεδρος του ΕΟΑΝ ότι είχε γίνει ένας έλεγχος όλα εκείνα τα χρόνια μέχρι το 2014. Θέλω να μας πει ο κ. Πολιτόπουλος πόσοι έλεγχοι έγιναν, τι πρόστιμα επιβλήθηκαν στα συστήματα, ώστε να μπορέσουν να λειτουργήσουν σωστά, γιατί υπάρχουν σωστοί και σοβαροί άνθρωποι.

Τέλος, θέλω να προβλεφθεί, κύριε Υπουργέ το θέμα του φελιζόλ. Θα αναφέρω μόνο ένα στοιχείο: 7 εκατ. ψαροκασέλες δίνουν 2 χιλιάδες τόνους φελιζόλ, τα οποία αντιστοιχούν σε όγκο στα σκουπίδια του Λεκανοπεδίου Αττικής, ενός μηνός και αυτοί πάνε στον ΧΑΔΑ. Πρέπει να δημιουργηθεί σύστημα; Είναι μέγεθος, το οποίο πρέπει να το δούμε: 18.000 τόνοι εισαγωγή και παραγωγή φελιζόλ στην Ελλάδα ετησίως. Τι είναι αυτό που είναι τόσο συγκεκριμένο και μπορούμε να το προσδιορίσουμε; Υπάρχει στην Ψαραγορά Αθηνών το παραμικρό σύστημα;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος Και Ενέργειας): Είναι σε σύστημα. Θα σας πω μετά.

ΣΑΒΒΑΣ ΧΙΟΝΙΔΗΣ (Πρόεδρος της Επιτροπής Περιβάλλοντος της ΚΕΔΕ): Τα συστήματα τα γνωρίζουμε, 22 - 23. Το ζήτημα είναι ποια είναι η στόχευση σε αυτό το κομμάτι, το οποίο έχει ήδη μεγάλο όγκο, αλλά δεν έχει ιδιαίτερο βάρος. Ευχαριστώ πολύ για την ανοχή σας, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταθέστε και το υπόμνημά σας και θα μοιραστεί. Το λόγο έχει ο κ Ευθυμίου.

ΧΡΙΣΤΟΔΟΥΛΟΣ ΕΥΘΥΜΙΟΥ (Μέλος του Γενικού Συμβουλίου της ΠΟΕ-ΟΤΑ): Καλημέρα σας, κυρία Πρόεδρε. Ευχαριστούμε για την ανοχή σας. Μόνο εγώ θα μιλήσω από την ΠΟΕ-ΟΤΑ, οπότε θέλω την ανοχή σας και καλό είναι στις Επιτροπές, μιας και μας καλείτε, να ακούγονται οι φορείς με περισσότερο χρόνο, ώστε να αποτυπώνεται η ορθή άποψη όλων των φορέων.

Πάγια θέση μας ήταν, είναι και θα είναι ο δημόσιος και κοινωνικός χαρακτήρας στην αξιοποίηση απορριμμάτων. Η ΠΟΕ-ΟΤΑ δεν μπορεί και ούτε θα μπορούσε άλλωστε να συμφωνήσει σε ένα σχέδιο νόμου που ευνοεί την ιδιωτικοποίηση στην ανακύκλωση. Για εμάς η ανακύκλωση, η καθαριότητα, είναι δημόσιο και κοινωνικό αγαθό. Κανένας ιδιώτης, καμία επιχείρηση δεν μπορεί να αντικαταστήσει ή να υποκαταστήσει τους εργαζόμενους των ΟΤΑ. Κανένας φορέας, εάν δεν είναι δημόσιος, δεν μπορεί να προστατεύσει αποτελεσματικά το περιβάλλον.

Η πίεση που νιώθουν οι εταιρείες ανακύκλωσης και όλες οι εταιρείες, λόγω της κρίσης, επιχειρείται να αντιμετωπιστεί με την επιτάχυνση των διαδικασιών εναρμόνισης της Ελλάδας με τις οδηγίες της Ε.Ε. που προκρίνουν την ανακύκλωση και έχουν ως πρωταγωνιστή τον ιδιωτικό τομέα. Επιχειρείται, δηλαδή, η μετάβαση στην πράσινη φιλοπεριβαλλοντική διαχείριση να αποτελέσει μοχλό για την απομάκρυνση του δημόσιου τομέα από τον τομέα των απορριμμάτων, στο πλαίσιο της λογικής «λιγότερο κράτος - περισσότερο ιδιώτες».

Η ΠΟΕ-ΟΤΑ τόσα χρόνια παλεύει και έχει αναδείξει όσο κανένας άλλος τα ζητήματα που έχουν να κάνουν με τη διαχείριση απορριμμάτων. Η πρόσφατη έκδοση του ντοκιμαντέρ μας «Το μεγάλο φαγοπότι», που αφορούσε τα σχέδια στην επεξεργασία και τη διαχείριση των απορριμμάτων στην Αττική, αλλά και σε όλη την Ελλάδα, με το παιχνίδι των εργολάβων στα εργοστάσια και την ανακύκλωση, ξεσκέπασε όλο το βρώμικο πλάνο που είχαν οι ιδιώτες και οι πολιτικοί εκφραστές τους. Οι πρόσφατες κινητοποιήσεις μας στους τομείς καθαριότητας το καλοκαίρι, αποκάλυψαν το πόσο σημαντική είναι η καθαριότητα και η ανακύκλωση να πραγματοποιείται με τα ίδια μέσα, τους εργαζόμενους, όπως ακριβώς αποτυπώθηκε και με το νομοσχέδιο για τους συμβασιούχους στην καθαριότητα των ΟΤΑ.

Το νομοσχέδιο δεν έρχεται να προωθήσει την ανακύκλωση, ως μία από τις πρώτες προτεραιότητες, την ενεργή συμμετοχή των πολιτών και την ανάδειξη του ουσιαστικού ρόλου τους στην ανακύκλωση και δεν εξασφαλίζει οικονομικά κίνητρα για τους χρήστες των προϊόντων, οι οποίοι πληρώνουν τον κύκλο των εργασιών της ανακύκλωσης, πρώτη φορά τη στιγμή της αγοράς του προϊόντος και δεύτερη φορά με τα δημοτικά τέλη καθαριότητας που αποδίδονται στο δήμο. Το νομοσχέδιο παραμένει κενό γράμμα. Δεν αναθεωρεί τα υφιστάμενα συστήματα εναλλακτικής διαχείρισης, παρά την πρόβλεψη του ΕΣΔΑ, ούτε εξασφαλίζει τη διαφάνεια στη λειτουργία τους. Δεν αλλάζει το κυριαρχικό ζήτημα της διαχείρισης του τέλους ανακύκλωσης ως εμμέσου φόρου που εισπράττεται και διαχειρίζεται από ιδιώτες παραγωγούς, δεν αποσαφηνίζεται ο ρόλος των φορέων που συμμετέχουν στον κύκλο της ανακύκλωσης συσκευασιών, δεν αναβαθμίζεται ο ρόλος του ΕΟΑΝ σε συντονιστικό φορέα διαχείρισης αποβλήτων, δεν προβλέπει δημοσίευση των συμβάσεων ΟΤΑ και ΣΕΔ, δεν ενισχύει τον τοπικό χαρακτήρα της ανακύκλωσης, κυρίως το δίκτυο των «πράσινων σημείων», πετυχημένη πρακτική ευρωπαϊκών πόλεων.

Το νομοσχέδιο συνεργεί στην απαξίωση της διαδικασίας εφαρμογής των τοπικών δημοτικών σχεδίων διαχείρισης, στην επικράτηση του σεναρίου «business as usual», δηλαδή τη συλλογή αντικειμένων ASA, μη εφαρμόζοντας τη διαλογή στην πηγή. Τα δημοτικά τέλη σπαταλούνται στην συλλογή σύμμεικτων υλικών και απορριμμάτων, που εξαιτίας της ανάμειξης τους χάνουν την αξία τους, λόγω της χαμηλής καθαρότητας.

Το νομοσχέδιο συνεργεί στην μνημονιακή δέσμευση για την επιτελική διοίκηση με εκχώρηση σε πρώτο βήμα των εργασιών αποκομιδής και στη συνέχεια όλων των σταδίων της διαχείρισης σε ιδιώτες. Τα υφιστάμενα συστήματα εναλλακτικής διαχείρισης και με το σημερινό νόμο συνεχίζουν να αντιμετωπίζονται ως βασικοί φορείς ανακύκλωσης. Ζητάμε τα απορρίμματα και η διαχείρισή τους να είναι στην αποκλειστική ευθύνη του κράτους και του ΟΤΑ πρώτου και δεύτερου βαθμού που θα τα διαχειρίζονται με δημόσιο και κοινωνικό χαρακτήρα προς όφελος της κοινωνίας και του περιβάλλοντος, χωρίς τη συμμετοχή των ιδιωτικών εταιρειών και των ΚΟΙΝΣΕΠ. Ζητάμε όχι μόνον να καταργηθούν τα υφιστάμενα συστήματα, αλλά να υποχρεωθούν όλοι οι φορείς, ώστε να δημιουργηθούν δημοτικά συστήματα με αυστηρό δημόσιο έλεγχο και χαρακτήρα.

Μόνο έτσι θα διασφαλίζεται η προστασία στο περιβάλλον, η διαφάνεια και η διαφάνεια στη διαχείριση. Να πέσει άπλετο φως στο σκοτεινό κόσμο των απορριμμάτων που όλα τα διοικητικά συστήματα εναλλακτικής διαχείρισης έχουν δημιουργήσει και έχουν επεκταθεί και σε άλλα υλικά, μόνο και αποκλειστικά για το κέρδος. Θέλουμε ένα κεντρικό φορέα διαχείρισης, ενισχυμένο, αποτελεσματικό και να αποτελεί το έργο του και να παρέχει προστασία σε όλους μας και στο περιβάλλον. Θέλουμε δημοτικά συστήματα ανακύκλωσης, με αναβάθμιση του ρόλου των ΟΤΑ, με αξιοποίηση του έμπειρου προσωπικού που διαθέτουμε, αλλά και με πρόσληψη νέου εξειδικευμένου με χρηματοδότηση από το κράτος, από ευρωπαϊκά κονδύλια, από τις επιχειρήσεις διάθεσης και διαχείρισης συσκευασιών και υποχρεώνει φορέων που θα ελέγχονται συστηματικά.

Πριν λίγα χρόνια, η φωτιά σε ιδιωτικό εργοστάσιο ανακύκλωσης αποκάλυψε τι κρύβεται κάτω από το χαλί, οι υπέρογκες επιδοτήσεις, κανένα μέτρο ασφαλείας, κανένας ουσιαστικός έλεγχος. Επίσης, οι απεργίες των αλλοδαπών εργαζομένων στα εργοστάσια ανακύκλωσης κατέδειξαν τις εργασιακές συνθήκες γαλέρας που επικρατούν με ανασφάλιστους και απλήρωτους εργαζόμενους με πενιχρές αμοιβές και εργασιακή τρομοκρατία. Τα σοβαρά εργατικά ατυχήματα που συγκλονίζουν το χώρο μας, με πάρα πολλά από αυτά να είναι θανατηφόρα και να μετράμε μέσα σε τρία χρόνια 35 νεκρούς, αποδεικνύουν το τι επικρατεί στο χώρο της επεξεργασίας και διαχείρισης των απορριμμάτων.

Οι διαπιστώσεις που μέχρι σήμερα από την ομάδα εργασίας στην Ομοσπονδία μας έχει γίνει, είναι ότι δεν έχουν σχεδιαστεί νέα σύγχρονα συστήματα επεξεργασίας διάθεσης με τρόπους που πολλές ευρωπαϊκές χώρες λειτουργούν εδώ και χρόνια. Ότι οι πολιτικές των μνημονίων στη χώρα μας περιορίζουν τις δημόσιες επενδύσεις και ευνοούν την ιδιωτικοποίηση στη διαχείριση, υπονομεύοντας το δημόσιο και κοινωνικό χαρακτήρα. Χαρακτηριστικό παράδειγμα είναι ότι ακόμη και σήμερα δεν έχει καταργηθεί το άρθρο 61, του ν. 3979, του Ραγκούση που επιτρέπει την ανάθεση σε ιδιώτες στα απορρίμματα. Εκτιμούμε ότι μέχρι το 2019 ότι είναι σχεδόν αδύνατον να εκπληρωθούν όλα αυτά που απαιτούνται, ώστε να σταματήσουν τα πρόστιμα.

Για εμάς, τέτοια πολιτική και πρακτική κατεύθυνση που σας καταθέτουμε σήμερα είναι προς όφελος της κοινωνίας γιατί θα φέρει έσοδά στους ΟΤΑ, στο Δημόσιο θα δημιουργηθούν νέες θέσεις μόνιμης και σταθερής εργασίας και θα μπορεί να μειωθούν τα δημοτικά τέλη και να προστατευθεί το περιβάλλον. Απαιτούμε τώρα να γίνουν νομοθετικές ρυθμίσεις, να αποκλειστούν οι ιδιώτες, το τέλος της ανακύκλωσης που πληρώνουν οι εταιρείες και οι βιομηχανίες να καταβάλλεται στους Δήμους για τα ανακυκλώσιμα υλικά που προσυλλέγουν και συγκεντρώνουν, χωρίς τη διαμεσολάβηση των ιδιωτών. Τα ανακυκλώσιμα υλικά να πωλούνται στην αγορά μετά από πλειοδοτικούς διαγωνισμούς και να επεξεργάζονται από τους ίδιους τους ΟΤΑ.

Η πρότασή μας δεν είναι συντεχνιακή που περιχαρακώνεται. Είναι για την προστασία της δημόσιας υγείας, για το δημόσιο και κοινωνικό χαρακτήρα των υπηρεσιών που υπερασπίζουν τα συμφέροντα της τοπικής αυτοδιοίκησης και των πολιτών. Σας ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κ. Κωνσταντίνου.

ΚΩΝΣΤΑΝΤΙΝΟΣ ΚΩΝΣΤΑΝΤΙΝΟΥ (Γενικός Διευθυντής του Συμβουλίου του ΣΕΒ για τη Βιώσιμη Ανάπτυξη): Καλημέρα, ευχαριστούμε πάρα πολύ για την πρόσκληση και στη σημερινή συζήτηση, είχαμε και εμείς τη χαρά να συμμετέχουμε σε όλες τις προηγούμενες διαβουλεύσεις, από την κλήση την οποία είχαμε από το ΥΠΕΝ. Το Συμβούλιο για την βιώσιμη ανάπτυξη αποτελείται από εταιρείες μέλη του συμβουλίου, το οποίο έχει συσταθεί το 2008 και αποτελείται από εταιρείες μέλη του συνδέσμου, με αποκλειστικό αντικείμενο τη συνεισφορά του στη βιώσιμη ανάπτυξη, την προώθηση της έννοιας και εντός της επιχειρηματικής κοινότητας, αλλά και της κοινωνίας και σκοπό έχει το διάλογο για τα θέματα που αφορούν στη βιώσιμη ανάπτυξη.

Άρα, λοιπόν, είμαστε εδώ για ένα σημαντικό κομμάτι, το οποίο έχει να κάνει με την κυκλική οικονομία και κατά συνέπεια και με το κομμάτι, το οποίο μας αφορά άμεσα. Ξεκινήσαμε μέσα από τη διαβούλευση και έχουμε αυτή τη στιγμή, θεωρούμε, ένα πολύ καλό σημείο εκκίνησης. Ως βάση αναφοράς, είχαμε ζητήσει αρχικά, η όποια αναθεώρηση του παρωχημένου και σίγουρα ανάγκης για αλλαγή του ν.2939 να γίνει με την αναθεώρηση της west flamur directive, αυτό βέβαια δεν έγινε. Αλλά, εν πάση περιπτώσει, είναι ένα καλό βήμα για να προχωράμε και αν χρειασθεί κάποια προσθήκη, κάποια προσαρμογή, στην συνέχεια είμαστε σίγουροι ότι θα γίνει.

Άρα, λοιπόν, σε ό,τι αφορά στο κομμάτι που έχουμε στα χέρια μας, θεωρούμε ότι είναι μια καλή οργανωτική βάση. Υπάρχει βέβαια το θέμα της υλοποίησης όλων των ΚΥΑ που πρέπει να έρθουν στην συνέχεια, ούτως ώστε να υλοποιηθεί όλο το πλαίσιο εφαρμογής και ευελπιστούμε ότι αυτό θα γίνει με καλύτερους χρόνους απ' ό,τι έχουμε δει στο παρελθόν.

Ήθελα να αναφέρω, επίσης, ότι ο εποπτικός ρόλος του ΕΟΑΝ θεωρούμε ότι ενισχύεται. Είναι θετικό ότι στην πράξη προβλέπονται, πλέον, χρονικοί περιορισμοί, στους οποίους είναι υποχρεωμένος να απαντήσει, αλλιώς τα σχέδια ή όποια πλάνα των ΣΣΕΔ προχωρούν. Άρα, λοιπόν, οι προηγούμενες καθυστερήσεις που είχαν αναφερθεί και είχαν παρατηρηθεί στο παρελθόν, αυτή τη στιγμή μπορούν να προχωρήσουν.

Βέβαια, υπάρχουν τα δύο ζητήματα, το ένα έχει ήδη αναφερθεί, που έχει να κάνει με τις αρμοδιότητες, αν θέλετε, και τα οργανωτικά ίδια ζητήματα του ΕΟΑΝ, δηλαδή τις απαιτήσεις που ήδη έχουν τεθεί για το Διοικητικό Συμβούλιο, αλλά ακόμα περισσότερα και για ένα κομμάτι το οποίο δεν έχει ακουστεί μέχρι τώρα, που έχει να κάνει με τους ελεγκτικούς μηχανισμούς. Ο ΕΟΑΝ έχει βέβαια τη δυνατότητα να απευθύνεται στον ΣΕΠΕ. Είναι δεδομένες οι πραγματικές αδυναμίες ανταπόκρισης του ΣΕΠΕ στον ελεγκτικό του ρόλο και προβλέπεται μια διάταξη στο άρθρο 9, στο οποίο ο ΕΟΑΝ μπορεί να κάνει κάποιες συμβάσεις με φυσικά πρόσωπα, τα οποία έχουν τυπικά και άλλα προσόντα. Νομίζουμε ότι είναι ιδιαίτερα χρήσιμο και ιδιαίτερα απαραίτητα αυτά τα τυπικά και άλλα προσόντα, δεν θυμάμαι ακριβώς τον ορισμό στο άρθρο 9, να οριστούν.

Υπάρχει και μια εκκρεμότητα από τον ν.4014/2011, σχετικά με την έκδοση του προεδρικού διατάγματος για τους ιδιώτες επιθεωρητές περιβάλλοντος. Νομίζουμε ότι όλο αυτό το κομμάτι πρέπει να οριστικοποιηθεί κύριε Υπουργέ και με αντίστοιχες προβλέψεις, όπως, είχε βγει στο προεδρικό διάταγμα για τους ελεγκτές των Μ.Π.Ε. ή κάτι αντίστοιχο ή κάτι καλύτερο. Εκεί, λοιπόν, να βρεθεί ένα πεδίο, στο οποίο πραγματικά οι ελεγκτές του ΕΟΑΝ θα είναι άνθρωποι οι οποίοι μπορούν να κάνουν τη δουλειά.

Δύο, λοιπόν, επιπλέον σημεία, για να σεβαστώ και τον χρόνο. Το κόστος ταφής είναι κάτι το οποίο, επίσης, θα παίξει ένα σημαντικό ρόλο στην πραγματική και ουσιαστική υλοποίηση αυτού που θέλουμε να πετύχουμε.

Το δεύτερο κομμάτι, το οποίο θεωρούμε ότι είναι σημαντικό και το οποίο δυστυχώς, ως κοινωνία το «χάνουμε» σε πολλά πράγματα, το «χάνουμε» στην προσπάθειά μας στην κυκλική οικονομία, το «χάνουμε» στην προσπάθειά μας να εκπονήσουμε εθνικό σχέδιο για τους στόχους βιώσιμης ανάπτυξης, είναι η συνολική συμμετοχή και η ευαισθητοποίηση της κοινωνίας και των πολιτών, σε όλο αυτό το πράγμα, το οποίο αλλάζει πραγματικά προς τη σωστή κατεύθυνση, αλλά είναι σίγουρο ότι πρέπει όλοι οι πολίτες όλων των ηλικιών, να γνωρίζουν, να ενημερωθούν και να ευαισθητοποιηθούν για να μπορέσουμε να πετύχουμε σε σύντομα αυτό, το οποίο θέλω να πετύχουμε. Ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ορδόλης.

ΗΛΙΑΣ ΟΡΔΟΛΗΣ (Γενικός Διευθυντής της ΑΦΗΣ ΑΕ, Συλλογικό Σύστημα Εναλλακτικής Διαχείρισης (ΣΣΕΔ) Ανακύκλωσης Φορητών Ηλεκτρικών Στηλών): Ευχαριστώ πολύ για την πρόσκληση. Θα αναφερθώ σε δύο άρθρα.

Το πρώτο άρθρο είναι το άρθρο 4Α παράγραφος 13, για το διοικητικό κόστος. Το όριο του 10% του διοικητικού κόστους επί των εσόδων, δεν μπορεί να εφαρμοστεί καταρχήν οριζόντια για όλα τα ΣΣΕΔ. Ο λόγος είναι ότι το ποσοστό εξόδων είναι συνάρτηση κυρίως των εσόδων και λιγότερο των εξόδων. Το 10% σε μια εταιρεία που έχει έσοδα 25 εκατομμύρια ευρώ είναι 2,5 εκατομμύρια ευρώ. Σε μια εταιρεία που κάνει έσοδα ένα εκατομμύριο ευρώ είναι 100.000 € ετήσια διοικητικά έξοδα που είναι απλά ανέφικτο να επιτευχθεί. Να σας δώσω ένα παράδειγμα. Όταν τα έσοδα της ΑΦΗΣ ήταν 2,8 εκατ. €, το ποσοστό εξόδων ήταν 8%. Η ΑΦΗΣ έχει τρία άτομα προσωπικό.

Στη διάρκεια των τελευταίων χρόνων, τα έσοδα μειώθηκαν κατά 44%, μείωσε τις δαπάνες της, «πάγωσε» τους μισθούς εθελοντικά για τα τελευταία 7 χρόνια, αλλά τα διοικητικά έξοδα είναι μικρότερα σε απόλυτα νούμερα απ' ό,τι ήταν το 2008, αλλά το ποσοστό είναι μεγαλύτερο και βρίσκεται στο 17% σε σχέση με τον τζίρο, για τον πολύ απλό λόγο ότι μειώθηκε σχεδόν στο μισό ο τζίρος. Συνεπώς, οποιαδήποτε περαιτέρω μείωση, ακόμη και αν μειώσει τα τρία άτομα σε δύο, εάν μειωθεί ο τζίρος, θα αυξηθεί το ποσοστό.

Όσον αφορά στο άρθρο 4 παράγραφος 14, προσωπικά, πιστεύω ότι δε θα υπάρχει ευκολότερο πράγμα από τη μείωση του αποθεματικού στο 35%. Ρίχνεις ένα σημαντικό ποσό στη διαφήμιση, επιτυγχάνεις μάλιστα περισσότερα κιλά συλλογής, αλλά υπάρχει ένα πρόβλημα. Ποια είναι πραγματικότητα; Έχουμε, ας υποθέσουμε, αυτή τη στιγμή 500.000€, που είναι το 35% που ζητάει το νομοσχέδιο. Το 2016 είχαμε τζίρο 1.600.000€, τα έξοδα 2.300.000€, δηλαδή ένα έλλειμμα 700.000€. Θα καλύπταμε τις 500.000€ στο αποθεματικό και θα είχαμε ένα έλλειμμα 200.000€, το οποίο θα έπρεπε, να καλυφθεί - και παίρνω μόνο μια χρονιά - είτε από αύξηση των εισφορών είτε θα αναγκαζόμαστε να μειώσουμε τη συλλογή, γιατί δεν θα υπήρχαν χρήματα, χωρίς ν’ αναφέρω οποιαδήποτε άλλα προβλήματα που υπεισέρχονται, όπως κάποιοι πελάτες του δεν πληρώνουν, γιατί δεν έχουν τη δυνατότητα, να πληρώσουν ή καθυστερούν, να πληρώσουν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σωκράτης.

ΧΡΗΣΤΟΣ ΣΩΚΡΑΤΗΣ (Μέλος του Δ.Σ. της Ένωσής Ιδιωτικών Υπαλλήλων Περιφερειακής Ενότητας Ν. Ηρακλείου): Ευχαριστούμε για την πρόσκληση και για την ευκαιρία, που μας δίνετε, να τοποθετηθούμε στο νομοσχέδιο για την ανακύκλωση, γνωρίζοντας τις εξελίξεις, αφού εργαζόμαστε στο τομέα.

Θα σταθώ στις εργασιακές συνθήκες στο ΚΔΑ Ηρακλείου. Δουλεύουμε μέσα στα σκουπίδια, στη βρωμιά, στις σύριγγες, στα μικρόβια και στις αρρώστιες. Τα εργατικά ατυχήματα είναι συνεχή. Συνεχώς τρυπιόμαστε από βελόνες και τρέχουμε στα νοσοκομεία. Μόνο τον τελευταίο χρόνο έχουν γίνει πάνω από 5 εργατικά ατυχήματα. Παρά τις διαρκείς δικές μας ζυμώσεις, παρεμβάσεις, αλλά και καταγγελίες στην Επιθεώρηση Εργασίας, την ίδια ώρα η Τεχνική Επιθεώρηση δεν έχει καταγράψει ούτε μία από τις δεκάδες παραβάσεις που εμείς έχουμε υποδείξει.

Πανελλαδικά έχουμε συνεχώς ατυχήματα, πολλά απ’ αυτά θανατηφόρα. Παρά το γεγονός ότι το αντικείμενο της εργασίας μας είναι βαρύ και ανθυγιεινό, εμείς παίρνουμε απλό ένσημο, γιατί δουλεύουμε με ανακυκλώσιμα υλικά, δηλαδή, καθαρά. Εάν το πεις αυτό σε οποιονδήποτε εργαζόμενο σε ΚΔΑΥ θα γελάσει.

Ταυτόχρονα, το εργοστάσιο λειτουργεί με το καθεστώς της ανάθεσης έργου. Δηλαδή, με εργολάβους που παίρνουν το έργο από την ΕΕΑ, τον πανελλαδικό «δερβέναγα» του ΚΔΑΥ. Κάθε δύο χρόνια που αλλάζει ο εργολάβος απολύονται οι εργάτες και ο νέος εργολάβος αξιοποιεί το διευθυντικό δικαίωμα για να προσλάβει όποιους θέλει με τους δικούς του εργασιακούς όρους. Το νομοθετικό πλαίσιο περί προστασίας των εργαζομένων κατά τη μεταβίβαση επιχειρήσεων δεν μιλάει για τις περιπτώσεις των συμβάσεων έργου. Αυτό έχει ως αποτέλεσμα, να χτυπιούνται διαρκώς οι εργατικές κατακτήσεις και τα κεκτημένα δικαιώματα των εργαζομένων, το δικαίωμα στη μόνιμη και σταθερή δουλειά, η οργάνωση των εργατών και οδηγεί τους εργάτες, να γίνονται έρμαια του κάθε εργολάβου για να τους κρατήσει στη δουλειά με διαρκώς χειρότερους όρους.

Πριν δύο χρόνια, δώσαμε έναν εξάμηνο, αγώνα κόντρα στον τότε νέο εργολάβο που ήθελε να πετάξει 42 εργαζομένους στο δρόμο. Εκείνο το εξάμηνο το εργοστάσιο παρέμεινε κλειστό για τα σκουπίδια κατέληγαν στο ΧΥΤΑ. Στο ΧΥΤΑ Ανακύκλωσης στην Ανατολική Κρήτη δε γινόταν με ευθύνη της εργοδοσίας της ΕΕΑ της Κυβέρνησης, που «σφύριζε αδιάφορα» και των Δήμων που ενώ πλήρωναν πρόστιμα, «έκαναν πλάτη» στον εργολάβο. Το οικολογικό ενδιαφέρον όλων αυτών κρύφτηκε πίσω από την ανάγκη τους, να ξεμπερδεύουν με τους μισθούς μας που είχαν διατηρηθεί κάτω από τους αγώνες μας στα προ κρίσης επίπεδα και με την οργάνωση των εργατών στη Σωματείο την Επιτροπή και το Σωματείο μας.

Η αξιοποίηση αυτού του αντεργατικού νομοθετικού πλαισίου που είναι «κομμένο και ραμμένο» στις ανάγκες της εκάστοτε εργοδοσίας έχει διαμορφώσει έναν απαράδεκτο μισθολογικό διαχωρισμό μέσα στο εργοστάσιο σε τρεις κατηγορίες εργαζομένων. Δίνει το ελεύθερο στην εργοδοσία για να καταπατάει το συμβατικό ωράριο, να κάνει διευθέτηση του χρόνου εργασίας, ενώ αξιοποιείται από την εργοδοσία το ευάλωτο κομμάτι των μεταναστών, για να συμπιέσει προς τα κάτω τους μισθούς των υπολοίπων εργατών. Όλη αυτή την κατάσταση αντιπαλεύουμε τους τελευταίους 10 μήνες που βρισκόμαστε σε πολύμορφες κινητοποιήσεις.

Η εργοδοσία από τη μεριά της μας αντάμειψε με εξώδικα, «καψώνια στον ήλιο» το καλοκαίρι στους συνδικαλιστές, προειδοποιήσεις απόλυσης και επιπλέον εργατικά ατυχήματα λόγω εντατικοποίησης. Όλα γνωστά στα Υπουργεία σας και στις υπηρεσίες σας.

Ιδιαίτερα αποκαλυπτική ήταν και η υποκριτική στάση του Δήμου Ηρακλείου, που από τη μια μας «χτύπαγε την πλάτη» για τα αιτήματά μας και από την άλλη, ο εργολάβος τοποθετούσε τον πρώην εξωτερικό συνεργάτη του Αντιδημάρχου Καθαριότητας, ως Διευθυντή του εργοστασίου, που υλοποίησε όλα τα προηγούμενα σε βάρος των εργαζομένων.

Σε δέκα μέρες λήγει πάλι τη διετής σύμβαση του εργολάβου. Κανένας δεν μας έχει δώσει καμιά απάντηση, τι θα γίνει με εμάς τους εργαζόμενους. Τι θα γίνει με τις οικογένειές μας; Θα έχουμε πάλι τα ίδια που έγιναν πριν δύο χρόνια;

Το Σωματείο μας και οι εργάτες ανακύκλωσης ξέρουμε πού βρίσκεται η δύναμή μας. Οι εργαζόμενοι και τα σωματεία ήταν αυτό που στάθηκαν δίπλα μας σε όλες τις στιγμές του αγώνα μας. Εκεί, λοιπόν, έχουμε τις ελπίδες μας. Εμείς θα συνεχίσουμε να παλεύουμε για μόνιμη και σταθερή δουλειά. Η ανακύκλωση και η διαχείριση των απορριμμάτων να περάσει σε κρατική διαχείριση και έλεγχο. Να φύγουν οι εργολάβοι και από τα απορρίμματα. Παλεύουμε για συνθήκες υγιεινής και ασφάλειας και για υπογραφή συλλογικών συμβάσεων που να ανταποκρίνονται στις ανάγκες μας.

Καλούμε και από αυτό εδώ το βήμα τους εργάτες των ΚΔΑΕ πανελλαδικά, να κάνουν υπόθεση δική τους την οργάνωση και την πάλη για την ανάκτηση των απωλειών όλων των προηγούμενο χρόνο κόντρα στις επιλογές που παραδίδουν την ανακύκλωση στους επιχειρηματικούς ομίλους με «τσακισμένα» δικαιώματα των εργαζομένων.

Το Σωματείο μας σε συζήτηση για τις ρυθμίσεις του νομοσχεδίου κατέληξε στο συμπέρασμα ότι δεν είμαστε εμείς οι αποδέκτες του, αλλά οι εργοδότες μας. Για αυτό εκφράζουμε την αντίθεσή μας.

Διεκδικούμε τώρα και ζητάμε ουσιαστικά μέτρα ασφαλείας και υγιεινής μέσα στο χώρου εργασίας. Μόνιμη και σταθερή δουλειά, να μπει τέλος στο καθεστώς των εργολαβιών. Άμεση καταβολή των απλήρωτων υπερωριών σε όλους τους εργαζόμενους με ενσωμάτωση στο μισθό μας. Κανένας εργαζόμενος κάτω του 751€. Καμία ελαστικοποίηση ή διευθέτηση χρόνου εργασίας, άμεση επαναφορά του 6ήμερου 40ωρου για όλους. Βαρύ και ανθυγιεινό ένσημο για όλους τους εργαζομένους του κλάδου και του εργοστασίου. Δημιουργία Κινητής Μονάδας Υγείας μέσα στην ΒΙΠΕ Ηρακλείου, πλήρως εξοπλισμένης με έμφαση στην πρόληψη εργατικών ατυχημάτων και επαγγελματικών ασθενειών. Ευχαριστούμε και θα καταθέσουμε και σχετικό υπόμνημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς. Πάντα ακούμε με προσοχή τα αιτήματα των εργαζομένων. Το λόγο έχει η κυρία Χούμα.

ΣΟΦΙΑ ΧΟΥΜΑ (Διευθύνουσα Σύμβουλος του Συλλόγου Συστήματος Εναλλακτικής Διαχείρισης (ΣΣΕΔ) Ανακύκλωσης Συσσωρευτών «Re- Battery Α.Ε.»): Ονομάζομαι Σοφία Χούμα, εκπροσωπώ το ΣΣΕΔ «Re- Battery Α.Ε.», ένα από τα τρία ΣΣΕΔ που λειτουργούν στο ρεύμα των αποβλήτων συσσωρευτών μολύβδου οχημάτων και βιομηχανίας, ΣΣΕΔ καθαρά καταγραφικού χαρακτήρα.

Στο «Re- Battery Α.Ε.» μετέχουν τόσο στη μετοχική σύνδεση όσο και στη διοίκηση φυσικά και νομικά πρόσωπα που δραστηριοποιούνται στον τομέα της ανακύκλωσης των συσσωρευτών μολύβδου.

Το «Re- Battery Α.Ε.» είναι το μόνο ΣΣΕΔ, το οποίο έχει καταγράψει επίτευξη στόχου 200%, το χαμηλότερο κόστος διαχείρισης διαχρονικά στα πέντε χρόνια λειτουργίας του και δεν έχει δεχθεί καμία καταγγελία από κανέναν και για κανένα λόγο. Με βάση τα παραπάνω πραγματικά στοιχεία, παρακαλούμε να επανεξετάσετε διατάξεις του νομοσχεδίου και να ενσωματώσετε σ’ αυτές τις παρακάτω προτάσεις μας:

Στη μετοχική σύνθεση των ΣΣΕΔ που έχουν καθαρά καταγραφικό χαρακτήρα και δεν ασκούν εμπορική δραστηριότητα, ούτε μετέχουν σε κανένα είδους εμπορικές πράξεις σχετικά με το απόβλητο, να επιτραπεί και η συμμετοχή εταιριών ανακύκλωσης, αλλά και άλλων εμπλεκομένων που μπορούν να συμβάλουν με γνώση και εμπειρία εκπληρώνοντας υποχρέωση για την οποία έχουν πάρει εξουσιοδότηση.

Για τους ίδιους λόγους και αιτίες και μόνο για τα καταγραφικά ΣΣΕΔ, να επιτραπεί η συμμετοχή στη διοίκηση εταιρειών που εμπλέκονται στην εναλλακτική διαχείριση χωρίς αποκλεισμούς, τουλάχιστον σε μία εκτελεστικές θέσεις. Για το λόγο αυτό, ζητάμε να προστεθεί ως εδάφιο (γ) στην παράγραφο 3 του άρθρου 4(α), ως εξαίρεση για το ασυμβίβαστο η δική μας πρόταση.

Για να υπάρχει διαφάνεια, επίσης, ζητάμε να θεσμοθετηθεί αυστηρός κανονισμός προμηθειών για όλα τα ΣΣΕΔ και να εφαρμόζεται ο Κώδικας Δεοντολογίας.

Οι ποσοτικοί στόχοι να καθορίζονται ανάλογα με τις εισφορές που εισπράττει το κάθε ΣΣΕΔ. Στην περίπτωση περισσοτέρων του ενός ΣΣΕΔ στο ίδιο ρεύμα, η χρηματική εισφορά κατά έτος σε επίπεδο χώρας να αποδίδεται και να θεωρείται ενιαία για το ρεύμα και να επιμερίζεται στα ΣΣΕΔ του ρεύματος ανάλογα με τους πραγματικούς στόχους που κάθε ένα, πετυχαίνει στο έτος.

Να οριστούν αντικειμενικοί δείκτες αξιολόγησης για όλα τα ΣΣΕΔ ανάλογα με τα χαρακτηριστικά τους. Ο ΕΟΑΝ να αξιολογεί κάθε χρόνο την αποδοτικότητα των ΣΣΕΔ με βάση αυτούς τους δείκτες. Τα αποτελέσματα της αξιολόγησης να αναρτώνται υποχρεωτικά στην ιστοσελίδα του ΕΟΑΝ προκειμένου να μπορεί οποιοσδήποτε υπόχρεος, πολίτης να ελέγχει την αποτελεσματική διαχείριση του δημόσιου πόρου που εισπράττουν τα ΣΣΕΔ. Σε κάθε περίπτωση, ζητάμε να υπάρχει ένας αυστηρός έλεγχος από την πλευρά του ΕΟΑΝ σε ετήσια βάση, ώστε να μπορούν να αξιολογούνται οι εργασίες των ΣΣΕΔ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βόντας.

ΧΡΗΣΤΟΣ ΒΟΝΤΑΣ (Πρόεδρος Δ.Σ. της Εναλλακτικής Διαχείρισης Οχημάτων Ελλάδος- ΕΔΟΕ- Τέλους Κύκλου Ζωής): Καλημέρα κυρία Πρόεδρε, ευχαριστούμε πάρα πολύ για την πρόσκληση σήμερα στη συζήτηση αυτή του νομοσχεδίου, το οποίο θεωρούμε ότι είναι ένα νομοσχέδιο προς την σωστή κατεύθυνση.

Η ΕΔΟΕ είναι ένα σύστημα, το οποίο ασχολείται με τα οχήματα τέλους κύκλου ζωής, δηλαδή, με ένα προϊόν, το οποίο τόσο πολλά αρνητικά θεωρούμε ότι έχει επάνω του.

Η εταιρεία δημιουργήθηκε το 2004, είναι αστική- μη κερδοσκοπική και οι μέτοχοι της είναι όλοι οι επίσημοι εισαγωγείς αυτοκινήτων στην Ελλάδα. Βέβαια, υπόχρεοι να ενταχθούν στο σύστημα είναι και άλλα μέλη, τα οποία δυστυχώς παρόλες τις προσπάθειες, οι οποίες έχουν γίνει από το σύστημα- αλλά και ιδιαίτερα από την Πολιτεία και το Υπουργείο- μέχρι σήμερα δεν έχει καταστεί δυνατόν να ενταχθούν όλα αυτά τα μέλη, οι οποίοι και αυτοί συμβάλλουν στην ρύπανση από το συγκεκριμένο προϊόν το οποίο θέτουν στην κυκλοφορία.

Θεωρούμε λοιπόν, ότι το συγκεκριμένο νομοσχέδιο προβλέπει τέτοιες ενέργειες, οι οποίες θα συμβάλλουν προς την θετική κατεύθυνση αυτής της «ανοικτής πληγής».

Το σύστημα συνεργάζεται με 175 μέλη- συνεργάτες, οι οποίοι είναι σημεία συλλογής και επεξεργασίας σε όλη την Ελλάδα και η αρχή λειτουργίας τους είναι η ανακύκλωση και η επαναχρησιμοποίηση των προϊόντων, τα οποία προέρχονται από τα οχήματα τέλους κύκλου ζωής.

Όπως προανέφερα, το προς συζήτηση νομοσχέδιο είναι θετικό, ήδη στην ανοιχτή διαβούλευση ξεκαθαρίστηκαν πολλά πράγματα και ήδη οι προλαλήσαντες ανέφεραν πολλά σημεία, στα οποία δεν θα ήθελα να σταθώ για να μην χαλάσω αρκετό χρόνο για τους επόμενους ομιλητές.

Όμως, θα ήθελα να σταθώ σε ένα σημείο και ιδιαίτερά στο άρθρο 18, στις κυρώσεις, όπου όπως προανέφερα τα μέλη με τα οποία συνεργάζεται κάθε ένα σύστημα- και το σύστημα της ΕΔΟΕ- είναι πολλά και οι υποχρεώσεις τους είναι αρκετές. Ως εκ τούτου λοιπόν, στην παράγραφο 3 του άρθρου 18 και ιδιαίτερα σε αντιστοιχία της παραγράφου 9 του άρθρου 20α, η ισχύ της συγκεκριμένης παραγράφου προτείνεται να επεκταθεί και να συμπεριληφθεί η περίπτωση ανακριβών δηλώσεων ή η παράλειψη δήλωσης προς τα συστήματα, των ποσοτήτων αποβλήτων, τα οποία οδηγήθηκαν προς επεξεργασία από τις εταιρείες επεξεργασίας, συλλογής και μεταφοράς αποβλήτων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δελατόλας.

ΜΑΝΘΟΣ ΔΕΛΑΤΟΛΑΣ (Ταμίας της Διοικούσας Επιτροπής της Κοινωνικής Συνεταιριστικής Επιχείρησης - ΚΟΙΝΣΕΠ- της Τήνου για την τοπική ανάπτυξη και το περιβάλλον « Καλλονή- Κελλιά»): Ευχαριστούμε πολύ για την πρόσκληση, είναι τιμή μας που μας δίνεται σήμερα η δυνατότητα να παρουσιάσουμε το έργο μας που επιτελούμε στο Δήμο Τήνου, που μέχρι τώρα δεν κάνει επίσημα σχεδόν καμία ανακύκλωση.

Στο παρόν νομοσχέδιο δίνεται η δυνατότητα της ενεργούς συμμετοχής της Κοινωνίας των πολιτών και των ανέργων στην ανακύκλωση, με το να δημιουργήσουν ΚΟΙΝΣΕΠ για την ανακύκλωση, οι οποίες θα είναι οικονομικά βιώσιμες. Άρεται έτσι η δυσκολία που υπήρχε μέχρι σήμερα στην οικονομική επιβίωσή τους.

Σύμφωνα με το άρθρο 8 του παρόντος νομοσχεδίου, οι Κοινωνικές Συνεταιριστικές Επιχειρήσεις μπορούν να συνεργάζονται με τους ΟΤΑ Α `βαθμού και με τα συστήματα, ώστε να εξασφαλίζουν τον απαραίτητο εξοπλισμό και πόρους, τους οποίους μέχρι σήμερα δεν είχαν τη δυνατότητα να εισπράξουν.

Θεωρούμε λοιπόν, ότι με τα προτεινόμενα μέτρα θα ενθαρρυνθούν και άλλοι ενεργοί πολίτες και άνεργοι να δημιουργήσουν ΚΟΙΝΣΕΠ που θα συνεργαστούν με την Τοπική Αυτοδιοίκηση για να πετύχουν υψηλότερα ποσοστά ανακύκλωσης, αλλά και να δημιουργήσουν νέες θέσεις εργασίας.

Η ΚΟΙΝΣΕΠ «Καλλονή- Κελλιά» Τήνου ιδρύθηκε το 2012 και από το 2013 άρχισε να ενεργοποιείται ενεργά και σήμερα, σύμφωνα με τις τελευταίες εκτιμήσεις αποτελεσμάτων, για το 2017 θα έχει πετύχει από μόνη της ανακύκλωση που αντιστοιχεί σε τάξη του 7% του συνόλου των ανακυκλώσιμων του νησιού. Το ποσοστό αυτό είναι μεγαλύτερο από τον μέσο όρο του 4,5% που πετυχαίνουν μέχρι τώρα οι Δήμοι της Ελλάδος με το σύστημα του «μπλε κάδου». Το αρχικό κόστος για τη δημιουργία του Κοινωνικού Συνεταιρισμού ήταν 5000 ευρώ και σήμερα η ΚΟΙΝΣΕΠ αξιοποιεί με πλήρη απασχόληση δύο εργαζόμενους και διαθέτει εξοπλισμό της τάξης των 20.000 ευρώ, ο οποίος αγοράστηκε αποκλειστικά από τα έσοδα της πώλησης ανακυκλώσιμων υλικών.

Στα πλαίσια της αναβάθμισης του ρόλου της κοινωνικής συνεταιριστικής επιχείρησης και τις δυνατότητες που μας έδινε ο ΕΣΔΑ, ζητήσαμε από το Δήμο και έγινε αποδεκτό το αίτημά μας να ενταχθεί η δραστηριότητα μας στο τοπικό σχέδιο διαχείρισης αποβλήτων του Δήμου.

Πρόσφατα δε και μετά από εισήγηση μας εγκρίθηκε από το δημοτικό συμβούλιο η υπογραφή τριμερούς σύμβασης μεταξύ Δήμου Τήνου, Ελληνικής Εταιρείας Αξιοποίησης Ανακύκλωσης και της ΚΟΙΝΣΕΠ. Με βάση τη σύμβαση αυτή, θα εφαρμόζονται σε όλο το νησί τα τέσσερα ρεύματα διαλογής στην πηγή. Βασισμένοι στην τεχνογνωσία της ΚΟΙΝΣΕΠ και την ενεργή συμμετοχή των πολιτών και συλλόγων, η συμφωνία προβλέπει να αποδίδει στον Δήμο Τήνου, το 15% των μεικτών εσόδων από την πώληση ανακυκλώσιμων υλικών.

Παράλληλα, η ΚΟΙΝΣΕΠ από την ίδρυσή της, δίνει ανταποδοτικό τέλος τους πολίτες που επιθυμούν και στους κοινωνικούς φορείς που προσκομίζουν ανακυκλώσιμα στις εγκαταστάσεις μας, σχολεία, συλλόγους, ΑΜΕΑ κ.λπ.. Με αυτό το μοντέλο κοινωνικής διαχείρισης της συνεργασίας όλων των εμπλεκομένων φορέων, Δήμου, ΣΣΕΔ και ΚΟΙΝΣΕΠ, στοχεύουμε στην κατακόρυφη αύξηση της ανακύκλωσης και ευελπιστούμε, στο τέλος του 2018, να εκτιμήσουμε στην πράξη τα αποτελέσματα της εφαρμογής του, προς ψήφιση νομοσχεδίου, στην Τήνο.

Η ΚΟΙΝΣΕΠ «Καλλονή- Κελλιά», ως κοινωνικός φορέας, είναι ανοιχτή στις συνεργασίες και θα στηρίξει φορείς στα νησιά και στην υπόλοιπη Ελλάδα που επιθυμούν να προάγουν δράσεις ανακύκλωσης. Επιπλέον, τις εγκαταστάσεις μας έχουν επισκεφθεί και εκπαιδευθεί, για τον τρόπο ανακύκλωσης, πολλοί μαθητές δημοτικών, γυμνασίων του νησιού, ΚΑΠΗ, καθώς και άνεργοι από τα όμορα νησιά.

Από την πενταετή εμπειρία μας στην διαχείριση των απορριμμάτων, έχουμε διαπιστώσει ότι 100 έως 150 τόνοι ανακυκλώσιμων υλικών που ανακτώνται, μπορούν να δημιουργήσουν μια θέση εργασίας, μέσα από τη διαδικασία της κοινωνικής και αλληλέγγυας της οικονομίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Νικολιδάκης.

ΑΝΑΣΤΑΣΙΟΣ ΝΙΚΟΛΙΔΑΚΗΣ (Κοινωνική Συνεταιριστική Επιχείρηση Πάτρας (ΚΟΙΝΣΕΠ)): Ευχαριστώ κυρία Πρόεδρε. Να ενημερώσω ότι «Ανακυκλώνω στην Πηγή» είναι κοινωνική συνεταιριστική επιχείρηση στον τομέα της ανακύκλωσης με διαλογή στην πηγή. Ήδη έχει συσπειρώσει 170 μετόχους της ανατολικής Πάτρας, συλλέγοντας ήδη και εφαρμόζοντας στην πράξη τη διαλογή σε οκτώ ξεχωριστά ρεύματα. Λειτουργεί και μια δομή επαναχρησιμοποίησης με το πρώτο «repair» καφέ στην Ελλάδα και ήδη έχει δημιουργήσει και μια βιώσιμη θέση εργασίας πλήρους απασχόλησης.

Όλα αυτά, γίνονταν μέχρι τώρα με τις δικές μας δυνάμεις, με τα δικά μας οικονομικά μέσα, χωρίς καμία στήριξη από κανέναν, με αποκλειστική στήριξη των φορέων που είχαν δεχθεί τη δράση της και των κατοίκων. Το νομοσχέδιο σίγουρα, κινείται στη σωστή κατεύθυνση, δίνοντας τη δυνατότητα στις κοινωνικές συνεταιριστικές επιχειρήσεις να είναι ακόμα πιο βιώσιμες, μιας που μπορούν πια να συνεργαστούν με φορείς της τοπικής αυτοδιοίκησης και με τα εναλλακτικά συστήματα και φυσικά, είναι ένα μεγάλο κίνητρο να ιδρυθούν και προπαντός να στηθούν και να είναι βιώσιμες και άλλες τέτοιες κοινωνικές επιχειρήσεις στον τομέα της ανακύκλωσης στην Περιφέρεια και κεντρικά.

Σίγουρα, πολλά πράγματα ακόμα μένει να διευκρινιστούν, ακόμα μένει να διατυπωθούν, αλλά η γενική κατεύθυνση του νομοσχεδίου, νομίζω, ότι τον τομέα της κοινωνικής οικονομίας τον προωθεί, τον βοηθάει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δεληγιώργης.

ΓΕΩΡΓΙΟΣ ΔΕΛΗΓΙΩΡΓΗΣ (Πρόεδρος και Διευθύνων Σύμβουλος του Συλλογικού Συστήματος Εναλλακτικής Διαχείρισης Αποβλήτων Λιπαντικών Ελαίων ΑΕ (ΕΝΔΙΑΛΕ ΑΕ) και του Συλλογικού Συστήματος Εναλλακτικής Διαχείρισης Συσκευασιών Λιπαντικών «ΚΕΠΕΔ ΑΕ»): Ευχαριστώ κυρία Πρόεδρε. Εκπροσωπώ δύο Συστήματα Εναλλακτικής Διαχείρισης, το Σύστημα Εναλλακτικής Διαχείρισης Αποβλήτων Λιπαντικών Ελαίων ΑΕ (ΕΝΔΙΑΛΕ ΑΕ) και το Σύστημα Εναλλακτικής Διαχείρισης Συσκευασιών Λιπαντικών «ΚΕΠΕΔ ΑΕ».

Δύο συστήματα, τα οποία διαχειρίζονται αντίστοιχα, απόβλητα λιπαντικά έλαια και συσκευασίες τους. Η λειτουργία των δύο αυτών συστημάτων εναλλακτικής διαχείρισης, έχει ως στόχο την ολοκληρωμένη κάλυψη της διευρυμένης ευθύνης του παραγωγού στον τομέα των λιπαντικών. Πρόθεσή μας, πλέον, είναι να λειτουργήσουν ως σε ένα ενιαίο σύστημα εναλλακτικής διαχείρισης λιπαντικών ελαίων και συσκευασιών, πράγμα το οποίο θα οδηγήσει σε ακόμη καλύτερα αποτελέσματα.

(Συνέχεια ομιλίας, κ. ΓΕΩΡΓΙΟΥ ΔΕΛΗΓΙΩΡΓΗ, Προέδρου και Διευθύνοντος Συμβούλου του Συλλογικού Συστήματος Εναλλακτικής Διαχείρισης Αποβλήτων Λιπαντικών Ελαίων ΑΕ(ΕΝΔΙΑΛΕ ΑΕ) και του Συλλογικού Συστήματος Εναλλακτικής Διαχείρισης Συσκευασιών Λιπαντικών «ΚΕΠΕΔ ΑΕ» )

H ανακύκλωση στην Ελλάδα υφίσταται και λειτουργεί μέσα από τα συστήματα εναλλακτικής διαχείρισης. Ότι έργο έχει πραγματοποιηθεί στον τομέα της ανακύκλωσης τα τελευταία 16 χρόνια έχει γίνει μέσα από τα συστήματα εναλλακτικής διαχείρισης.

Ο νόμος 2939 απετέλεσε μια επανάσταση στον τομέα της ανακύκλωσης και δεν αξιοποιήθηκε όσο έπρεπε. Χαρακτηριστικά ο Υπουργός είχε πει ότι δεν αξιοποιήθηκαν όλα τα εργαλεία τα οποία έπρεπε να αξιοποιηθούν και σίγουρα χρειάζεται αναπροσαρμογή. Κακώς αναφέρεται, ότι απέτυχε, είναι όμως φυσικό μετά από 16 χρόνια και αφού εντοπίστηκαν οι αδυναμίες του να υπάρξει αναγκαιότητα αναθεώρησής του.

Συνολικά, ο νέος νόμος κινείται σε θετική κατεύθυνση, ιδιαίτερα δε, μετά την τρίτη και τελευταία διαβούλευση με τον ίδιο τον Υπουργό, η οποία ήταν και η πιο ουσιαστική. Παραμένουν βέβαια κάποια ζητήματα, τα οποία χρειάζονται, κατά τη γνώμη μας, περαιτέρω βελτίωση. Μια πολύ σύντομη αναφορά στο ότι έχουμε πετύχει ως εναλλακτική διαχείριση αποβλήτων λιπαντικών ελαίων τα τελευταία 13 χρόνια που λειτουργεί το σύστημα.

Στα 13 λοιπόν χρόνια λειτουργίας, η εναλλακτική διαχείριση αποβλήτων λιπαντικών ελαίων έχει υπερκαλύψει τους στόχους συλλογής και τους στόχους αναγέννησης, έχοντας απαλλάξει το περιβάλλον συνολικά από 380.000 τόνους αποβλήτων λιπαντικών ελαίων πάνω από 400 εκατ. λίτρα. Λειτουργεί σε 8 κέντρα συλλογής, τα οποία λειτουργούν με στόχο την εξυπηρέτηση του περιβαντολλογικού δικτύου, το οποίο έχει στηθεί και στο οποίο δίνεται η δυνατότητα με το σύστημα συλλέκτες να αποθηκεύουν τις ποσότητες τις οποίες συλλέγουν, για να περιοριστεί το περιβαλλοντολογικό ρίσκο από τη μεταφορά δεν ασκεί δραστηριότητα σ' αυτό τον τομέα. Κάνει καταγραφή και είναι ξεκάθαρο, συνεργάζεται με υπόχρεους διαχειριστές, οι οποίοι καλύπτουν πάνω από το 97% της ελληνικής αγορά και συνεργάζεται επίσης με 8 εταιρείες ανακύκλωσης, χρησιμοποιώντας την πλέον σύγχρονη τεχνολογία ανακύκλωσης.

Με όλα αυτά, έχουμε καταφέρει να έχουμε μια ευρωπαϊκή πρωτοπορία. Η ευρωπαϊκή πρωτοπορία έγκειται στο γεγονός, ότι είμαστε πρώτοι και σε απόλυτο ποσοστό 100% ανακύκλωσης των λιπαντικών με ένα μέσο κοινοτικό όρο 33%. Αυτό έχει καταγραφεί και έχει κατατεθεί και στα πλαίσια της διαβούλευσης. Το μέσο ποσοστό 33% έχει γίνει σύμφωνα με την τελευταία έκθεση της Deloitte που έχει γίνει για λογαριασμό της Επιτροπής Περιβάλλοντος 37%.

Στην ίδια έκθεση της επιτροπής φαίνεται ότι η Ελλάδα είναι στο καλύτερο δυνατό ποσοστό συλλογής σε σχέση με την Ε.Ε.. Έχει το απόλυτο ποσοστό απλησίαστο και την πρωτοπορία στο ποσοστό αναγέννησης. Ουσιαστικά, έχει και το χαμηλότερο κόστος διαχείρισης 20€ τον τόνο, όταν το επόμενο σύστημα, το οποίο εξετάζεται, έχει περίπου 60 € τον τόνο. Αυτά τα στοιχεία υπάρχουν και είναι κατατεθειμένα.

Δύο σχόλια, όσον αφορά για το τι έχει επιτύχει η Ελλάδα με αυτό. Λόγω της λειτουργίας του ΣΕΔ, η Ελλάδα έχει προχωρήσει πέραν των ευρωπαϊκών δεδομένων στον τομέα της διαχείρισης των λιπαντικών, προσμετρώντας στους στόχους της λιπαντικά ναυτιλίας, πράγμα, το οποίο δεν εφαρμόζεται στις υπόλοιπες χώρες της Ε.Ε.. Ενώ έχει θέσει στόχους συλλογής και ανακύκλωσης «σαλέ» που δεν υπάρχουν στην Ευρώπη και συζητάει για αυτά στα πλαίσια της Ευρωπαϊκής Επιτροπής. Ο κ. Υπουργός είναι εδώ, θα το επιβεβαιώσει.

Εν κατακλείδι και με δεδομένο ότι οι προτάσεις μας είναι στην κατεύθυνση της περαιτέρω βελτίωσης και επεξεργασίας σχεδίου νόμου, πιστεύουμε ότι δεν μπορούν να εφαρμόζονται οριζόντια κριτήρια στη λειτουργία των ΣΕΔ, όσον αφορά το διοικητικό κόστος και το αποθεματικό. Αντίθετα ως συστήματα εναλλακτικής διαχείρισης είμαστε ανοικτοί σε οποιαδήποτε διαδικασία ελέγχων, ώστε να διασφαλίζεται στο μέγιστο βαθμό η χρυσή εφαρμογή ενός κοινωνικού και όχι δημοσίου, όπως κακώς έχει επικρατήσει η άποψη πόρου, όπως είναι οι συνεισφορές των υποχρεώσεων στα συστήματα εναλλακτικής διαχείρισης.

Τέλος, θα πρέπει ο ελληνικός οργανισμός ανακύκλωσης να ενισχυθεί με το απαραίτητο επιστημονικό προσωπικό, έτσι ώστε να είναι σε θέση, αφενός μεν να υποστηρίξει την λειτουργία του συστήματος εναλλακτικής διαχείρισης, θεωρώντας τα ως «εργαλεία» για την επίτευξη του στόχου λειτουργίας του, αφετέρου δε, να ελέγχει ουσιαστικά όλες τις φάσεις εναλλακτικής διαχείρισης, συλλογής, μεταφοράς και αξιοποίησης όλων των εμπλεκομένων.

Ειδικότερα για τα απόβλητα λιπαντικά έλαια, θα πρέπει η ευρωπαϊκή πρωτοπορία να διατηρηθεί με μεγαλύτερη υποστήριξη του έργου του συστήματος εναλλακτικής διαχείρισης, στη διαχείριση των λιπαντικών ναυτιλίας, μια προσπάθεια, η οποία έχει ξεκινήσει σχετικά πρόσφατα από τον ελληνικό οργανισμό ανακύκλωσης, αλλά απαιτείται ακόμη μεγαλύτερη ένταση. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μεταξάς.

ΚΩΝΣΤΑΝΤΙΝΟΣ ΜΕΤΑΞΑΣ (Γενικός Διευθυντής του Συλλογικού Συστήματος Εναλλακτικής Διαχείρισης (ΣΣΕΔ) Χρησιμοποιημένων Συσσωρευτών Μολύβδου - Οξέως και Νικελίου-Καδμίου (Οχημάτων και Βιομηχανίας) «ΣΥΔΕΣΥΣ Α.Ε.»): Σας ευχαριστώ και εγώ για την πρόσκληση.

Δεν θα θέλαμε να υπεισέλθουμε σε ζητήματα που έχουν να κάνουν με τη λειτουργία των συστημάτων, όπως αυτά του λειτουργικού κόστους, των αποθεματικών, ζητήματα προμηθειών και τα λοιπά, τα έχουν εξαντλήσει πιστεύω οι συνάδελφοι, θα μιλήσουν και άλλοι ίσως συνάδελφοι αργότερα.

Θα ήθελα να μιλήσω λίγο για το γενικό πλαίσιο. Αν θεωρήσουμε την εναλλακτική διαχείριση σαν μια πυραμίδα, στην κορυφή της οποίας βρίσκεται το Υπουργείο και ο ΕΟΑΝ ακολουθούμενο από τα συστήματα, βλέπουμε μια προσπάθεια βελτιστοποίησης της λειτουργίας των συστημάτων της ενίσχυσης του ΕΟΑΝ, χωρίς να γίνονται σαφείς όμως ενέργειες που θα λάβουν χώρα στη βάση της πυραμίδας, εκεί που πιστεύουμε ότι βρίσκεται και το πραγματικό πρόβλημα.

Είμαστε υπέρ της ενίσχυσης του ΕΟΑΝ φυσικά και έχουν γίνει βήματα σημαντικά για τη δημιουργία των μητρώων Ε.Μ.Π.Α. και Η.Μ.Α..

Παράλληλα, είμαστε στη διάθεσή του ΕΟΑΝ με τη γνώση της εναλλακτικής διαχείρισης που έχουμε από τη δημιουργία μας 13 χρόνια τώρα, από το 2004, ώστε να βοηθήσουμε εκεί που πιστεύουμε, πως υπάρχουν τα πραγματικά προβλήματα. Δηλαδή, προβλήματα που έχουν να κάνουν με θέματα εισφοροδιαφυγής και παράλληλων δικτύων συλλογής και μεταφοράς, εκτός εναλλακτικής διαχείρισης, από όπου και διακινείται μεγάλο ποσοστό ενός επικίνδυνου αποβλήτου, όπως αυτά που μιλάμε, προς επίτευξη των εθνικών στόχων, ενίσχυσης της κυκλικής οικονομίας και ενός καθαρότερου γενικά περιβάλλοντος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μπαλτάς.

ΕΜΜΑΝΟΥΗΛ ΜΠΑΛΤΑΣ (Επιστημονικός συνεργάτης της Κεντρικής Ένωσης Επιμελητηρίων Ελλάδος (Κ.Ε.Ε.Ε.)): Καλημέρα και από εμένα. Ευχαριστούμε πολύ για την πρόσκληση, κυρία Πρόεδρε.

Οφείλουμε και εμείς να αναγνωρίσουμε ότι το νομοσχέδιο για το οποίο γίνεται η συζήτηση είναι σημαντικά βελτιωμένο σε σχέση με τις πρώτες εκδοχές που είχαν δει το φως της δημοσιότητας. Και θα τολμήσουμε να πούμε κιόλας ότι αν είχε εισακουστεί η πρόταση του κ. Μίχαλου στην πρώτη μεγάλη συνάντηση διαβούλευσης που έγινε η συζήτηση να ξεκινήσει επί λευκού χάρτου και όχι να υπάρχει το βάρος των παλιών κειμένων, η πρόοδος θα ήταν πολύ πιο σημαντική.

Οφείλουμε να παρατηρήσουμε, εξαρχής, πάρα πολύ θετικές διατάξεις που αφορούν στην ανάδειξη του μη κερδοσκοπικού χαρακτήρα των συστημάτων, στην ανάδειξη της έννοιας του δημοσίου συμφέροντος, σε πολιτικές και θεσμικές τομές αναφορικά με τις διεργασίες των προμηθειών και τα μητρώα, με την ενίσχυση των κανόνων διαφάνειας και τη θέσπιση χρόνων απόκρισης του οργανισμού. Αυτά είναι πολύ θετικά πράγματα που είχαν καταχωρηθεί ως επιθυμία της Ένωσης των Επιμελητηρίων που αποτελεί τον χάρτη υποδοχής αιτημάτων και πρωτοβουλιών των επιχειρήσεων και των συστημάτων εναλλακτικής διαχείρισης, τολμώ να πω. Προτάσεις και έχουν διατυπωθεί πάρα πολλές φορές και μάλιστα, στην κατάλληλη, κατά την άποψή μας, ολοκληρωμένη νομοτεχνική διατύπωση.

Αυτό που θα θέλαμε να παρατηρήσουμε σήμερα εδώ, είναι ότι σαν να διακόπηκε ο διάλογος κάποια στιγμή δύο τρεις μήνες πριν.

Υπ' αυτή την έννοια, επαναφέρουμε προς τον κ. Υπουργό και σε όλους τους παρόντες το εξαιρετικό μοντέλο της Ιταλίας, επιτυχημένο, όσον αφορά τη μετοχική σύνδεση των συστημάτων εναλλακτικής διαχείρισης, το οποίο δεν λειτουργεί με κριτήρια αποκλεισμού, αλλά με κριτήρια μεγαλύτερης συμμετοχικότητας.

Θα σας έλεγα, λοιπόν, ότι στην γειτονική Ιταλία μετέχουν όλοι οι εμπλεκόμενοι στην ανακύκλωση, όπως είναι οι υπόχρεοι, οι ανακυκλωτές, οι συλλέκτες, εταιρείες έρευνας και συμβουλευτικής, τα επιμελητήρια έχουν υψηλό αναβαθμισμένο ρόλο, οικολογικές ενώσεις, περιβαλλοντικές ενώσεις.

Εδώ υπάρχει μια «μονομανία», επιτρέψτε μου τον όρο, στη συμμετοχή των υπόχρεων και μια διάθεση αποκλεισμού άλλων επιθυμιών που δεν ερμηνεύεται με βάση το ιστορικό της εξέλιξης των συστημάτων, όπως τουλάχιστον έχει απογραφεί σε μια, κατά την άποψή μας, πολύ καλή μελέτη ex post αξιολόγησης της εφαρμογής του νόμου 2939/01, που αν την είχαν συμβουλευτεί οι Εισηγητές προς τον κ. Υπουργό θα ήταν πολύ καλύτερο το νομοθέτημα. Την έχει εκπονήσει το παρατηρητήριο του ΣΕΒ και έχω προσωπική γνώση επ’ αυτού.

Δύο προτάσεις που θα παρακαλούσαμε τον κ. Υπουργό να επανεξετάσει αναφορικά με τη μετοχική σύνδεση είναι ότι δεν κατανοούμε γιατί δεν δεχτήκατε τελικώς, ενώ εξαρχής είπατε πάρα πολύ ενδιαφέρουσα πρόταση τα επιμελητήρια να μπορούν, εάν το επιθυμούν και αν βεβαίως τα ΣΕΒ το δέχονται να μετέχουν στη μετοχική σύνδεση των συστημάτων εναλλακτικής διαχείρισης.

Στο ίδιο πλαίσιο, έχουμε δεχθεί μια πρόταση που έχει υποβληθεί, επίσης, στον κ. Υπουργό και στον ΕΟΑΝ, από την Ομοσπονδία Φορτηγών Αυτοκινήτων Ελλάδος που ζητάει οι επαγγελματικές οργανώσεις του νόμου 1712/1987, δηλαδή Σωματεία του Αστικού Κώδικα, να μπορούν - αν το επιθυμούν - και αν τα αντίστοιχα ΣΣΕΔ *(Σύστημα Συλλογικής Εναλλακτικής Διαχείρισης)* το επιτρέπουν, να συμμετέχουν στη σύνθεση περιοριστικά και μόνο στα ΣΣΕΔ των ρευμάτων, στο χώρο άσκησης επαγγελματικής δραστηριότητας. Μια τέτοια διεύρυνση, όσον αφορά το μετοχικό σχήμα, νομίζουμε ότι δίνει μια πιο ολοκληρωμένη αντιπροσωπευτική κατάσταση.

Επίσης, θα θέλαμε να είχε θεσμοθετηθεί η περιβαλλοντική ενημερότητα, όπως την εισηγηθήκαμε με πρόταση νόμου και να συνδεθεί με το Γ.Ε.ΜΗ. *(Γενικό Εμπορικό Μητρώο),* που είναι και το μοναδικό, γνήσιο, πανελλαδικής εφαρμογής, εθνικό μητρώο.

Τέλος, είπαν πολλοί για τον ΕΟΑΝ. Είναι εξαιρετικές οι εξελίξεις αναφορικά με τη δέσμευση χρόνου, θα λέγαμε, όμως, αυτό που θα έλυνε το πρόβλημα, θα ήταν η Διοίκηση του ΕΟΑΝ να διορίζεται, έπειτα από επιχειρησιακό σχέδιο, που καταθέτει, που έχει τριετία, που ανά έτος ελέγχεται και η Διοίκησή του να υπογράφει συμβόλαιο διαχείρισης με τον Υπουργό και παραμένει στη θέση της, εφόσον τηρεί τους στόχους του συμβολαίου διαχείρισης.

Επίσης, αναφορικά με τον ΕΟΑΝ, υπάρχει ένα θέμα, καθώς δεν αρέσει στο νομοσχέδιο η έννοια «δείκτης», δεν αρέσει, στο νομοσχέδιο, η έννοια «ποσοτικοποίηση», δεν αρέσουν στο νομοσχέδιο τα αντικειμενικά κριτήρια για παράδειγμα, τα πρόστιμα είναι «από – έως », χωρίς να φαίνεται μια διαδικασία ποσοτικοποίησης της παράβασης ή ποσοτικοποίησης της αποδοτικότητας.

Τέλος, για τη κυκλική οικονομία, θα θέλαμε να έχει γίνει αποδεκτή η πρόταση της ένωσης για την οργανική διασύνδεση του Υπουργείου Περιβάλλοντος με τα αρμόδια αναπτυξιακά Υπουργεία για τη θεσμοθέτηση κινήτρων, αναφορικά με επιδόσεις στον τομέα της κυκλικής οικονομίας και την υποχρέωσή τους να λαμβάνουν υπόψη τους, όταν νομοθετούν και ειδικά ή προκηρύσσουν προγράμματα του ΕΣΠΑ.

Επίσης, μια Επιτροπή παρακολούθησης, μια επιτελική δομή σε υψηλό επίπεδο, η οποία θα έκανε παρακολούθηση και διαρκή αξιολόγηση, θα ήταν μια αφετηρία, ώστε να δημιουργείται καλύτερα νομοθετικό περιβάλλον και σε αυτόν τον τομέα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε τον κ. Μπαλτά. Το λόγο έχει ο κ. Καραγιαννόπουλος.

ΚΩΝΣΤΑΝΤΙΝΟΣ ΚΑΡΑΓΙΑΝΝΟΠΟΥΛΟΣ (Διευθύνων Σύμβουλος του Συλλόγου Συστήματος Εναλλακτικής Διαχείρισης Συσκευασιών ΣΣΕΔ «ΑΝΤΑΠΟΔΟΤΙΚΗ ΑΝΑΚΥΚΛΩΣΗ ΑΕ»): Εισαγωγικά, θα θέλαμε να πούμε ότι συμφωνούμε με το πνεύμα του νόμου, καθώς και με την ουσία του νόμου. Όντως, έπρεπε να επικαιροποιηθεί ο ν.2939 του 2001 και με αυτή την έννοια - όπως προανέφερα - συμφωνούμε και με την ουσία του. Έχουμε να κάνουμε μόνον δύο συγκεκριμένες παρατηρήσεις, τις οποίες καταθέσαμε και στη διαβούλευση.

Η πρώτη αφορά το άρθρο 4, παράγραφος 14, που αναφέρεται σε αφορολόγητο αποθεματικό. Το αφορολόγητο αποθεματικό είναι ένα στοιχείο του Ισολογισμού, που δεν απεικονίζει, σε πάρα πολλές περιπτώσεις, τα ταμειακά διαθέσιμα ενός ΣΣΕΔ. Δεν δίνει τη ρευστότητα, διότι μπορεί, μέσα σε αυτό το στοιχείο, να υπάρχουν άλλες σημαντικές εκροές, που αφορούν τις επενδύσεις, κ.λπ.. Πιστεύουμε ότι ο όρος πρέπει να αντικατασταθεί με τον όρο «ταμειακά διαθέσιμα» και με αυτό τον τρόπο, το πνεύμα του νομοθέτη θα εξυπηρετείται καλύτερα.

Η δεύτερη παρατήρησή μας αφορά στο άρθρο 8, παράγραφος 5. Εκεί, έχουμε να πούμε το εξής: Οι Δήμοι πρέπει να έχουν παροχές από τα ΣΣΕΔ, με βάση τις προσφερόμενες υπηρεσίες τους. Εάν δεν προσφέρουν υπηρεσίες, οι παροχές αυτές, μάλλον, δεν πρέπει να υπάρχουν. Αυτή είναι η άποψη η δικιά μας και παρακαλούμε αυτές οι δύο παρατηρήσεις μας να ληφθούν υπ' όψιν. Στη διαβούλευση, έχουμε καταθέσει ένα υπόμνημα. Ευχαριστούμε πολύ για την πρόσκληση και επαναλαμβάνω συμφωνούμε με την ουσία και με το πνεύμα τού υπό ψήφιση νόμου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ιντζελέρ.

ΜΑΡΙΟΣ ΙΝΤΖΕΛΕΡ (Διευθύνων Σύμβουλος του Συλλογικού Συστήματος Εναλλακτικής Διαχείρισης «ΑΝΑΚΥΚΛΩΣΗ ΣΥΣΚΕΥΩΝ ΑΕ»): Ως ΑΝΑΚΥΚΛΩΣΗ ΣΥΣΚΕΥΩΝ Α.Ε. εκπροσωπούμε τη συντριπτική πλειοψηφία των υπόχρεων παραγωγών ηλεκτρικού και ηλεκτρονικού εξοπλισμού, δηλαδή τις επιχειρήσεις που φέρουν το βάρος της νομικής και οικονομικής υποχρέωσης έναντι του εθνικού και ευρωπαϊκού νομικού πλαισίου και ως σύστημα εναλλακτικής διαχείρισης, είμαστε εμείς που οργανώνουμε και καλούμαστε να φέρουμε εις πέρας, αλλά και να λογοδοτήσουμε στο τέλος για το έργο αυτό.

Σ' αυτό το σημείο, θέλω να τονίσω αυτό που τόνισαν και κάποιοι πριν από μένα, ότι αντιθέτως από όσα ακούγονται ή γράφονται και δυστυχώς, ακούστηκαν και εδώ μέσα για τα ρεύματα που συζητάμε σήμερα, τα αποτελέσματα της Ελλάδας δεν είναι άσχημα. Χαρακτηριστικό παράδειγμα είναι και το ρεύμα των ηλεκτρικών συσκευών, στο οποίο σύμφωνα και με τα στοιχεία του 2016 σε ποσοστό συλλογής, είμαστε 6οι στην Ευρώπη των 28. Το ζητούμενο από το νέο νόμο είναι να βοηθήσει να επιτύχουμε όλοι καλύτερο αποτέλεσμα. Δηλαδή, μεγαλύτερες ποσότητες αποβλήτων να ανακοινωθούν ορθά περιβαλλοντικά και με το χαμηλότερο δυνατό κόστος. Θα γίνει αυτό;

Ο νόμος σίγουρα δεν λύνει τα δύο βασικά προβλήματα, αυτά που βιώνουμε εμείς και που έχουμε στην καθημερινότητά μας για να φέρουμε εις πέρας αυτό το έργο. Δεν λύνει τα προβλήματα της φοροδιαφυγής ή της παράνομης διακίνησης των αποβλήτων που έχουν αξία. Ο μόνος τρόπος να λυθούν αυτά είναι με την περαιτέρω και ουσιαστική ενεργοποίηση της πολιτείας. Πιθανότατα, αυτό να συμβεί με την καλύτερη στελέχωση και οργάνωση του ΕΟΑΝ.

Πέραν αυτού, όσον αφορά τα συστήματα εναλλακτικής διαχείρισης, τα προβλήματα που δημιουργεί ο νόμος, επειδή προβλέπονται μέσα γενικά και οριζόντια μέτρα, χωρίς να λάβει υπόψη του τις πολύ μεγάλες διαφορές που υπάρχουν στα ρεύματα αποβλήτων, διαπιστώνουμε ότι θα δημιουργηθούν περισσότερα προβλήματα από αυτά που θα λύσουν, σε ορισμένες περιπτώσεις. Επιχειρείται ένας έντονος παρεμβατισμός σε αντίθεση με την αρχή της διευρυμένης ευθύνης του παραγωγού και του ισχύοντος ευρωπαϊκού νομικού πλαισίου και της καλής πρακτικής που υπάρχει σε όλη την Ευρώπη. Το ερώτημα είναι για παράδειγμα, γιατί ένα ΣΕΔ που πιάνει τους στόχους του και είναι καθ' όλα σύννομο και οικονομικά υγιές, θα πρέπει να μειώσει το διοικητικό του κόστος στο 10%, υποβαθμίζοντας πιθανότατα τις υπηρεσίες του ή αποτρέποντας να βελτιώσει τις υπηρεσίες του ή θα πρέπει να μειώσει στο 35% το αποθεματικό, το οποίο έχει διαφυλάξει με χίλιους κόπους για την μελλοντική ανακύκλωση.

Αναφέρω χαρακτηριστικά τις ηλεκτρικές συσκευές. Το ψυγείο, το οποίο πλήρωσε χρηματική εισφορά το 2008, θα ανακυκλωθεί το 2020. Αν δεν υπάρχει επαρκές αποθεματικό, δεν θα μπορέσει να γίνει αυτό, αλλά θα πάμε σε νέες αυξήσεις χρηματικών εισφορών που επιβαρύνουν τους πάντες και τους παραγωγούς και τελικά για τον καταναλωτή, αυτό που ενδιαφέρει όλους μας να αποφύγουμε.

Από την άλλη πλευρά, γιατί όλη αυτή η ευαισθησία για το 10% στο διοικητικό κόστος; Για το υπόλοιπο 90% δεν ενδιαφερόμαστε; Θα πρέπει να υπάρχει συνολικός έλεγχος. Δεν αρνούμαστε κανέναν έλεγχο. Αντιθέτως, πρέπει να είναι πολύ έντονος και τακτικός σε όλα μας τα κόστη και συνολικά να φροντίσουμε η ανακύκλωση να είναι φθηνότερη στην Ελλάδα, όπως και είναι.

Η δική μας θέση είναι ότι οι υπόχρεοι παραγωγοί έχουν τη νομική και οικονομική υποχρέωση, αυτοί πρέπει να αποφασίζουν, ασφαλώς ελεγχόμενοι από το κράτος, αλλά αυτοί θα πρέπει να αποφασίζουν πως θα φτάσουν στο επιθυμητό αποτέλεσμα. Πέραν αυτού, για γενικότερες παρατηρήσεις μας επί των άρθρων και βελτιώσεις επί του νομοσχεδίου, θα καταθέσουμε και εμείς σχετικό υπόμνημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μαυριάς, Γενικός Διευθυντής του Συλλογικού Σύστημα Εναλλακτικής Διαχείρισης Ελαστικών Οχημάτων «ECOELASTIKA A.E.».

ΓΕΩΡΓΙΟΣ ΜΑΥΡΙΑΣ (Γενικός Διευθυντής του Συλλογικού Συστήματος Εναλλακτικής Διαχείρισης Ελαστικών Οχημάτων «ECOELASTIKA A.E.»: Σας ευχαριστώ και εγώ από την πλευρά μου και θα μπω κατευθείαν σε κάποιες παρατηρήσεις επί των άρθρων.

Στο άρθρο 4 γ΄ παράγραφος 2 αναφέρεται η υποχρέωση των ΣΕΔ στην αποδοχή συμμετοχής υπόχρεων εισαγωγέων στη μετοχική του σύνθεση.

Για αυτό το άρθρο έχουμε αντίρρηση και θεωρούμε, ότι επειδή τα περισσότερα συστήματα λειτουργούν με τη νομική μορφή ανωνύμων εταιρειών, η συγκεκριμένη διάταξη δεν είναι σύμφωνη με τους κανόνες του Εμπορικού Δικαίου, ώστε να υπάρχει εξουσία διάθεσης των υφισταμένων μετοχών των εταίρων.

Το δικαίωμα αυτό, όπως και το δικαίωμα συμμετοχής ή μη σε αύξηση μετοχικού κεφαλαίου το έχουν οι μέτοχοι. Στο πλαίσιο του Εμπορικού Δικαίου δεν υφίσταται ούτε θα μπορούσε νομικά να προβλέπεται διαδικασία, ώστε το νομικό πρόσωπο της εταιρίας να εξασφαλίζει την είσοδο στην εταιρία νέων μετοχών.

Συνεπώς, η προτεινόμενη ρύθμιση δεν είναι συμβατή με το Εμπορικό Δίκαιο και το νόμο περί ανωνύμων εταιρειών.

Στο άρθρο 4 γ΄ παρ. 3 αναφέρεται η υποχρεωτική λειτουργία ενός εποπτικού οργάνου, το οποίο ορίζεται από τα ΣΕΔ.

Θεωρούμε, ότι δεν είναι σαφής ο ρόλος του εποπτικού οργάνου και ο στόχος της ρύθμισης και ότι η ρύθμιση είναι αποσπασματική, δεδομένου ότι το όργανο αυτό δεν αναφέρεται σε καμία άλλη διάταξη του νόμου. Εάν ο στόχος μεν είναι ο αυτοέλεγχος των ΣΕΔ, τότε συγκεκριμένη ρύθμιση δεν φαίνεται να εναρμονίζεται με τον ορισμό του περιβαλλοντικού αυτοελέγχου, όπως αποδίδεται στην ευρωπαϊκή και διεθνή πρακτική σύμφωνα με την οποία ο αυτοέλεγχος συνίσταται κυρίως σε εφαρμογή προτύπων, όπως ISO, διενέργεια ελέγχων από ορκωτούς λογιστές, διενέργεια περιβαλλοντικών και ποιοτικών ελέγχων σε συνεργαζόμενες εταιρείες, τήρηση αρχείων, διαχείριση παραπόνων και ενημέρωση των εποπτικών αρχών.

Αυτές οι μορφές του αυτοελέγχου είναι πράγματι αποτελεσματικές και στο μεγαλύτερο μέρος εφαρμόζονται, ήδη, από τα συστήματα.

Τα πρόσωπα που εμπλέκονται στις παραπάνω μορφές αυτοελέγχου είναι διαπιστευμένα και διαθέτουν επιστημονική κατάρτιση, αξιοπιστία, ανεξαρτησία και αντικειμενικότητα.

Το εποπτικό όργανο της προτεινόμενης ρύθμισης δεν έχει σχεδιαστεί με παρόμοιες προδιαγραφές και η λειτουργία του είναι πιθανότερο να δημιουργήσει επιπλέον γραφειοκρατία, διαδικαστικά και άλλα λειτουργικά προβλήματα στα ΣΕΔ.

Τέλος, μια γενική παρατήρηση ως προς την εφαρμογή του νέου νόμου.

Ζητάμε τριετή μεταβατική περίοδο για την εφαρμογή του παρόντος και ιδιαίτερα των προβλεπόμενων στα άρθρα 4 α΄ και 4 γ΄, διότι πολλά από τα ζητήματα που διαπραγματεύεται το παρόν νομοσχέδιο μεταβάλλουν εκ βάθρων το σημερινό τρόπο λειτουργίας των συστημάτων εναλλακτικής διαχείρισης.

Κατά συνέπεια, απαιτείται ένα σημαντικό χρονικό διάστημα για την αλλαγή των δομών και των διαδικασιών λειτουργίας των ΣΕΔ, ώστε οι νέες διαδικασίες που θα προκύψουν να εναρμονιστούν πλήρως και επιτυχώς με το νέο νομικό καθεστώς, να είναι λειτουργικές και αποτελεσματικές χωρίς να περιορίζουν ουσιαστικά την εύρυθμη λειτουργία των συστημάτων και την επίτευξη των στόχων τους.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βράντζα Παναγιώτα, Κατσαβριά- Σιωροπούλου Χρυσούλα, Δημαράς Γιώργος, Δρίτσας Θεόδωρος, Μουσταφά Μουσταφά, Θεοφύλακτος Γιάννης, Καματερός Ηλίας, Καραγιάννης Γιάννης, Πάλλης Γιώργος, Καραναστάσης Απόστολος, Κάτσης Μάριος, Καφαντάρη Χαρά, Μορφίδης Κωνσταντίνος, Ξυδάκης Νίκος, Βαρδάκης Σωκράτης, Ριζούλης Ανδρέας, Ντζιμάνης Γιώργος, Σπαρτινός Κώστας, Τελιγιορίδου Ολυμπία, Αθανασίου Χαράλαμπος, Δήμας Χρίστος, Καραμανλής Αχ. Κωνσταντίνος, Κόνσολας Εμμανουήλ, Μπουκώρος Χρήστος, Παναγιώταρος Ηλίας, Γρέγος Αντώνιος, Αρβανιτίδης Γεώργιος, Συντυχάκης Εμμανουήλ, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπουντουβάς.

ΔΙΟΝΥΣΙΟΣ ΜΠΟΥΝΤΟΥΒΑΣ (Διευθύνων Σύμβουλος του Συλλογικού Συστήματος Εναλλακτικής Διαχείρισης ΣΣΕΔ «Συσσωρευτών Πανελλαδικής Εμβέλειας COMBATT AE»): Καλημέρα σας και ευχαριστούμε πολύ για την πρόσκληση.

Εκπροσωπώ την εταιρία, η οποία είναι σύστημα πανελλαδικής εμβέλειας για τους συσσωρευτές οχημάτων και βιομηχανίας, το νεότερο από τα τρία συστήματα του συγκεκριμένου ρεύματος και εκπροσωπούμε μερικούς από τους μεγαλύτερους εισαγωγείς και κατασκευαστές συσσωρευτών.

Θεωρούμε ότι η τροποποίηση του ν. 2939 εισάγει αρκετά σημαντικά και απαραίτητα στοιχεία, παρά ταύτα θα θέλαμε να επικεντρώσουμε την παρέμβασή μας σε μερικά σημεία που θεωρούμε, ότι μάλλον θα δυσχεράνουν παρά θα διευκολύνουν τη λειτουργία των συστημάτων και κατ' επέκταση τη λειτουργία της εναλλακτικής διαχείρισης και της ανακύκλωσης στη χώρα.

Είναι απολύτως θετικό, το γεγονός ότι με το νομοσχέδιο εισάγεται η έννοια, ότι μέτοχοι συστημάτων πρέπει να είναι αποκλειστικά παραγωγοί και, ταυτόχρονα, δίνεται η δυνατότητα σε κάποιους παραγωγούς, οι οποίοι στα πλαίσια και των αρχών της κυκλικής οικονομίας κάνουν και κάποιες εργασίες εναλλακτικής διαχείρισης, αλλά δεν είναι η πρωταρχική τους δραστηριότητα, να συμμετέχουν.

Παρά ταύτα, θέλουμε να επιστήσουμε την προσοχή, διότι στο ίδιο άρθρο υπάρχουν κάποια θέματα που έχουν να κάνουν με την εκπροσώπηση των μετόχων στα διοικητικά συμβούλια του ΣΕΔ - αν το διαβάζουμε σωστά - το οποίο, ενδεχομένως, θα εγείρει κάποια θέματα συμβατότητας με το ισχύον νομικό πλαίσιο περί ανωνύμων εταιρειών.

Θεωρούμε, επίσης, πάρα πολύ θετικό το γεγονός ότι το νομοσχέδιο εισάγει την απαγόρευση της εκτέλεσης εργασιών εναλλακτικής διαχείρισης από τα συλλογικά συστήματα. Το θεωρούμε θετικό, διότι έτσι δημιουργούνται συνθήκες αθέμιτου ανταγωνισμού στην αγορά. Είναι κάτι, άλλωστε, το οποίο το δικό μας το σύστημα το εφαρμόζει εξ αρχής.

Στα κομμάτια του διοικητικού κόστους και του αποθεματικού των ΣΣΕΔ, θεωρούμε ότι το νομοσχέδιο προσπαθεί να λύσει με έναν οριζόντιο τρόπο μεμονωμένα προβλήματα. Δεν είναι όλα τα ρεύματα ίδια, δεν είναι όλα τα συλλογικά συστήματα ίδια. Πάρτε παράδειγμα το δικό μας το σύστημα, το οποίο με εισφορές της τάξεως των 350.000 ευρώ τον χρόνο, εάν εφαρμοστεί το 10%, καλείται να λειτουργήσει με 35.000. Αδύνατον. Λάβετε, επίσης, υπόψη σας ότι το ίδιο πράγμα ακριβώς θα συμβεί και αν προσπαθήσουμε να ελέγξουμε το αποθεματικό στο 35%.

Επαναλαμβάνω, δεν λαμβάνονται υπόψη οι ιδιαιτερότητες των ρευμάτων και των ΣΣΕΔ. Στο απόθεμα απλώς, επιτρέψτε μου, να πω ότι ενδεχομένως σε κάποια συστήματα, ειδικά όπως το δικό μας, του δικού μας ρεύματος, εν γένει, με μικρές χρηματικές εισφορές, ίσως θα έπρεπε να επιβάλλεται να υπάρχει αποθεματικό, προκειμένου να διασφαλιστεί η ασφαλής και αδιατάρακτη πορεία των συστημάτων, έναντι των διαταραχών της αγοράς.

Στο θέμα των κυρώσεων, θα μου επιτρέψετε επίσης να σημειώσω ότι είναι προς τη σωστή κατεύθυνση γενικώς, αλλά σε κάποια σημεία θα έπρεπε να δείξουμε λιγάκι προσοχή, υπό την έννοια ότι κάποια πρόστιμα, κάποιες ποινές, δεν διακρίνονται για τη δίκαιη, την αναλογική και κατ' επέκταση την αποτελεσματική τους εφαρμογή. Παράδειγμα, ένα σύστημα το οποίο είναι σε όλους γνωστό ότι δεν ελέγχει σε καμία περίπτωση και τουλάχιστον πλήρως την επίτευξη των στόχων μπορεί να τιμωρηθεί με ποινή μέχρι μισού εκατομμυρίου ευρώ. Εν αντιθέσει, κάποιος αδειοδοτημένος μεν που διενεργεί εργασίες εναλλακτικής διαχείρισης κινδυνεύει με ανώτατο όριο προστίμου 50.000 και τελικά είναι περισσότερο υπεύθυνος για τη μη επίτευξη των στόχων, από ό,τι ένα ΣΣΕΔ.

Ολοκληρώνω, κυρία Πρόεδρε, με μια τελική παρατήρηση. Θεωρούμε ότι και στα πλαίσια της ενδυνάμωσης της συνεργασίας που απαιτείται, που εμείς τουλάχιστον θεωρούμε απαραίτητη, των συστημάτων με τον ΕΟΑΝ, δεν θα ήταν κακό εάν επροβλέπετο και μια θέση των εκπροσώπων των συστημάτων στο διοικητικό συμβούλιο του ΕΟΑΝ. Άλλωστε, τα συστήματα κάνουν την ανακύκλωση και επί της ουσίας χρηματοδοτούν και τη λειτουργία του ΕΟΑΝ.

Ευχαριστώ πολύ. Έχουμε καταθέσει και υπόμνημα με τις αναλυτικότερες παρατηρήσεις μας και παραμένουμε στη διάθεσή της Επιτροπής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδάκης.

ΓΕΩΡΓΙΟΣ ΠΑΠΑΔΑΚΗΣ (Γενικός Διευθυντής του Φορέα Διαχείρισης Στερεών Απορριμμάτων Βόρειας Πεδιάδας): Ευχαριστώ, κυρία Πρόεδρε. Είμαι Γενικός Διευθυντής του Φορέα Διαχείρισης Στερεών Αποβλήτων Βόρειας Πεδιάδας στη Χερσόνησο στην Κρήτη και εκπροσωπώ εδώ το Δίκτυο των Φορέων Διαχείρισης Στερεών Αποβλήτων, όπου μέλη μας είναι 45 φορείς σε όλη την Ελλάδα, νομικά πρόσωπα δημοσίου και ιδιωτικού δικαίου.

Θεωρούμε ότι το νομοσχέδιο βρίσκεται στη σωστή κατεύθυνση και μπορεί να βελτιώσει τους δείκτες ανακύκλωσης στη χώρα μας, ώστε να επιτευχθούν οι στόχοι ανακύκλωσης που θέτει ο εθνικός σχεδιασμός διαχείρισης απορριμμάτων και οι κατά τόπους περιφερειακοί σχεδιασμοί διαχείρισης απορριμμάτων.

Έχουμε μια ένσταση σε σχέση με το άρθρο 24 β΄ του σχεδίου νόμου, το οποίο έχει κατατεθεί και αφορά τη συμμετοχή στο Δ.Σ. του ΕΟΑΝ εκπροσώπου από το δίκτυο. Νομίζω ότι το σχέδιο νόμου δεν προβλέπει τη συμμετοχή στο Δ.Σ. του ΕΟΑΝ εκπροσώπου από το δίκτυο μας.

Σήμερα υπάρχει εκπρόσωπος στο Διοικητικό Συμβούλιο του ΕΟΑΝ και θεωρώ ότι θα ήταν χρήσιμο να υπάρχει αυτή η άμεση συνεργασία μεταξύ του δικτύου των φορέων και του ΕΟΑΝ, με δεδομένο ότι οι φορείς που διαχειρίζονται τα έργα διαχείρισης στερεών αποβλήτων στην Ελλάδα, που άπτονται και της ανακύκλωσης και επηρεάζουν άμεσα και τους δείκτες ανακύκλωσης και κατά συνέπεια τους στόχους του εθνικού και περιφερειακού σχεδιασμού. Θεωρώ επίσης ότι και η ΚΕΔΕ ως ανώτατο όργανο της τοπικής αυτοδιοίκησης πρώτου βαθμού θα είναι σύμφωνη σε αυτήν την πρόταση.

Επίσης έχουμε δυο περαιτέρω προτάσεις για να συμπεριληφθούν στο σχέδιο νόμου που συζητάμε σήμερα, η μια έχει να κάνει με την φορολόγηση των αποθεματικών των φορέων διαχείρισης στερεών αποβλήτων. Όπως γνωρίζετε, εμείς είμαστε υποχρεωμένοι να έχουμε ένα αποθεματικό, το οποίο θα πάει στην αποκατάσταση και την μετά-φροντίδα των έργων διαχείρισης στερεών αποβλήτων. Αυτό το αποθεματικό σήμερα για τα νομικά πρόσωπα ιδιωτικού δικαίου υπόκειται σε φορολογία, δηλαδή, πληρώνουμε φόρο για το αποθεματικό, στο οποίο μας υποχρεώνει ο νόμος να έχουμε και να το διατηρούμε μέχρι ολοκληρωθεί η αποκαταστήσει με την μετά-φροντίδα των χώρων υγειονομικής ταφής κυρίως.

Προτείνουμε, λοιπόν, να απαλαχθούμε από το φόρο αυτό που προβλέπει το άρθρο 5, της ΚΥΑ 2527/2009 για τα ειδικά αποθεματικά των ΦοΔΣΑ, να δύνανται να χρησιμοποιηθούν μόνο για τη διασφάλιση της ομαλής λειτουργίας αποκατάστασης και μεταφροντίδας των έργων διαχείρισης των στερεών αποβλήτων. Επίσης, η επόμενη πρότασή μας έχει να κάνει με τις αναγκαστικές απαλλοτριώσεις των ακινήτων και ενόψει των έργων των στερεών αποβλήτων που έχουν εγκριθεί και βρίσκονται στη φάση υλοποίησης, προτείνουμε για τη διασφάλιση των χωρών κατασκευής κάθε είδους έργων και εγκαταστάσεων διαχείρισης στερεών αποβλήτων, για λογαριασμό περιφερειακού ή τοπικού ΦοΔΣΑ, ανεξάρτητου νομικής μορφής, τα οποία έχουν ενταχθεί σε εγκεκριμένο περιφερειακό σχεδιασμό, να εφαρμόζονται οι διατάξεις του νόμου 2882/2001 όπου είναι ο Κώδικας Αναγκαστικών Απαλλοτριώσεων Ακινήτων, όπως ισχύει. Σας ευχαριστώ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Να ευχαριστήσω τον κ. Παπαδάκη. Ολοκληρώθηκε η πρώτη φάση με τους φορείς και προχωρούμε στη δεύτερη φάση, στο επίπεδο των ερωτήσεων από τους Εισηγητές και τους Ειδικούς Αγορητές. Τα τρία λεπτά εκτιμώ πως είναι αρκετά και ξεκινάμε με τον κ. Δημαρά, όπου έχει το λόγο. Παρακαλώ.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥ.ΡΙΖ.Α.): Κύριε Πρόεδρε, η διαδικασία αυτή της ακρόασης του φορέων είναι τόσο πολύ σημαντική, όσο αναφορά τη σωστή νομοθέτηση και επομένως, να έχουμε μια ανοχή στο χρόνο των ερωτήσεων μας. καθώς είναι πολλοί οι φορείς και πολλές οι ερωτήσεις. Θα ξεκινήσω με την εκπρόσωπο του Ενιαίου Συνδέσμου Αττικής, όπου θα ήθελα να μας δώσει γενικώς μια εικόνα για το πώς πηγαίνει η ανακύκλωση στην Αττική. Το τι γίνεται με τις ποσότητες που πηγαίνουν στην Φυλή, το σχεδιασμό, πώς πηγαίνει το εναλλακτικό σχέδιο στα τέσσερα μεγάλα εργοστάσια που σχεδιάζονταν. Τι προβλέπεται τελικά για την Κερατέα και τα Καλύβια και γενικώς, πώς πηγαίνουν οι στόχοι σε μια χρονική εξέλιξη.

Μια δεύτερη ερώτηση είναι προς τον εκπρόσωπο οικολογικής εταιρίας ανακύκλωσης, τον κ. Κυρκίτσο, ο οποίος έκανε μια πολύ σοβαρή παρατήρηση ότι θα πρέπει να φτάσουμε κάποτε στο «πληρώνω με τα όσα πετάω», αλλά το θέμα είναι οι δυσκολίες, κυρίως σε Δήμους σαν την Αθήνα και θα ήθελα να μας πείτε κ. Κυρκίτσο, πώς το βλέπετε εσείς, για το τι θα πρέπει να αλλάξουμε και σε αυτό το νομοσχέδιο που συζητάμε, αλλά και με άλλες παρεμβάσεις, με υπουργικές αποφάσεις και τα λοιπά, για να φτάσουμε σε αυτή τη διαδικασία. Έχετε μεγάλη εμπειρία στο χώρο αυτόν, πως θα φθάσουμε βήμα - βήμα, για το να πληρώνει ο καθένας ανάλογα με τα πόσα πετάει και όχι ανάλογα με το πόσα τετραγωνικά σπίτι έχει ή το πόσα μέλη οικογενείας διαθέτει, καθώς έτσι θα ενθαρρύνουμε πραγματικά την ανακύκλωση.

Ήθελα, επίσης, να κάνω μια ερώτηση στον ΕΕΣΔΝΑ. Γενικώς, ήθελα να δούμε, ποια είναι τα έσοδα του φορέα και πως προέρχονται; Να καταλάβουμε και εμείς οι Βουλευτές, ο ελληνικός λαός, ποια είναι τα έσοδα;

Επίσης, όσον αφορά την Κεντρική Ένωση Δήμων Ελλάδας. Θα θέλαμε να δούμε, ποια είναι η πιο βασική διαφωνία της με το νομοσχέδιο και τι είναι το πιο βασικό που πρέπει να αλλάξουμε ή να προσθέσουμε.

Για την Ελληνική Εταιρία Ανακύκλωσης (ΕΕΑΑ). Ήθελα να ρωτήσω τι έκανε η ίδια για το φελιζόλ;

Απευθύνομαι προς την ΣΕΠΑΝ. Είναι καλή η πρόταση για ενίσχυση του κλάδου της επεξεργασίας και αξιοποίησης. Εμένα πολύ μου άρεσε, αλλά θα ήθελα μια συγκεκριμένη πρόταση, δηλαδή τι θα προσθέταμε στον συγκεκριμένο νόμο, για να φτάσουμε εκεί;

Ερώτηση προς την κυρία Χούμα. Και εμείς, πραγματικά, οι Βουλευτές και ο ελληνικός λαός, δεν έχουμε καταλάβει, όσον αφορά τα ΣΣΕΔ. Είναι καθαρά καταγραφικού χαρακτήρα ή κάποια από τα ΣΣΕΔ κάνουν και άλλες δουλειές; Δηλαδή, υπάρχει περίπτωση να έχουν κάνει και τις δύο δραστηριότητες μαζί σύμφωνα με το νόμο ή να πρέπει να κάνει τη μια δουλειά το ένα και την άλλη δουλειά το άλλο; Αλλά θέλαμε να δούμε, μέχρι τώρα, πώς λειτουργούν τα ΣΣΕΔ.

Επίσης, για την Εναλλακτική Διαχείριση Οχημάτων ΕΔΟΕ που έχει μεγάλες εταιρείες. Θέλαμε να μας πει ακριβώς τι κάνει, να μας περιγράψει, δηλαδή, το αντικείμενο, να καταλάβουμε τι κάνουν αυτές οι εταιρείες;

Για τον κύριο Μαυριά «ECOELASTIKA AE». Θα ήθελα να ρωτήσω, επειδή ακόμα βλέπουμε ελαστικά να καίγονται σε κάτι καταυλισμούς Ρομά, καλύπτονται όλες οι επιχειρήσεις του κλάδου ή υπάρχουν και κάποιες οι οποίες ακόμα ξεφεύγουν εντελώς, δεν καταγράφουν; Το ίδιο ερώτημα ισχύει και για το ΣΣΕΔ Συσσωρευτών.

Γενικά, προς τους φορείς Τοπικής Αυτοδιοίκησης, θέλω να ρωτήσω, αν θεωρούν επαρκείς τις προβλέψεις για την κατοχύρωση του κυρίαρχου ρόλου της Τοπικής Αυτοδιοίκησης, τις αποφάσεις για την ανακύκλωση, σε κάθε τόπο; Θα μπορούσαμε, να έχουμε δηλαδή κάποιες προτάσεις. Επιπλέον, μια ερώτηση γενικώς προς τα ΣΣΕΔ. Αν ένας παραγωγός υποβάλει αίτημα να ενταχθεί ως μέτοχος στο σύστημα, γίνεται δεκτό ή υπάρχουν αποκλεισμοί;

Επίσης, ερώτηση για τα μεγάλα αποθεματικά. Πάρα πολλά συστήματα έχουν δημιουργήσει πολύ μεγάλα αποθεματικά. Πώς σκοπεύουν να τα διαθέσουν άμεσα, για την κάλυψη των αυξημένων αναγκών των ΟΤΑ;

Αυτές τις ερωτήσεις είχα κύριε Πρόεδρε.

ΑΠΟΣΤΟΛΟΣ ΚΑΡΑΝΑΣΤΑΣΗΣ ( Προεδρεύων της Επιτροπής): Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Κύριε Πρόεδρε, θα κάνω μια τοποθέτηση, στο τέλος της οποίας θα εξειδικεύσω τις ερωτήσεις και σε ποιον απευθύνονται.

Θα ήθελα καταρχήν κύριε Υπουργέ και αγαπητοί εκπρόσωποι φορέων, να εκφράσω την ικανοποίησή μου για δύο λόγους. Πρώτον για το πνεύμα συναίνεσης και συνεννόησης που έχει επιτευχθεί για το ζήτημα που αφορά την αύξηση των επιδόσεων της ανακύκλωσης στην Ελλάδα και δεύτερον, όμως, κύριε Υπουργέ, να εκφράσω την ικανοποίησή μου για λογαριασμό της Ν.Δ., διότι το σύνολο των φορέων, προέβη στις παρατηρήσεις που εμείς ακριβώς κάναμε στην Α΄ ανάγνωση. Και έρχομαι και εξειδικεύω, λέγοντας τα εξής: Όλα τα συστήματα, την όποια κριτική και με την επισήμανση ότι το νομοσχέδιο κινείται στη σωστή κατεύθυνση, την άσκησαν στο ζήτημα της υπερύθμισης και τις υπέρμετρης κρατικής παρέμβασης, σε όλα τα επίπεδα και κυρίως στα Συστήματα Εναλλακτικής Διαχείρισης. Μια υπερύθμιση που έχει να κάνει με την οριζόντια τακτοποίηση ή αν θέλετε πρόβλεψη του διοικητικού κόστους.

Βεβαίως, εσείς στην πρώτη ανάγνωση μας είπατε ότι υπάρχει δυνατότητα να εγκρίνονται κι άλλα σχέδια. Ξέρετε μια γενική ρύθμιση, κύριε Υπουργέ, σ’ ένα νόμο δίνει τον τόνο, δίνει την κατεύθυνση, δίνει τη φιλοσοφία. Οι εκπρόσωποι των ΣΕΒ εδώ σας είπαν ότι δεν είναι όλα τα συστήματα ίδια, άρα δε μπορεί, να υπάρχει μια οριζόντια ρύθμιση. Τι άλλο σας είπαν εδώ; Ότι το ζήτημα του αποθεματικού, ιδιαίτερα σε ορισμένα ρεύματα που έχουν να κάνουν με τα ΣΕΒ μπορεί ν’ αποδειχθεί και καταστροφικό. Δηλαδή, να χρεοκοπήσουν τα συστήματα αυτά. Χαρακτηριστική είναι η περίπτωση των ηλεκτρικών συσκευών που ετέθη εδώ στη συζήτησή μας.

Τι άλλα ζητήματα ετέθησαν από τους φορείς σήμερα; Από τους Δήμους και από τους εκπροσώπους των ΚΕΔΕ, τον κ. Χιονίδη, τον Δήμαρχο Κατερίνης, ο οποίος είναι ο καθ' ύλην αρμόδιος ετέθη το χωροταξικό ζήτημα, κ. Υπουργέ. Η υποχρεωτικοτήτα των τεσσάρων ρευμάτων, την οποία εναποθέτετε, βεβαίως, στα τοπικά σχέδια των ΟΤΑ πρώτου βαθμού, είναι ένα ζήτημα που αλλάζει εντελώς τη φιλοσοφία του νόμου και πάμε σε μια άλλη φάση. Σας λέω, λοιπόν, γιατί είμαι βέβαιος ότι το γνωρίζετε και ως ειδικός ότι στην Ευρώπη πάνω από δύο ρεύματα διαλογής είναι στο σύνολό τους σε ιδιόκτητο χώρο και η συλλογή γίνεται με πρόγραμμα και συγκεκριμένες ημέρες της εβδομάδος.

Εδώ υποτίθεται ότι θα βγάλουμε τα τέσσερα ρεύματα με την υλοποίηση των τοπικών σχεδίων από τους Δήμους, όταν υπάρχει τεράστιο χωροταξικό ζήτημα, ιδιαίτερα στις πυκνοδομημένες περιοχές των αστικών κέντρων της χώρας. Όπως είναι ο νόμος, σήμερα, κ. Υπουργέ, μπορεί, να λειτουργήσει μόνο στις αγροτικές και ημιαστικές περιοχές.

Θα έλεγα, επίσης, ότι ακούστηκαν τα ζητήματα του εξορθολογισμού και της καλύτερης παραμετροποίησης των προστίμων και μεγάλη κριτική για τον ΕΟΑΝ, του οποίου το ρόλο εμείς σεβόμαστε και θέλουμε, να ενισχυθεί. Φαίνεται ότι είναι στην κορυφή της πυραμίδας και σωστά αυξάνεται ο ρόλος του ο ελεγκτικός, ο εποπτικός κ.λπ., αλλά δεν υπάρχει καμία πρόβλεψη για λογοδοσία του ΕΟΑΝ και δεν συναρτά το δύο της διοίκησης του ΕΟΑΝ με την επίτευξη των συγκεκριμένων στόχων.

Από εκεί και πέρα θα έλεγα ακόμα, κ. Υπουργέ, ότι ξεκινάτε από μια λάθος υπόθεση στο νομοσχέδιο και θα πάμε μάλλον σε λάθος αποτελέσματα στο τέλος. Λέτε, λοιπόν, ότι «θα επιτευχθούν οι στόχοι της ανακύκλωσης στη χώρα μας σε τρία έως πέντε χρόνια». Ακούσαμε αντιρρήσεις από τους φορείς και είναι λογικό, να υπάρχουν αντιρρήσεις, γιατί ορισμένα συστήματα μπορεί να έχουν επιτύχει στόχους πολύ μεγαλύτερους από τους ευρωπαϊκούς, αλλά το συνολικό αποτέλεσμα, εάν πάρουμε τα πραγματικά στοιχεία υπόψη μας, δεν έχει επιτευχθεί.

Τι λέω εδώ; Είπατε όλη η πολιτική ηγεσία και η Κυβέρνησή σας ότι «δεν χρειάζονται Φαραωνικά έργα στο τέλος της αλυσίδας», διότι θεωρείτε δεδομένο ότι η διαλογή στην πηγή θα έχει επιτύχει 100% σε 3 έως 5 χρόνια. Αν όμως πετύχουμε τους στόχους σε 15 έως 20 χρόνια που είναι μια λογική εκτίμηση, κύριε Υπουργέ, τότε τα πρόστιμα θα είναι μεγαλύτερα από τα «Φαραωνικά έργα» που σήμερα απορρίπτετε.

Δεν είναι ολοκληρωμένο το σύστημα. Το επισήμαναν κάποιοι φορείς της. Θα πω ποιοι είναι για ν’ απαντήσουν. Άλλωστε, κ. Υπουργέ, παρά τη δήλωσή σας στην πρώτη ανάγνωση ότι «δεν έχουμε ζητήσει καμία παράταση για την επίτευξη των στόχων», φαντάζομαι ότι θα γνωρίζετε, πως η νέα ευρωπαϊκή οδηγία που είναι υπό κατάρτιση μας εντάσσει σε δεύτερη ταχύτητα στην ανακύκλωση, σε ομάδα δεύτερης κατηγορίας με νέες ευρωπαϊκές χώρες που σημαίνει ότι η Ευρωπαϊκή Επιτροπή Περιβάλλοντος δε συμφωνεί με το πνεύμα του νόμου ότι «θα επιτευχθούν οι στόχοι».

Ρωτάω, λοιπόν. Αυτά είναι τα ερωτήματα και έχουν να κάνουν, πρώτον με τον εκπρόσωπο της Οικολογικής Εταιρείας Ανακύκλωσης ΕCΟ ΠΑΡΑΤΗΡΗΤΗΣ, πότε νομίζει ότι θα επιτευχθούν οι στόχοι. Δεύτερον, με τον κ. Χιονίδη για τα χωροταξικά ζητήματα και για τα πολλαπλά ρεύματα και πόσο μπορούν, να επιτευχθούν και, βεβαίως, ν’ απαντήσουν για τη λειτουργία των συστημάτων για το διοικητικό κόστος, για τη χρήση του αποθεματικού, για την εκπροσώπησή τους και για τον ΕΟΑΝ τα εξής συστήματα: ΣΕΠΑΝ, η ΕΣΕΕ ο κ. Παντελάκης, ΕΣΕΕ - Εθνική Συνομοσπονδία Εθνικού Εμπορίου, η ΕΝΔΙΑΛΕ που είναι για τα λιπαντικά έλαια και ο ΣΥΔΕΣΥΣ.

Για την πλαστική σακούλα, κύριε Υπουργέ, και κλείνω με αυτό, σας είπε και ο εκπρόσωπος του Ελληνικού Εμπορίου εδώ, ότι «εισάγοντας εξαιρέσεις φαλκιδεύουμε τους στόχους». Δηλαδή, για το «θάνατο του εμποράκου» δεν έχετε ακούσει τίποτα; Γιατί το μικρό εμπορικό κατάστημα να έχει την υποχρέωση αυτή και να εξαιρείται το υπαίθριο εμπόριο που είναι παρόμοιου τζίρου επιχείρηση; Ή θα πάμε, λοιπόν, σε εξαιρέσεις για όλους τους «μικρούς», κατά την άποψή μου, αν θέλουμε να πετύχουμε στο τέλος του 2019, σαράντα πλαστικές σακούλες κατά κεφαλήν, πρέπει να εξαιρέσουμε τις εξαιρέσεις, κύριε Υπουργέ. Ευχαριστώ πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Ιδιαίτερα ενδιαφέρουσα, κύριε Πρόεδρε, η σημερινή διαδικασία και να ευχαριστήσω και εγώ τους φορείς για τη σημερινή τους παρουσία και τις απόψεις τους στην κατάθεση των απόψεων. Να πω ότι εμείς έχουμε άλλες δύο συνεδριάσεις για να πούμε τα ζητήματα, άρα σήμερα, δεν λύνεται τίποτα, ακούμε απόψεις.

Να πω, βέβαια, ότι κάποιος θα αναρωτιέται ότι αφού έχουμε συστήματα, για ποιο λόγο βρισκόμαστε πίσω στην ανακύκλωση, όταν τόσα χρόνια λειτουργούν συστήματα. Είναι η νομοθεσία; Ας μας πει κάποιος, ποια σημεία της νομοθεσίας πρέπει να αλλάξουμε. Είναι οι πόροι; Γιατί υπάρχουν αποθεματικά; Άρα, δεν αντιλαμβάνομαι για ποιο λόγο στη βόρειο Ελλάδα στη Θεσσαλονίκη καθυστέρησε και καθυστερεί η τοποθέτηση κάδων, τα αυτοκίνητα και η όλη διοργάνωση συνολικά στην αυτοδιοίκηση. Ήμασταν από τις τελευταίες περιοχές και είμαστε ακόμη σε αδυναμία, εάν σας πω πόσοι χιλιάδες τόνοι υπάρχουν στο νομό Θεσσαλονίκης και πόσοι τελικά ανακυκλώνονται είναι μια τεράστια απόκλιση. Δεν έχω κατανοήσει ποτέ γιατί η ΕΟΑΝ δεν μπορεί να προχωρήσει σε αυτή την οργάνωση.

Είναι οι οργανωτικές δυνατότητες του Υπουργείου; Ο ΕΟΑΝ, που καλείται να αντιμετωπίσει το Υπουργείο μέσα από το νομοσχέδιο με τη στελέχωσή του; Είναι η Αυτοδιοίκηση; Ή οι μονάδες που επεξεργάζονται, τα ΚΔΑΥ ή οι άλλες μονάδες που επεξεργάζονται τα υλικά αυτά; Διότι, στη συνέχεια θα σας πω, ότι καλά τα μαζεύουμε, αλλά κανείς δεν ρωτάει τι έχει μέσα που «μπλε κάδος» και κανένας δεν ρωτάει αυτά τα υλικά που πηγαίνουν.

Είμαι από αυτούς που πιστεύουν ότι για να βελτιώσουμε τις επιδόσεις μας στην ανακύκλωση δεν αρκεί ένας άλλος νόμος. Το να μάθουμε να διαχειριζόμαστε με σύνεση περιορισμένους πόρους που διαθέτουμε, είναι κυρίως θέμα κουλτούρας, αντίληψης των θαυμάτων και τελικά, όπως είπα χθες, τρόπος ζωής. Ούτε τα πρόστιμα λύνουν το πρόβλημα, ούτε απλές διαδικασίες που ο καθένας θεωρεί ότι κάνει τη δουλειά του ως ρεύμα και κατοχυρώνει θέσεις εργασίας, λέμε ότι κάνουμε ανακύκλωση και δεν μετράμε τίποτα. Χάρηκα εχθές που Υπουργός έβαλε το ζήτημα να υπάρχει ετήσια συνεδρίαση και παρουσίαση των στοιχείων του ΕΟΑΝ στη Βουλή.

Να πω, επίσης, αυτό που σημείωσα και προηγούμενα, ότι κάποιος πρέπει να μας πει τι ποσοστό ανάκτησης από τον «μπλε κάδο» έχουμε. Από τα ΚΔΑΥ. Είναι ένα στοιχείο, το οποίο πρέπει να ξέρουμε. Μαζεύουμε, ο κόσμος πάει να κάνει τη δουλειά αυτή, Τι ανακτούμε; Πόσο τοις εκατό ανακυκλώσιμα υλικά υπάρχουν στον «πράσινο κάδο», γνωρίζετε; Πάνω από 35% του περιεχομένου του «πράσινου κάδου» είναι ανακυκλώσιμα υλικά. Και ανάποδα, στον «μπλε κάδο» έχουμε πάνω από 30% υλικά τα οποία θα μπορούσαν, αν γινόταν σωστός ο διαχωρισμός, αν δούλευε, αν είχαμε κατορθώσει να πείσουμε τους πολίτες να αλλάξουν νοοτροπία, θα μπορούσαν να είχαν καλύτερη ροή.

Επίσης, θα ήθελα να θέσω τα εξής ζητήματα: Που πάνε αφού κάνουμε τη διαλογή, το γυαλί; Πού πάνε τα tetra pack, οι συσκευασίες αυτές οι οποίες είναι για τα τρόφιμα; Τι γίνονται, ας πούμε, για παράδειγμα, τα ελαστικά που μαζεύονται από το Σύστημα των Ελαστικών; Ρωτά κανείς; Πιστεύετε ότι έχουμε δομές και επιχειρήσεις, οι οποίες επεξεργάζονται τα υλικά αυτά; Γιατί, μπορεί να τα ξεχωρίζουμε, αλλά στο τέλος, να μην έχουμε που να τα διαχειριστούμε και να μην ξέρουμε τι γίνονται αυτές οι ποσότητες. Νομίζω, ότι αυτά είναι ζητήματα, τα οποία θα μπορούσαν να ακουστούν εδώ μέσα από τους αντίστοιχους εκπροσώπους των φορέων.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου- Χρυσή Αυγή): Ευχαριστώ, κύριε Πρόεδρε. Λείπει η κυρία Καφαντάρη, είπε ότι πάντα ακούει με προσοχή τα δίκαια αιτήματα των εργαζομένων, αλλά από ότι φαίνεται «νομοθετεί απρόσεκτα». Αυτό για τα Πρακτικά.

Θα ήθελα να ρωτήσω την εκπρόσωπο της Περιφέρειας Αττικής. Αναφέρθηκε σε κάποια πολύ σωστά. Έτσι ακούστηκαν, ότι θα πρέπει να οργανωθούν οι δήμοι, θα πρέπει να γίνει το ένα, θα πρέπει να γίνει το άλλο. Αλλά μέχρι στιγμής, έχουν περάσει τρία χρόνια και δεν έχετε κάνει τίποτα επί της ουσίας και είσαστε σε ανακρίβεια με όλα όσα είχατε υποσχεθεί προεκλογικά. Το μόνο που κάνατε αντί να καταργήσετε Κωδικούς για την Φυλή, είναι να τους συνεχίσετε και ανοίξατε και νέους κωδικούς για την Κερατέα, το Γραμματικό και αλλού, σε απόλυτη αντίθεση με όλα όσα λέγατε προεκλογικά.

Η ενημέρωση που είναι το βασικότερο για την ανακύκλωση που θα έπρεπε να ξεκινάει από τα μικρά παιδιά, από τα σχολεία και αλλού, βλέπουμε ότι γίνεται πλημμελέστατα και από την Περιφέρεια, αλλά και από τους άλλους φορείς και μάλλον, γίνεται υπό μορφή καταναγκαστικών έργων, προκειμένου να είμαστε σύμφωνοι με τα της Ε.Ε. και όλων όσων μας το επιβάλλουν ή για να γίνει όλος αυτός ο τζίρος με τα κονδύλια.

Θα ήθελα να ρωτήσω τον κ. Ραζή από την Ελληνική Εταιρεία Αξιοποίησης Ανακύκλωσης, ο οποίος αισθάνθηκε την ανάγκη να δικαιολογηθεί, έτσι ξεκίνησε, για όλα όσα ακούγονται, ανακριβή, σχετικά με την ελληνική εταιρία. Από το 2001 που λειτουργείτε, θεωρείτε ότι είστε επιτυχημένοι; Έχουν περάσει 16 χρόνια περίπου, έχετε διαχειριστεί δεκάδες εκατομμύρια ευρώ και βλέπουμε ότι πολλά μέρη της Ελλάδος, πολλές πόλεις, δεν έχουν καν μπλε κάδους. Επίσης, εάν θεωρείτε ότι οι μπλε κάδοι που έχετε και κάποιοι στρογγυλοί κάδοι για τα υαλικά ικανοποιούν την ανακύκλωση, εν έτη 2017, όταν αυτά τα ζητήματα στην υπόλοιπη Ευρώπη έχουν λυθεί από τις αρχές της δεκαετίας του ‘90. Πηγαίνοντας σε κάποιες ευρωπαϊκές χώρες έβλεπα να υπάρχουν έξι με εφτά διαφορετικοί κάδοι, με ό,τι αυτό συνεπάγεται για εξοικονόμηση χρόνου, ενέργειας, χρήματος ή οτιδήποτε άλλο.

Και φυσικά, τα τεράστια κονδύλια, τα οποία τα έχετε και αυγατίζουν, δεν ξέρει κανείς γιατί, αντί να δίνονται για κάδους, για ενημέρωση, για οτιδήποτε άλλο, παραμένουν και είναι της τάξεως των 40 περίπου εκατομμυρίων ευρώ. Με τους ιδανικούς όρους με τους οποίους διαχειρίζεστε, θα έπρεπε να έχετε προσεγγίσει το τέλειο και όχι να λέτε ότι το 61% ή το 66%, σας ικανοποιεί.

Προς την ΕΟΑΝ. Δεν λογοδοτούσατε πουθενά μέχρι τώρα. Ακούσαμε από διάφορους φορείς, αλλά και από άλλους, ενστάσεις για το ρόλο σας. Πολλές καταγγελίες εις βάρος σας υπάρχουν, το γνωρίζετε και πολύ σωστή η παρατήρηση που έγινε από πάρα πολλούς είναι για το Δ.Σ. της ΕΟΑΝ, το οποίο θα έπρεπε να είναι αντιπροσωπευτικό και αναλογικό, από όλους όσους εμπλέκονται.

Προς την ΚΕΔΕ, η οποία έχει και το 35% των μετοχών, νομίζω, στην Ελληνική Εταιρία Αξιοποίησης Ανακύκλωσης, αν θεωρείτε και εσείς ότι είστε αποτελεσματικοί, εάν είστε ικανοποιημένοι, όταν όλοι γνωρίζουν ότι πάρα πολλές φορές σε πολλούς Δήμους το περιεχόμενο των μπλε κάδων καταλήγει μαζί με το περιεχόμενο των υπολοίπων κάδων στην σκουπιδιάρα, ενώ κάποιοι πολίτες προσπαθούν και συλλέγουν και τα πηγαίνουν στην ανακύκλωση, αυτά να μην καταλήγουν ποτέ στην ανακύκλωση.

Μια γενικότερη αναφορά. Εάν όλοι όσοι εμπλέκεστε, είστε ικανοποιημένοι, όπου τα στατιστικά δείχνουν ότι περίπου το 6% των πάσης φύσεως απορριμμάτων ανακυκλώνεται και το άλλο 94% πηγαίνει, κανείς δεν ξέρει που, μάλλον στις χωματερές, ενδεχομένως για να κάνετε τις χάρες των διαφόρων μεγαλοεργολάβων, οι οποίοι, με τα τεράστια έργα για τα οποία είναι έτοιμοι και μάλλον θα τα κάνουν, διότι απ' ό,τι φαίνεται η κεντρική διοίκηση δεν έχει άλλη άποψη, θα συνεχίσουν να το πράττουν. Οπότε, εάν είναι να γίνουν αυτά τα μεγάλα τα εργοστάσια, τα φαραωνικά, τότε ποιος ο λόγος της ανακύκλωσης; Γιατί βλέπουμε ότι οι ίδιοι εκφράζεται ενστάσεις, το χρονικό διάστημα στο οποίο θα επιτύχετε τα νούμερα και τα ποσοστά της ανακύκλωσης που επιθυμείτε. Δηλαδή, θα ξοδέψουμε εκατοντάδες εκατομμύρια ευρώ για να φτιάξουμε κάποιες τεράστιες κατασκευές, οι οποίες μάλλον θα είναι και εκτός ευρωπαϊκής νομοθεσίας, σε σύντομο χρονικό διάστημα και ανακύκλωση ενδεχομένως δεν θα γίνεται και εγγυημένες τιμές θα εισπράττουν όλοι, σε βάρος του τελικού καταναλωτή, του πολίτη, ο οποίος πληρώνει και τις συσκευασίες της ανακύκλωσης. Γιατί τις εισφορές των εταιρειών για τις συσκευασίες τους το κόστος το μετακυλούν στην τιμή του προϊόντος, αλλά πληρώνουν και δημοτικά τέλη, πληρώνουν γενικώς παντού και δεν βλέπουν και δεν απολαμβάνουν, αυτά που θα έπρεπε να απολαμβάνουν.

Το «διαλογή στην πηγή», απ' ό,τι φαίνεται για κάποιους είναι πάρα πολύ δύσκολο. Αλλά, εάν είχε εφαρμοστεί εδώ και τρία χρόνια, που ήταν και στο προεκλογικό πρόγραμμα του ΣΥΡΙΖΑ, ίσως τώρα να είχαμε απτά αποτελέσματα.

Και τελειώνω με το ζήτημα των εργολάβων, που ακούστηκε και το οποίο δεν είναι μόνο στα απορρίμματα, είναι και στην καθαριότητα, είναι και στην κηποτεχνία ή βρίσκεται και παντού. Εάν το κράτος ήλεγχε σοβαρά, διεξοδικά, τους τρόπους με τους οποίους λειτουργούν οι εργολάβοι, σίγουρα δεν θα ήταν τόσο ανταγωνιστική, εντός πολλών εισαγωγικών, όπως είναι τώρα.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο Αναπληρωτής Υπουργός κ. Φάμελλος.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Προφανώς, όχι κάνοντας ερωτήσεις, αλλά για να δώσω λίγο κλίμα μιας και η διαβούλευση, πράγματι, ήταν ζωντανή και θέλω να συνεχίσει να παραμείνει ζωντανή. Αυτό που κάναμε πριν έρθουμε εδώ, όλοι όσοι συμμετείχατε στη συζήτηση περίπου ενάμιση χρόνο που κάνατε με το υπουργείο, θέλω να παραμείνει ζωντανή και σήμερα.

Θα ήθελα λοιπόν και κάποια στοιχεία μπορεί να προκύψουν στη δεύτερη ομιλία που να είναι ουσιαστικά για την ολοκλήρωση του νόμου. Εξάλλου, τουλάχιστον, εμείς έχουμε σημειώσει τη θετική αποδοχή που έχει από όλους σας. Μου έκανε εντύπωση και η τοποθέτηση του Προέδρου Περιβάλλοντος της ΚΕΕΔ, ότι επιτέλους υπάρχουν άνθρωποι που ακούν. Δεν ξέρω, αν τα άκουσαν οι συνάδελφοί Βουλευτές βέβαια οι υπόλοιποι, αλλά έχουμε ένα θέμα στην Ελλάδα. Έχουμε πιάσει τους δείκτες, είτε εντός συσκευών είτε εντός συσκευασιών, τους γνωρίζουμε τις εκθέσεις του ΕΟΑΝ, τις κάνουμε και μαζί κατά κάποιο τρόπο και αναφερόμαστε μαζί.

Όμως, ο συντελεστής ταφής στη χώρα μας είναι 83%. Αυτό πρέπει να λειτουργήσουμε, άρα, παρακαλώ, ας ξεφύγουμε λίγο από το τυπικό, γιατί οι αριθμοί δεν λένε πάντα την αλήθεια και πρέπει να αποφασίσουμε «αν είναι στραβός ο γιαλός, ή στραβά αρμενίζουμε». Υπάρχει ένα μεγάλο ζήτημα, το ξέρετε όλοι το έχουμε συζητήσει στη διαβούλευση. Τα δεδομένα μας δεν είναι ακριβή. Δεν έχουμε βάση δεδομένων για την παραγωγή απορριμμάτων και τη σύνθεση τους και την κατηγοριοποίηση αυτών.

Να κάτσουμε λοιπόν, να συζητήσουμε επί της ουσίας για το πώς θα κάνουμε καλύτερη την επόμενη μέρα. Συμφωνώ, ότι οι δείκτες είναι εντάξει. Σε κάποια μάλιστα ρεύματα, έχουμε υπερκαλύψει και με τρόπους που η Ευρώπη δεν έχει φτάσει ακόμα. Το έχω πει δημόσια και το έχω πει σε συμβούλια υπουργών ότι δεν θα υποτιμήσω την προσπάθεια των ανθρώπων της ανακύκλωσης. Στην πρώτη μου ομιλία προχτές, το είπα εδώ στη Βουλή, διότι αν αποδημήσουμε την εργασία πολλών ανθρώπων επιστημόνων κάποια χρόνια που δεν έχει δώσει ακόμα αποτελέσματα, τότε θα έχουμε κάνει συντριπτικό πλήγμα στην ανακύκλωση.

Δεν πάμε λοιπόν, να αποδομήσουμε την αξιοπιστία της ανακύκλωσης, αλλά να πετύχουμε ανακύκλωση. Αυτό είναι ένα ουσιαστικό θέμα που μας νοιάζει και το λέω εκτός τυπικών κανόνων, ορολογίας, νομοθετικής νομοτεχνικής. Γιατί είναι το ουσιαστικό αυτό που μας ενδιαφέρει.

Αν τα πραγματικά προβλήματα είναι η εισφοροδιαφυγή και η παράνομη διαχείριση αποβλήτων και απορριμμάτων που δεν θα διαφωνήσω, τα είπα στην προηγούμενη τοποθέτηση, μπορείτε να δείτε τα πρακτικά της βουλής από την πρώτη συνεδρία, ας κάνουμε προτάσεις για αυτά, διότι εμείς βάζουμε πολύ αυστηρούς όρους πλέον στους κανόνες της αγοράς για την εισφοροδιαφυγή. Αλλά, ας ακουστεί και κάτι παραπάνω, όπως ξέρετε ότι έχουμε βάλει όλους μαζί και με την παραγωγή πολλές φορές με τον τεχνικό κόσμο για τη διαχείριση των αποβλήτων. Σε κάθε περίπτωση όμως, θα ήθελα να υπάρχουν και σε αυτόν τον τομέα προτάσεις και με τον τομέα της εργασίας και με τον τομέα των συστημάτων.

Συμφωνούμε, ότι υπάρχουν και άλλα μεγάλα ζητήματα, τα οποία θα τα αναφέρω σε τίτλους. Το τέλος ταφής, η διαχείριση βιοαποβλήτων, η ποιότητα δευτερογενών καυσίμων και υλικών και η τιμολογιακή πολιτική. Δεν είναι αντικείμενο όμως σε αυτό το νομοσχέδιο. Δεν έχω διαφωνήσει στη δημόσια συζήτηση ποτέ, ότι θα μπουν και αυτά. Μάλιστα, σχεδόν το επόμενο που θα έρθει νομοσχέδιο θα είναι για τις φορείς διαχείρισης των αποβλήτων, την τιμολογιακή πολιτική που θα δούμε και τα αποθεματικά και όλα τα υπόλοιπα. Αλλά, θέλω να επαναφέρω τη συζήτηση σε αυτά που ξεκινήσαμε να συζητάμε.

Να διευκρινίσω ότι στο άρθρο που αναφέρεται στα καθαρά υλικά, αναφέρεται ότι αυτό γίνεται με βάση το περιφερειακό και το τοπικό σχέδιο. Άρα, το είπαμε και στην πρώτη συνεδρίαση, το «Ευαγγέλιο» είναι η απόφαση των δημοτικών συμβουλίων για τα είδη κάδων, για τα είδη ρευμάτων, για τη μορφή, άρα μπορεί να μην είναι καν κάδοι, να είναι σακούλες έξω από την πόρτα διαφορετικό είδος κάθε μέρα. Δεν είναι, κάτι το οποίο θα το βάλει ο νόμος, αλλά τα ρεύματα και η καθαρότητα τους και η απόδοση που θα βάλει ο δήμος στο τοπικό σχέδιο είναι αυτό με το οποίο θα κριθεί αύριο. Θα εξαρτηθεί και η τιμολογιακή πολιτική από αυτό. Αυτό είναι το ουσιαστικό που συζητάμε σήμερα και είναι ως άρθρο.

Επί αυτού λοιπόν, έγινε η συζήτηση, διότι άκουσα κάτι για χωροταξικά προβλήματα, για περιορισμό κάδων. Δεν υπάρχουν αυτά. Το αποτέλεσμα όμως, είναι πολύ αυστηρό το οποίο έχουμε θέσει.

Διευκρινίζω ότι πολλές από τις ΚΥΑ που αναφέρονται μέσα, έχουν ήδη εκδοθεί, υπάρχει έκθεση, την οποία την έχουν οι Βουλευτές, ίσως δεν την έχουν τα συστήματα ή οι εκπρόσωποι φορέων. Έχουν εκδοθεί πολλές από τις ΚΥΑ του νόμου και αυτό αναφέρεται μέσα.

Δεύτερον, υπάρχουν προθεσμίες για να απαντάει και το έχουμε βάλει τη δική σας πρόταση.

Τρίτον, υπάρχει απόφαση να παραμετροποποιηθούν τα πρόστιμα. Υποχρεωτικά πρέπει να εφαρμοστούν και υπάρχει κοινή υπουργική απόφαση γι' αυτό.

Τέταρτον, έχουμε βάλει με πρόταση και του κ. Αρβανίτη, την ετήσια έκθεση εδώ που θα αξιολογείται το Δ.Σ., να το προσδιορίσουμε ακόμα περισσότερο στη Βουλή λοιπόν, δηλαδή και παραμετροποίηση και αξιολόγηση.

Πέμπτο, προσέξτε λίγο, όταν συγκρίνεται με το εμπορικό δίκαιο, δεν είναι πάντα η ίδια νομοθεσία, γιατί αυτός ο φορέας δεν αποφέρει κέρδη, αλλά δεν είναι οριζόντιες οι αντιστοιχίες.

Και επίσης, να πω ενημερωτικά ότι έχει συσταθεί διυπουργική Επιτροπή για την κυκλική οικονομία, η οποία συντονίζεται από το δικό μας Υπουργείο και θα έχει και κίνητρα και θα έχει και forum. Το προτείνατε, το έχουμε ήδη κάνει στο πολιτικό επίπεδο.

Κλείνω με κάτι, που το δίνω ως σκέψη. Συμφωνώ απολύτως ότι η οριζόντια ρύθμιση δίνει τον τόνο. Ναι, θέλουμε να δώσουμε τον τόνο. Επ’ αυτού, δεν ξέρω αν υπάρχει πραγματική διαφωνία. Ο τόνος της πολιτείας θέλουμε να είναι ότι το υψηλό αποθεματικό που υπερβαίνει τα ετήσια τέλη, το υψηλό διοικητικό που μειώνει τη πραγματική επένδυση στην ανακύκλωση και η εκμετάλλευση προνομιακής θέσης στην αγορά που προκύπτει από όλα αυτά που αποδομούνται πλέον με τα ασυμβίβαστα και τον κανονισμό προμηθειών, ναι θέλουμε να δώσουμε τον τόνο, προφανώς. Αλλά όλα αυτά έχουν τρόπο να επιλυθούν στις ειδικές περιπτώσεις των συστημάτων που μπορούν να το αποδείξουν.

Δεν νομίζω ότι κανείς φοβάται να αποδείξει την εξαίρεση, αν είναι αξιόπιστη και διαυγής. Αλλά, αν μας ρωτάει κάποιος πολιτικά, γιατί το έχω πει σε συστήματα, αλλά θέλω να το πω και στους συναδέλφους μου εδώ, θέλουμε να δώσουμε τον τόνο με οριζόντιες ρυθμίσεις;

Προσέξτε το μαθηματικό, προσέξτε το διοικητικό κόστος, προσέξτε τα ασυμβίβαστα, προσέξτε την προνομιακή θέση στην αγορά; Ναι. Θέλουμε να δώσουμε τον τόνο. Είναι στοιχεία δικαίου και βοηθούν την ανακύκλωση. Δίνουμε τον τόνο, αλλά δεν κλείνει κανένα σύστημα από αυτά. Όταν είναι αξιόπιστο και διαφανές, δεν κλείνει κανένα. Έχει προβλέψεις που κατατίθενται στον ΕΟΑΝ. Είναι πάρα πολύ απλό.

Εν πάση περιπτώσει, εγώ θέλω να το διευκρινίσω γιατί γίνεται μια συζήτηση. Ρώτησε ο συνάδελφος μου από την Ν.Δ., οι οριζόντιες προβλέψεις δίνουν τον τόνο; Ναι, πράγματι. Θέλουμε να δώσουμε τον τόνο. Δεν υπήρχε αυτός ο τόνος πριν, ήταν έλλειμμα. Και δημιουργεί, αν θέλετε και ένα πρόβλημα αξιοπιστίας. Εμείς δεν θέλουμε να υπάρχει πρόβλημα αξιοπιστίας, γιατί ξέρουμε ότι άνθρωποι, οι οποίοι δουλεύουν, δεν έχουν τίποτα να φοβηθούν γιατί δουλεύουν, αλλά πρέπει να δουλεύουν για να τηρούν τους κανόνες. Αυτό προσπαθούμε να κάνουμε.

Λοιπόν, σε κάθε περίπτωση, εγώ ήθελα απλώς να τροφοδοτήσω ένα δεύτερο κύκλο πιο δημιουργικό, χωρίς να αμφισβητώ όλα όσα είπατε. Είπατε πολλά επιμέρους ζητήματα, τα οποία τα έχουμε κρατήσει. Δεν κάνουμε αυτή τη στιγμή αντιδιαλεκτική λειτουργία, αλλά διαλεκτική, διαλογική και θέλουμε να είναι δημοκρατική και αποδοτική.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει η κ. Μπιζά.

ΑΦΡΟΔΙΤΗ ΜΠΙΖΑ (Αντιπρόεδρος του ΕΕΣΔΝΑ): Καταρχήν, για το θέμα της ανακύκλωσης, επειδή ειπώθηκε εδώ ότι δεν έχουμε κάνει τίποτα στα τρία χρόνια.

Θέλω να θυμίσω ότι το θέμα της ανακύκλωσης ήταν πάρα πολύ χαμηλά. Δηλαδή, οι δήμοι δεν είχαν καμία υποδομή πέραν από τον μπλε κάδο. Στο διάστημα που διοικεί η περιφέρεια και ο ΕΕΣΔΝΑ, αυτά έχουν γίνει μεγάλες προσπάθειες να ανατραπούν.

Καταρχήν, ο ΕΕΣΔΝΑ έχει μια συνεχή επαφή με τους δήμους. Καταλαβαίνετε ότι από τη μια στιγμή στην άλλη, δεν μπορούν να αλλάξουν τα ποσοστά. Τα ποσοστά αυτή τη στιγμή είναι πράγματι γύρω στο 6%. ΄Όμως, θα πρέπει να δούμε ότι αυτή τη στιγμή γίνεται μια πολύ σοβαρή προσπάθεια να μπουν οι υποδομές που θα δημιουργήσουν και τις μεγαλύτερες ποσοστώσεις.

Αυτή τη στιγμή, δηλαδή εμείς είμαστε σε επαφή με τους δήμους για να υλοποιήσουν τα τοπικά τους σχέδια με χρηματοδοτικές δράσεις που θα κάνουμε. Αυτά δεν είχαν γίνει ποτέ.

Επίσης, θέλω να πω ότι πέραν των προσπαθειών που κάνουμε με τους δήμους, αλλάζουμε και τον τρόπο που διαχειριζόμαστε τις εγκαταστάσεις. Χαρακτηριστικό είναι το ΕΜΑΚ, το οποίο θεωρητικά είχε και την ευθύνη της ανακύκλωσης όλα αυτά τα χρόνια. Ξέρουν όλοι και δεν θέλω να σπαταλήσω χρόνο, λέγοντας ότι το ΕΜΑΚ δεν προσέφερε καμία ανακύκλωση. Ήταν ελάχιστα μονοψήφια τα ποσοστά του.

Αυτή τη στιγμή, παρά το γεγονός ότι δεν έχει γίνει η αναβάθμιση του, η οποία μελετάται τώρα και θα γίνει μόλις ολοκληρωθεί η χρήση που έχει τώρα από τον συγκεκριμένο ανάδοχο με τον καινούργιο διαγωνισμό, αυτή τη στιγμή γίνονται πάρα πολλές προσπάθειες σχετικά με τα βιοαπόβλητα που δεχόμαστε και σχετικά με την ανάκτηση που έχει αυξηθεί.

Θέλω να πω σχετικά με τα βιοαπόβλητα, ότι γίνεται σοβαρή κίνηση για να παίρνουμε καθαρό βιοαπόβλητο, από το οποίο δημιουργούμε υψηλής ποιότητας «compost» και αυτό σημαίνει μια συνέχεια επαφή με τους δήμους.

Σημαίνει μια συνεχή επαφή με εγκαταστάσεις που δημιουργούν απόβλητα σε μεγάλο βαθμό, όπως είναι ο ΟΟΚΑ, με τον οποίον έχουμε κάνει σύμβαση. Όπως, είναι κάθε κάδοι που έχουμε παραχωρήσει στους δήμους.

Αρκετοί δήμοι έχουν αρχίσει και κάνουν ένα πρόγραμμα, ώστε να συγκεντρώνουν μέσα εκεί, καθαρό βιοαπόβλητο, προκειμένου να μπορέσουμε να ξεκινήσουμε αυτό το θέμα των βιοαποβλήτων που αποτελεί το 40% του συνολικού απορρίμματος και είναι πάρα πολύ μεγάλο ζήτημα, το πώς θα το απομονώσουμε από το σύμμεικτο.

Επίσης, γίνονται πολύ σοβαρές προσπάθειες για τα πράσινα των δήμων, τα οποία πρέπει να έρχονται ατελώς, να φεύγουν από το σύμμεικτο και να έρχονται, χωρίς χρέωση, στο ΕΜΑΚ, καθώς και για τα υλικά κατεδαφίσεων, τα οποία έρχονταν στη Φυλή. Αυτή τη στιγμή, δεν τα δεχόμαστε και προωθούμε συμβάσεις των δήμων με τα Συστήματα, που υπάρχουν, προκειμένου να γίνεται επεξεργασία αυτών των υλικών, των απορριμμάτων.

Τώρα, δύο πράγματα, ακόμα. Σχετικά με τα έσοδα του ΕΕΣΔΝΑ. Τα έσοδα προέρχονται από τις εισφορές των δήμων και εδώ θέλω να πω ότι, όταν αναλάβαμε, οι εισφορές ανέρχονταν σε 49 ευρώ τον τόνο, τώρα, τις έχουμε μειώσει στα 43 ευρώ.

Όσον αφορά τους χώρους, στους οποίους θα γίνεται η διαχείριση των απορριμμάτων, με τον νέο ΠΕΣΔΑ που ψηφίστηκε στο τέλος του 2016, προβλέπονται εργοστάσια, μονάδες επεξεργασίας αποβλήτων και ΧΥΤΥ, όχι πλέον ένας ΧΥΤΥ, όπως ίσχυε, μέχρι τώρα, στη Φυλή. Αυτοί οι κωδικοί, -που ειπώθηκε-, οι καινούργιοι, δεν είναι κάτι, που ήταν εκτός των δεσμεύσεων της Περιφερειακής Αρχής. Αυτό, που γίνεται, τώρα, είναι να πετύχουμε αποκεντρωμένη διαχείριση που έχει μια αίσθηση δικαιοσύνης, διαχείριση που θα διέπεται από τις αρχές της εγγύτητας - αυτά τα οποία λέγαμε από την αρχή -, δεν είναι κάτι καινούργιο. Το είχαμε δηλώσει, σε όλους τους τόνους, ότι δεν θέλουμε μια καινούργια Φυλή.

Αυτές, λοιπόν, οι εγκαταστάσεις, από τη στιγμή που ολοκληρώθηκε ο ΠΕΣΔΑ, στο τέλος του 2016, έχουμε ξεκινήσει - και μετά από την εκχώρηση του ποσού των 150 εκατομμυρίων ευρώ, από το υπουργείο, το ΥΠΕΝ, - έχουμε ξεκινήσει, λοιπόν, τη διαδικασία, προκειμένου να προχωρήσουμε σε προμελέτες, σε μελέτες περιβαλλοντικών όρων και σε δημοπρατήσεις.

Επίσης, θέλω να πω ότι όσον αφορά τους ΧΥΤΥ, ο ΕΕΣΔΝΑ έχει, καταρχήν, αποδεχθεί μια μελέτη, που έχει γίνει, για να τη χρησιμοποιήσει σαν βάση, όπου ορίζει τα ενεργά λατομεία, στα οποία μπορούν να εγκατασταθούν υποδομές διαχείρισης απορριμμάτων. Μετά από αυτή τη διαδικασία, θα προχωρήσουμε, μέσα από διαβούλευση, στη χωροθέτηση αυτών των χώρων, ούτως ώστε να μπορέσουμε, στο χρονικό διάστημα που απομένει, μετά την πλήρωση του σημερινού κυττάρου της Φυλής, να μπορέσουμε να προχωρήσουμε σε χωροθέτηση χώρων εγκατάστασης απορριμμάτων που θα είναι πολύ μικρότερου όγκου και θα είναι στην αποκεντρωμένη βάση, που ανέφερα. Σας ευχαριστώ πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστούμε την κυρία Μπιζά. Το λόγο έχει ο κ. Κυρκίτσος, Πρόεδρος της Οικολογικής Εταιρείας Ανακύκλωσης ECO Παρατηρητής.

ΦΙΛΙΠΠΟΣ ΚΥΡΚΙΤΣΟΣ (Πρόεδρος της Οικολογικής Εταιρείας Ανακύκλωσης ECO Παρατηρητής (ΟΕΑ)): Καταρχήν, για την πρώτη ερώτηση του κ. Δημαρά, για το «σε Πληρώνω, σε Πετάω». Μέχρι σήμερα, έχει εφαρμοσθεί σε επίπεδο δήμων, δηλαδή ότι πάει στους ΧΥΤΑ, πληρώνεται με βάση τον τόνο και επίσης, θα μπορούσε αυτό να γίνει και στις μονάδες. Άρα, αυτό είναι το πρώτο βήμα. Το σημαντικό, όμως και το δύσκολο, είναι στους δημότες, να πληρώνουν, με βάση το βάρος και όχι με βάση τα τετραγωνικά, ώστε να έχουν κίνητρο να συμμετέχουν στην ανακύκλωση.

Πώς μπορεί να γίνει αυτό. Καταρχήν, έχουμε προτείνει προς το ΥΠΕΝ και δεν περιέχεται στον νόμο, μια συγκεκριμένη διάταξη που είχε επεξεργαστεί ο ΕΟΑΝ, - την είχαμε επεξεργαστεί στον ΕΟΑΝ , πολύ συγκεκριμένη-, να επιτρέπεται από τους δήμους, εάν θέλουν να κάνουν εφαρμογή του προγράμματος «σε Πληρώνω, σε Πετάω», να επιτρέπεται. Απαγορεύεται με νόμο του 1975, αυτό πρέπει να το πάρουμε άμεσα, αν είναι δυνατόν, να μπει και στο παρόν νομοσχέδιο και το έχουμε, ήδη, καταθέσει στο ΥΠΕΝ.

Το δεύτερον είναι να γίνουν κάποια πιλοτικά προγράμματα. Κάναμε σε ένα ευρωπαϊκό πρόγραμμα, στην Ελευσίνα, αλλά πρέπει να γίνουν κάνα 2-3 σε νησιά, για να δούμε πώς λειτουργεί και τις δυσκολίες και βέβαια, να υπάρχει και μια προώθηση του θέματος από τον ΕΟΑΝ και το ΥΠΕΝ, το θέμα του προγράμματος «σε Πληρώνω, σε Πετάω», σε συνεργασία με την ΚΕΔΕ.

Άρα, πρέπει να ξεκινήσει. Είμαστε η μόνη χώρα στην Ε.Ε., η οποία δεν εφαρμόζει, καθόλου, το πρόγραμμα «σε Πληρώνω, σε Πετάω».

Σε σχέση με την ερώτηση του κυρίου Μπουκώρου, για την επίτευξη των στόχων. Το να πετύχει στόχους η Ελλάδα, δεν έχει να κάνει με ένα νομοσχέδιο. Το παρακολουθούμε το θέμα, 25 - 30 χρόνια. Δεν έχει να κάνει με το νομοσχέδιο, όσο καλό και να είναι ένα νομοσχέδιο, δεν φτάνει. Πρέπει να συνεργαστούν πάρα πολλοί φορείς.

Βεβαίως, και η νομοθεσία μπορεί να βοηθήσει, αλλά είναι μια νομοθεσία, που δεν αφορά το συγκεκριμένο νομοσχέδιο, αλλά αφορά τα έργα, αφορά την ενημέρωση, αφορά τους δήμους, αφορά πως λειτουργεί η Αυτοδιοίκηση, κ.τ.λ..

Για να δούμε τι έχουμε πετύχει σήμερα. Το μόνο που λειτουργεί, στην Ελλάδα, στα θέματα αυτά, είναι η ανακύκλωση που γίνεται από τα συστήματα εναλλακτικής διαχείρισης, το 6-7% των ΑΣΑ, τα σκουπίδια μας δηλαδή, και άλλο ένα 7-8%, που γίνεται από την άτυπη ανακύκλωση, από τους ρακοσυλλέκτες και τον άτυπο τομέα. Αυτό είναι που γίνεται. Αυτό είναι που γίνεται σήμερα και κάποιοι δήμοι κάνουν κάποια βήματα.

Τι μπορεί να γίνει; Βεβαίως, μπορεί να βελτιωθεί αυτό, αλλά το σημαντικότερο είναι να γίνουν αυτά που δεν έχουν γίνει καθόλου. Δηλαδή, η διαλογή στην πηγή των οργανικών και να πάμε στην κομποστοποίηση, άρα πάμε για το 50% των απορριμμάτων από τα οργανικά, που δεν έχει γίνει τίποτα και βέβαια, τα μεγάλα έργα με μικρές μονάδες, μικρότερες από όσο υπολογιζόντουσαν για την επεξεργασία των συμμίκτων για να παράξουμε και από εκεί υλικά και από εκεί κομπόστ. Αυτά δεν έχουν γίνει. Βεβαίως, να βελτιωθεί η ανακύκλωση, αλλά πρέπει να βελτιωθούν και όλα τα άλλα.

Θα πετύχουμε τους στόχους; Ας είμαστε ειλικρινείς. Οι στόχοι του ΕΣΔΑ του 2020, δεν επιτυγχάνονται. Αυτό το λέμε κατηγορηματικά, με όλους τους τόνους, έτσι όπως έχουν μπει. Μπορούμε όμως, να φτάσουμε όχι πολύ κοντά, αλλά να φτάσουμε σε ένα πολύ καλό επίπεδο, να φτάσουμε το μέσο όρο της Ε.Ε.. Αυτό, ναι, μπορούμε και σε ένα βάθος 25 - 30, να πετύχουμε ολοκληρωτικά τους στόχους του ΕΣΔΑ. Πρέπει να είμαστε ρεαλιστές και βέβαια, με την υπόθεση ότι όλοι οι εμπλεκόμενοι φορείς θα συνεργαστούμε με διάθεση να πετύχουμε τους στόχους και όχι με αντιπαράθεση και να τρωγόμαστε μεταξύ μας. Άρα, μπορούμε, αλλά το 25 - 30 βλέπουμε να πιάνουμε τους στόχους του ΕΣΔΑ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Χιονίδης.

ΣΑΒΒΑΣ ΧΙΟΝΙΔΗΣ (Πρόεδρος της Επιτροπής Περιβάλλοντος της ΚΕΔΕ): Σε σχέση με αυτό που ρώτησε ο κ. Παναγιώταρος, αν είμαστε ικανοποιημένοι από τη συνεργασία με την ΕΕΑ, η απάντηση είναι ξεκάθαρα, καθόλου. Γιατί συμμετέχει η ΚΕΔΕ με 35%; Ήταν παλαιότερες αποφάσεις. Είναι ένα πολύ καλό deal αυτό, ώστε να έχεις και την αυτοδιοίκηση μέσα σε μια Α.Ε.. Είναι ξεκάθαρα. Από κει και πέρα όμως, έχει το ρόλο του. Δεν πρέπει να μηδενίζουμε και να απαξιώνουμε. Για να βάλεις στη συνείδηση του πολίτη ότι θα πρέπει να ανακυκλώνει. Νομίζω, ότι με αυτή την προσπάθεια άρχισε να μπαίνει καλά και πρακτικά στην συνείδηση του πολίτη ότι η ανακύκλωση έχει αξία και σημασία. Τα αποτελέσματα θα μπορούσαν να είναι και πολύ καλύτερα. Τον τελευταίο καιρό συνεχίζει να εργάζεται συστηματικότερα και ξεφύγαμε από τις παιδικές ασθένειες των προτέρων εποχών και της υπερπολυτέλειας.

Το δεύτερο κομμάτι όσον αφορά τον κ. Μπουκώρο, τον Εισηγητή της Ν.Δ., αν χωρούν τα τέσσερα ρεύματα, σαφώς και υπάρχουν χωροταξικά. Υπάρχουν τεράστιες δυσκολίες. Θα πρέπει να βρεθούν κάποιες λύσεις, οι οποίες θα μπορέσουν να χωρέσουν τα τέσσερα ρεύματα, ώστε να μπορέσουμε να επιτύχουμε ένα μέρος των στόχων, όπως προκύπτουν από την Ευρωπαϊκή Οδηγία.

Στην αναφορά του κ. Δημαρά, ο οποίος έθεσε ένα ερώτημα, βέβαια αυτό δεν είναι μονοσήμαντα ορισμένο, τι είναι σπουδαίο. Ποιο είναι το βασικό, λοιπόν; Το πρώτο πράγμα για εμάς είναι ότι αντιμετωπίζονται οριζόντια τα πράγματα. Στους Δήμους θα πρέπει να γίνει ξεκάθαρο ότι το βάλαμε και είναι απόφαση του συνεδρίου μας πια ότι η χωρική, η πληθυσμιακή και η οικονομική διάσταση πρέπει να ληφθεί υπ' όψιν. Ξέρει πολύ καλά ο Υπουργός, κ. Φάμελλος, ότι επίσης πρέπει να ληφθεί υπ' όψιν ότι σε καμιά περίπτωση δεν μπορείς να πάρεις ούτε ένα ευρώ από την Ευρωπαϊκή Τράπεζα Επενδύσεων, αν το κόστος της συλλογής ανακύκλωσης, διαχείρισης απορριμμάτων ξεπερνά το 0,5% του τοπικού ακαθάριστου προϊόντος. Δηλαδή, βάζουμε την Ήπειρο με τα 50 ευρώ σε σχέση με την Αθήνα που μπορεί να πληρώνει μέχρι 170. Άρα, λοιπόν, κύριε Υπουργέ, φαντάζομαι ότι θα το δούμε αυτό στη πορεία, γιατί εδώ έχουμε και ένα φράχτη την EIB, θέλουμε να χρησιμοποιήσουμε το πακέτο Γιουνκέρ. Έτσι δεν μπορούμε να το χρησιμοποιήσουμε, εκτός αν πάρουμε το μέσο όρο της Ελλάδας, κάτι που δεν είναι αρκετά σωστό.

Το δεύτερο κομμάτι στην αναφορά σας κ. Δημαρά, είναι στις επιδοτήσεις και τι μπορεί να κάνει η επιδότηση των δήμων. Είναι ένα πρώτο βήμα, «το πληρώνω όσο πετάω». Ο δήμος την περιθώριο έχει σε αυτόν, που θα ισχύσει για τις καλές πρακτικές που αναφέρθηκαν; Τι θα γίνει τελικά, όταν ο δήμος θέλει να εφαρμόσει πιλοτικά αυτό που ανέφερε και ο κ. Κυρκίτσος, που υπάρχουν και μελέτες, πώς μπορώ εγώ, ως δήμαρχος, ως δημοτικό συμβούλιο, να δώσουμε ένα μπόνους στους ανθρώπους, οι οποίοι βοηθούν την ανακύκλωση και έχουμε και οικονομίες οι οποίες έχουν πάρα πολύ ενδιαφέρον.

Ένα τρίτο κομμάτι, το οποίο δεν αναφέρεται και δεν μιλάει κανείς ποτέ, είναι το κόστος αποκομιδής των ανακυκλώσιμων, αυτό το λίγο, το 6%, το 10%, το 12% για τους καλύτερους. Ποιο είναι το κόστος αποκομιδής και ποιος το πληρώνει; Εκεί δεν υπάρχει η αρχή της ανταποδοτικότητας; Είναι σαφές και ξεκάθαρο. Κάνουμε, λοιπόν, συγκριτική αξιολόγηση και λέμε, αν δεν μαζεύουμε αυτά τα απορρίμματα, πόσο θα μας κόστιζε το βάρος αυτών των απορριμμάτων; Αφαιρούμε αυτό και λέμε ότι το υπόλοιπο είναι ανταποδοτικότητα. Που φτάνει αυτή η ανταποδοτικότητα;

Φτάνει η ΕΟΑΝ να μοιράζει κανένα απορριμματοφόρο για πέντε κάδους ή πρέπει να πληρωθούν οι Δήμοι; Προτείνω, λοιπόν, ευθέως εδώ, εάν η κατανάλωση είναι 5 λεπτά ανά πολίτη, ας γίνει 7,5 λεπτά για να πληρώνονται. Θα μου πει κανείς ότι επιβαρύνεται ο πολίτης.

Αν το βάλουμε, λοιπόν, αναλογικά οι πλουσιότεροι έχουν περισσότερη κατανάλωση, αγοράζουν περισσότερες τηλεοράσεις και περισσότερα τρόφιμα, ενώ οι φτωχότεροι έχουν λιγότερα, άρα γίνεται μια αναδιανομή με οριζόντια μείωση των δημοτικών τελών στους φτωχούς και επομένως, έχουμε ένα ισοζύγιο και δεν επιβαρύνονται τα φτωχότερα στρώματα, εάν το δούμε ολιστικά και κάνουμε έναν κύκλο.

Υπό αυτή την έννοια, θα έχει ενδιαφέρον, κύριε Υπουργέ, έστω ας μπει μέσα ένα ψήγμα που αναφέρεται στην αιτιολογική έκθεση, ότι μπορούμε να προχωρήσουμε σε αυτές τις καλές πρακτικές. Είμαστε έτοιμοι να το κάνουμε και να προχωρήσουμε.

Επίσης, όσον αφορά τους στόχους δεν είναι εφικτοί οι στόχοι του 2020. Καλό είναι να βάζουμε υπερβατικούς στόχους για να πετύχουμε τους ανώτατους δυνατούς. Αυτή είναι η άποψή μας. Είμαστε σίγουροι ότι δεν θα τους πετύχουμε, αλλά παρόλα αυτά οφείλουμε να προσπαθήσουμε, γιατί αυτό θα μας κάνει καλό να πετύχουμε το ανώτατο εφικτό.

Μαζί με τον Υπουργό στην ΚΕΔΕ που είχαμε πολλαπλές επαφές και με τα υπηρεσιακά του στελέχη και συνεργάτες δηλώσαμε ότι θα ακολουθήσουμε την κοινή λογική, που λέει « ας πετύχουμε τους ανώτατους στόχους και είμαστε σίγουροι ότι πάμε για το 2025».

Αυτό είναι εύλογο, αλλά μια βοήθεια, κύριε Υπουργέ, κυρίες και κύριοι, είναι η εξής.

Στην Ελλάδα που ζούμε σήμερα ο ΕΟΑΝ κάνει πολύ ωραίες διαφημίσεις στο ΣΚΑΙ, αλλά θα μπορούσαμε ίσως αυτά τα χρήματα να τα δώσουμε και να μετρήσουμε ποια είναι η σύνθεση των απορριμμάτων.

Κύριε Υπουργέ, η σύνθεση των απορριμμάτων μπορεί να βοηθήσει όλη την Ελλάδα να μας βοηθήσει και να σας βοηθήσει στο να δούμε, εάν πετυχαίνουμε στόχους.

Ποιος μου λέει εμένα, ότι αυτά τα οποία παίρνουμε από το μέσο ευρωπαϊκό όρο αντιστοιχίζονται στην Ελλάδα και ποιος μου λέει εμένα, ότι το Κολωνάκι με τη Γαύδο έχουν την αντιστοίχιση του πληθυσμού με τα απορρίμματα στη σύνθεσή τους;

Άρα, λοιπόν, προτείνουμε ευθέως, πριν βγάλουμε οποιαδήποτε νούμερα για να πετύχουμε στόχους, να δούμε ποια είναι τα βιοαποδομίσιμα, τα οποία πρέπει να είναι κύριος στόχος για να πετύχουμε το μεγαλύτερο δυνατό αποτέλεσμα. Τα βιοαποδομίσιμα ξέρουμε πόσα είναι στην Ελλάδα;

Άρα, υποθέτουμε και τους στόχους που βάζουμε και επομένως, θα βγάλουμε μία πλασματική επιτυχία όταν το επιτύχουμε ή θα είναι μια μη πραγματική επιτυχία, όταν θα αποτύχουμε.

Επομένως, πρώτον, πρέπει να μιλάμε για πολύ συγκεκριμένα πράγματα, τα οποία, δυστυχώς, συγκεκριμένα κανείς μέχρι τώρα δεν φρόντισε να τα κάνει, αλλά βασιζόμαστε σε κάτι μελέτες που είχαν γίνει κάποτε, δηλαδή, να φανταστείτε από τον συγχωρεμένο το Νάκο, που αυτά αποτελούν ένα κομμάτι. Εκείνη η εποχή με τη σημερινή εποχή έχει καμία συνάφεια;

Εκείνη την εποχή η Αθήνα είχε καμιά συνάφεια με την Ξάνθη; Όχι, βέβαια.

Άρα, λοιπόν, να προσδιορίσουμε τους στόχους μας, ώστε να μπορέσουμε να έχουμε το βέλτιστο δυνατό αποτέλεσμα, γιατί αλλιώς μιλάμε στον «αέρα».

Βεβαίως, θα ήθελα να πω για μια ακόμη φορά ότι είμαστε αρκετά βήματα μπροστά, διότι οι παρατηρήσεις αυτές έχουν ένα και μόνο στόχο: την ίδια αγωνία του Υπουργού, των Κομμάτων, των Βουλευτών και της Αυτοδιοίκησης, ώστε να κάνουμε το βέλτιστο δυνατό.

Παρακαλούμε αυτές τις λεπτομέρειες, όπως τη δυνατότητα να μπορούμε στους πολίτες και να τους διευκολύνουμε πηγαίνοντας κοντά τον κάδο, αλλά και να μπορέσουμε να τους μειώσουμε αυτούς που κάνουν τις καλές πρακτικές, θα ήθελα στην παρούσα φάση να είναι μέσα.

Είμαστε στη διάθεσή σας και έχουμε αποδείξει, ότι είμαστε έτοιμοι να βοηθήσουμε δυναμικά, αρκεί κάποια στιγμή να ξεκαθαριστεί και το πλαίσιο, οι διαχωριστικές γραμμές για τους ίδιες ομόβαθμες Περιφέρειες Α΄ και Β΄ Βαθμού.

Επιτέλους, κύριε Υπουργέ - και το εκφράζω σε εσάς για να μεταφερθεί και γενικότερα στην κυβέρνηση - να γίνει αντιληπτό, ότι όταν οι γραμμές εμπλέκονται, το τρένο εκτρέπεται και δεν ξέρω εάν γίνεται τεχνηέντως, ώστε να εκτρέπονται τα τρένα, αλλά εμείς θέλουμε να λειτουργήσουμε στην ίδια σιδηροδρομική γραμμή παράλληλα.

Θα ήταν μεγάλη ευκολία και ευλογία για όλη την Ελλάδα την υπόλοιπη και δεν θα είχαμε αυτές τις καθυστερήσεις, γιατί όλο το παιχνίδι παίζεται για την Αττική και πώς θα γίνει η διαχείριση, τότε ας πάει η Αττική, γιατί φαίνεται ότι η περιφέρεια κάνει την υπόθεση με τους Δήμους, ενώ στις άλλες περιπτώσεις οι Δήμοι και τελείως επικουρικά η Περιφέρεια.

Κλείνω με κάτι που έχουμε πει επανειλημμένως και στην επιτροπή μας και το γνωρίζει ο κ. Υπουργός ότι αν δεν θέλει η Αθήνα να διαχειριστεί τα σκουπίδια της, τους 5000 τόνους ημερησίως, παρακαλώ, εκεί είναι το κέντρο διαμετακόμισης με τα τρένα, φέρτε τα στην Πιερία, να τα διαχειριστούμε εμείς, αρκεί να μας δώσετε κάποια μπόνους. Υπάρχει αυτή η «ηλιθιότητα», που θεωρούμε ότι αυτά που πετάμε έξω από το σπίτι μας δεν έχουν αξία και σημασία. Φορτώστε τα και φέρτε τα. Ένα τρένο την ημέρα είναι.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστώ, κύριε Χιονίδη. Το λόγο έχει ο κ. Ραζής.

ΙΩΑΝΝΗΣ ΡΑΖΗΣ (Γενικός Διευθυντής Της Ελληνικής Εταιρείας Αξιοποίησης Ανακύκλωσης (ΕΕΑΑ)): Ευχαριστώ. Να πω εκ των προτέρων το εξής. Ακούστηκαν δύο ομάδες, θα έλεγα, ζητημάτων. Η μια έχει να κάνει με τα συστήματα, η άλλη έχει να κάνει με τη λειτουργία της ανακύκλωσης και εκ των πραγμάτων, όταν συζητάμε για λειτουργία της ανακύκλωσης, θα συζητήσουμε για την ανακύκλωση συσκευασίας, τον μπλε κάδο, τον μπλε κώδωνα κ.λπ..

Βλέπω ότι υπάρχει ένα αρκετά διαφορετικό επίπεδο γνώσης ή ενημέρωσης και στη Βουλή και στην Αίθουσα αυτή. Άρα, θα πρότεινα -και είμαστε ανοικτοί- είτε να δείτε ποια πρωτοβουλία θα μπορούσε να γίνει, ώστε να γίνει μια συγκεκριμένη συζήτηση στο τι γίνεται με την ανακύκλωση, γιατί τι να προλάβουμε να απαντήσουμε σε 2-3 λεπτά και θα μπορούσαν να οργανωθούν επισκέψεις σε κέντρα διαλογής, για να δούμε πώς λειτουργούν. Εμείς είμαστε στη διάθεσή σας.

Βεβαίως, οι εκθέσεις οι απολογιστικές με τους αριθμούς και με την πληροφόρηση που υπάρχει για την ανταλλαγή στοιχείων με τον ΕΟΑΝ, θεωρώ ότι είναι δεδομένη. Από την αρχή της ύπαρξής της Εταιρίας Ανακύκλωσης έχουν κατατεθεί αυτές οι εκθέσεις και στην ιστοσελίδα μας μπορεί να μπει κάποιος και να δει στοιχεία, στην ιστοσελίδα του ΕΟΑΝ επίσης, αλλά είναι αδύνατον σε δύο λεπτά να μπορέσουμε να συζητήσουμε για να δούμε τι γίνεται.

Εκείνο που θέλω να πω είναι το εξής. Ναι, είμαστε απολύτως βέβαιοι, όπως είναι απολύτως βέβαιη και η χώρα ότι οι αριθμοί, οι οποίοι δίδονται και αφορούν τα αποτελέσματα της Εταιρίας Ανακύκλωσης και άρα και τις συσκευασίες, εφόσον ταυτίζονται αυτά τα δύο, προς την Ε.Ε., είναι αυτά που είπαμε και γι' αυτό μπορούμε να το επιβεβαιώσουμε και να πούμε ότι ξεκινάμε από εκεί. Είμαστε στο 61% ή είμαστε στο 66%. Αυτό γιατί το λέμε; Γιατί μερικές φορές μου θυμίζει λίγο η συζήτηση έναν γεωργό, ο οποίος λέει «Μα, δεν καρπίζει αυτό το χωράφι. Κάτι πρέπει να κάνουμε. Να του ρίξουμε κοπριά.» και πάμε και ρίχνουμε στο διπλανό. Ας αποφασίσουμε τι θέλουμε να κάνουμε. Οι αριθμοί λένε ότι όντως παρά την ανακύκλωση που γίνεται στις συσκευασίες και από όλα τα συστήματα, τελικά, όπως είπε ο κ. Υπουργός, το 83% καταλήγει στο ΧΥΤΑ.. Εκεί είναι το ζήτημα. Εκεί πρέπει να καθίσουμε να συζητήσουμε. Αυτό ήταν που προσπαθήσαμε να πούμε και από την αρχή και με αυτή την έννοια, αυτό το νομοσχέδιο δεν αφορά εκείνο το κομμάτι των απορριμμάτων που θα μπορούσε να εκτοξεύσει την ανακύκλωση παραπέρα. Αυτό είναι που θέλουμε να πούμε.

Προτάσεις και συζητήσεις και απόψεις για τα θέματα αυτά έχουμε. Είμαστε στη διάθεσή σας, παρόλο που δεν είναι το αντικείμενο της Εταιρίας Ανακύκλωσης και να τις υποβάλλουμε ως πολίτες και, αν θέλετε, ως οποιοδήποτε όργανο θεσμικό, αν υποθέσουμε ότι είναι το σύστημα της εταιρίας ανακύκλωσης, αφορούν κυρίως, όμως, το τμήμα εκείνο των απορριμμάτων που δεν είναι αντικείμενο. Φεύγουν συσκευασίες τα σκουπίδια; Βεβαίως και εδώ είναι που πρέπει να έρθουμε να δούμε και συγκεκριμένα.

Είναι κρίκοι αλυσίδας: Κάτοικος – δήμος που κάνει συλλογή στον μπλε και στον πράσινο κάδο - κέντρα διαλογής. Στοιχεία υπάρχουν, μετρήσεις υπάρχουν, δείκτες υπάρχουν και όσο και αν τους αριθμούς μπορούμε να τους δούμε έτσι ή αλλιώς, τελικά από τα μαθηματικά δεν ξεφεύγει κανείς.

Ας δούμε, λοιπόν, με την Πολιτεία και με τον ΕΟΑΝ τι ακριβώς χρειάζεται να κάνουμε για να βελτιώσουμε και εκείνο το τμήμα της ανακύκλωσης. Έχουμε απόψεις, έχουμε προτάσεις, τις έχουμε συζητήσει πολλές φορές, είμαστε ανοικτοί.

Δεν είναι οι νόμοι που λείπουν. Το νομοσχέδιο είναι σε μια θετική κατεύθυνση -το αναγνωρίζουμε όλοι- θα βοηθήσει και λοιπά. Δεν θα λύσει το πρόβλημα, συμφωνώ απολύτως και με προηγούμενες τοποθετήσεις. Χρειάζεται επίμονη και επίπονη δουλειά της διοίκησης, δίπλα στα συστήματα τα οποία, αφού τα έχει ελέγξει και έχει πεισθεί ότι κάνουν τη σωστή δουλειά, δίπλα-δίπλα να καθίσουμε και να σχεδιάσουμε. Δεν υπάρχει αυτό, αυτό λείπει, δηλαδή, μια διοίκηση που θα καθίσει δίπλα στην Εταιρία Ανακύκλωσης και θα δουν: Το πώς πείθουν τον κάτοικο να βγάλει τις συσκευασίες από το ρεύμα των σκουπιδιών; Πώς μετράμε, το εάν γίνεται σωστή η συλλογή και εάν τηρείται η συχνότητα συλλογής που πρέπει να τηρείται και στον πράσινο και στον μπλε κάδο;

Γιατί, εάν πάει ο πολίτης και βρίσκει τον μπλε κάδο γεμάτο και άδειο τον πράσινο, θα ρίξει στον πράσινο. Το ίδιο, όμως, μπορεί να γίνει και αντίστροφα, δηλαδή, εάν βρει τον πράσινο κάδο γεμάτο, θα ρίξει αυτά τα σκουπίδια στον μπλε κάδο. Δεν είναι απλά αυτά τα ζητήματα και δεν μπορούν να λυθούν, στον χρόνο που έχουμε στη διάθεσή μας.

Εμείς, είμαστε, όμως, εδώ και τα έχουμε επισημάνει και νομίζω, ότι και με τον ΕΟΑΝ και με το Υπουργείο, έχουμε τη δυνατότητα να καθίσουμε και να τα συζητήσουμε, αφού τελειώσει - τέλος πάντων - το νομοσχέδιο και έχουμε έναν καινούργιο νόμο, γιατί από κει και πέρα αρχίζει η δουλειά και εκεί είναι τα προβλήματα που πρέπει να λυθούν.

Θα ήθελα να κάνω μία μόνον παρατήρηση, όπου είναι σε σχέση με τα συστήματα. Προφανώς, ο νόμος πρέπει να δώσει τον τόνο και συμφωνούμε σε όλα. Το πρόβλημα που υπάρχει και νομίζω ότι το έθεσαν για όλα τα συστήματα, ότι όταν βάλεις αριθμούς μέσα στο νομό, δεν γυρνάς πίσω, γιατί εάν υπερβείς κάποιους από αυτούς τους αριθμούς, πιθανόν να σε θεωρήσουν και παράνομο και κάποια άλλα πρόσωπα θα έρθουν να αποφανθούν επ’ αυτών, πιθανόν και δικαστήρια. Τι θέλουμε να πούμε με αυτό;

Ας πούμε ότι η Εταιρία Ανακύκλωσης για το 10% του διοικητικού κόστους, δεν έχει πρόβλημα. Είναι σωστό να μείνει; Όχι, είναι λάθος.

Θα έπρεπε να υπάρχει ένας μηχανισμός - και αυτό είναι θέμα του ΕΟΑΝ - που θα συγκρίνει το κόστος της ανακύκλωσης με κάποιες χώρες της Ευρώπης. Δηλαδή, είμαστε ψηλά; Είμαστε χαμηλά με το κόστος ανακύκλωσης για κάθε σύστημα; Πώς συγκρίνεται το συνολικό κόστος με το ευρωπαϊκό κόστος;

Και τότε να ληφθούν οι αποφάσεις, με επιπλέον μέτρα, με πρόστιμα, αν και δε λύνονται έτσι τα ζητήματα. Και σε τελευταία ανάλυση, εάν κάποιος συνεχώς αποτυχαίνει να πετύχει στόχους και έχει υψηλό κόστος, η Πολιτεία, δεν πρέπει να του πάρει την άδεια πίσω; Δεν είναι θέμα διαχείρισης πόρων με έναν μη ορθολογικό τρόπο; Ξαναλέω ότι ο χρόνος που έχω στη διάθεσή μου είναι λίγος και έχουν μείνει, πολλά αναπάντητα ερωτήματα.

Επαναλαμβάνω ότι εδώ είμαστε και αυτό που έχουμε πετύχει, το έχουμε πετύχει με το μικρότερο δυνατό κόστος, αλλά υπάρχουν πολλά ακόμη που πρέπει να γίνουν και να στοχεύσουμε σε αυτά που αφορούν τον καθένα μας. Όπως, δίνει η Εταιρία Ανακύκλωσης, ο ΕΟΑΝ, να δούμε για τις συσκευασίες και ευχαρίστως, να πούμε τις απόψεις μας για όλα τα άλλα. Σας ευχαριστώ πολύ, κύριε Πρόεδρε, για τον επιπλέον χρόνο.

ΑΝΑΣΤΑΣΙΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή): Σας ευχαριστώ πολύ, κύριε Πρόεδρε.

Επειδή, ο κ. Ραζής, ξεκίνησε και είπε κάτι σχετικά με μόρφωση και γνώση για κάποιους από τους βουλευτές, δηλαδή, ότι δεν ξέρουμε τι ακριβώς συμβαίνει.

Εμείς, απαντάμε στον εκπρόσωπο τον κ. Ραζή, ότι τα πράγματα είναι πολύ απλά. Τα αποτελέσματα μετά από 16 χρόνια, είναι τραγικά και οικτρά και τα ποσά που έχετε διαχειριστεί και διαχειρίζεστε, είναι τεράστια. Αυτή είναι η ουσία του πράγματος και σε ό,τι αφορά όλα τα υπόλοιπα, θα σας πω, ότι δεν απαντήσατε φυσικά, στο εάν είσαστε ικανοποιημένος και δεν μας είπατε τίποτα απολύτως επί της ουσίας.

Σας επιστρέφουμε, λοιπόν, τους χαρακτηρισμούς για τις γνώσεις. Εάν θέλετε, κύριε Ραζή, πηγαίνετε σε κάποιες χώρες του εξωτερικού και δείτε πώς γίνεται η ανακύκλωση και όχι σήμερα, αλλά πριν από είκοσι χρόνια. Σας ευχαριστώ πολύ, κύριε Πρόεδρε.

ΑΝΑΣΤΑΣΙΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Κονταξής.

ΔΗΜΗΤΡΙΟΣ ΚΟΝΤΑΞΗΣ (Πρόεδρος του Δ.Σ. του Συνδέσμου Βιομηχανιών και Επιχειρήσεων Ανακύκλωσης και Ενεργειακής Αξιοποίησης Αποβλήτων (ΣΕΠΑΝ)): Σας ευχαριστώ πολύ, κύριε Πρόεδρε.

Τέθηκε το ερώτημα, σχετικά, με το πώς μπορούμε να υποστηρίξουμε τη βιομηχανία ανακύκλωσης. Στην αρχική μου τοποθέτηση ανέφερα ενδεικτικά στα ρεύματα, τα οποία επιδοτείτε η συλλογή και θα ήταν πιο αποτελεσματικό, να επιδοτούνταν η ανακύκλωση και πιστεύω ότι είναι ξεκάθαρο και το γιατί;

Γιατί, είναι πολύ πιο εύκολος ο έλεγχος και είναι και πιο αποτελεσματική αυτή η δράση, διότι αποφεύγουμε την επιδότηση της συλλογής που προορίζεται για εξαγωγή. Έτσι, λοιπόν, κρατάμε τις πολύτιμες πρώτες ύλες στην Ελλάδα και ενισχύουμε τη βιομηχανία και την εθνική οικονομία μας. Είναι πολύ απλό, νομίζω και δεν χρειάζεται περαιτέρω επιχειρηματολογία.

Όμως, πέρα από την επιδότηση, γιατί υπάρχουν πολλά ρεύματα, τα οποία δεν επιδοτούνται, μπορούν να δοθούν κίνητρα. Εδώ, νομίζω, ότι είναι πιο σημαντικό να σταθούμε και να συζητήσουμε.

Υπάρχει ένα πρωτόκολλο, υπάρχει μια επικοινωνία, υπάρχει μια πρακτική στην Ε.Ε. που ονομάζεται «Πράσινες Δημόσιες Προμήθειες». Όσοι το γνωρίζετε, αντιλαμβάνεστε ότι είναι ένα σημαντικό κίνητρο για τη βιομηχανία ανακύκλωσης που παρεμπιπτόντως η βιομηχανία ανακύκλωσης, νοείται μόνον η βιομηχανία που παράγει προϊόντα - επεξεργάζεται τα απόβλητα και παράγει προϊόντα -, τα οποία προορίζονται για τον αρχικό σκοπό από τον οποίο προήλθαν τα απόβλητα, δηλαδή, ανακυκλώνει και παράγει ένα ποιοτικό προϊόν που μπορεί να πωληθεί στην αγορά, να αξιοποιηθεί, να χρησιμοποιηθεί από τον καταναλωτή.

Έτσι, λοιπόν, υπάρχει και αυτή η πρόβλεψη, το κράτος, οι δημόσιες προμήθειες να προωθούν προϊόντα, τα οποία προέρχονται από την ανακύκλωση, ανέξοδα για το κράτος -το αντίθετο, είναι προσοδοφόρο για την εθνική οικονομία. Υπάρχει και ένα άλλο σημείο στο οποίο μπορούσαν πιθανόν να δώσουμε κίνητρο και είναι η διευκόλυνση της βιομηχανικής συμβίωσης. Είναι όροι, οι οποίοι είναι γνωστοί νομίζω σε όλους όσους βρισκόμαστε εδώ και υπάρχει πρόθεση προφανώς για βιομηχανική συμβίωση, όμως υπάρχουν μικρά νομοθετικά εμπόδια, τα οποία πρακτικά την καθιστούν αδύνατη και άρα, το απόβλητο μιας επιχείρησης, δεν μπορεί εύκολα να πειραματιστεί μια άλλη επιχείρηση για να το θεωρήσει ως πρώτη ύλη και να αναπτύξει μια τεχνολογική γύρω από αυτό.

Είναι ζητήματα στα οποία έχουμε τοποθετηθεί με λεπτομέρεια ως ΣΕΠΑΝ, στο παρελθόν και μπορούμε να το κάνουμε και τώρα, όχι βέβαια σήμερα. Τέλος, θα ήθελα να αναφερθώ στα εργαλεία που έχει αυτή τη στιγμή η Πολιτεία στα χέρια της και είναι σημαντικά, όπως το ΕΜΠΑ και είναι και το ηλεκτρονικό μητρώο αποβλήτων. Το ηλεκτρονικό μητρώο αποβλήτων καταγράφει όλα τα απόβλητα, τα οποία παράγονται με ένα πολύ σωστό τρόπο και νομίζω ότι αποτελεί και μια δράση παράδειγμα για την Ελλάδα, διότι είναι μια πρωτοβουλία συνεργασίας του Υπουργείου Περιβάλλοντος, με τον συνδυασμό μας, το ΣΕΠΑΝ, που έφτιαξε αυτό το ηλεκτρονικό μητρώο σε συνεργασία βέβαια με το Υπουργείο ή το αντίστροφο, σε συνεργασία με το ΣΕΠΑΝ φτιάχτηκε αυτό το ηλεκτρονικό μητρώο, δεν έχει σημασία, όμως αποτελεί μια τομή στη διαχείριση των αποβλήτων.

Μία ακόμη τελευταία πρόταση, το είπα και στην αρχική τοποθέτηση, επειδή μιλάμε πολύ για την αξιοπιστία των εκθέσεων, γιατί οι εκθέσεις για τα απόβλητα υπάρχουν και από τα συστήματα και από τον ΕΟΑΝ και από άλλους φορείς, όσον αφορά όμως στα συστήματα εναλλακτικής διαχείρισης και στον ΕΟΑΝ, η πρότασή μας ήταν στο συγκεκριμένο νομοσχέδιο, αυτά να πρέπει να επαληθεύονται από ανεξάρτητο φορέα. Σας ευχαριστώ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Σας ευχαριστώ, το λόγο έχει η κυρία Χούμα.

ΣΟΦΙΑ ΧΟΥΜΑ (Διευθύνουσα Σύμβουλος του Συλλογικού Συστήματος Εναλλακτικής Διαχείρισης (ΣΣΕΔ) Ανακύκλωσης Συσσωρευτών «Re- Battery ΑΕ»): Να απαντήσω στον κ. Δημαρά, όπου είχε ερωτήσει για τον καταγραφικό ή μη χαρακτήρα των συστημάτων. Θα μιλήσω, προφανώς για το ρεύμα των αποβλήτων συσσωρευτών, γιατί έχει μια ιδιαιτερότητα αυτό το ρεύμα. Τα ΣΕΔ του ρεύματος των αποβλήτων συσσωρευτών, πρέπει να έχουν μόνο καταγραφικό χαρακτήρα και αυτό γιατί υπάρχει αξία στο απόβλητο και κατά συνέπεια, υπάρχει έντονο ενδιαφέρον από την ιδιωτική οικονομία για την ανακύκλωση αυτού.

Στην Ελλάδα υπάρχει γεωγραφική κατανομή των μονάδων ανακύκλωσης με δυναμικότητα υπερδιπλάσια από αυτή που χρειάζεται η Ελλάδα. Παρόλα ταύτα, δυστυχώς, επί σειρά ετών, από το 2004 μέχρι και σήμερα υπάρχει ΣΕΔ, το οποίο δεν περιοριζόταν στην καταγραφή, αλλά μετείχε σε εμπορικές πράξεις, όχι απλά ενεργά, αλλά άκρως επιθετικά προκαλώντας αθέμιτο ανταγωνισμό στα συμβεβλημένα μέλη και προκαλώντας μεγάλες στρεβλώσεις στην αγορά η οποία αποτυπώθηκε σε πλήθος καταγγελιών.

Αυτό είχε ως αποτέλεσμα, να διαμορφώσει επί σειρά ετών διαχειριστικό κόστος 150 ευρώ τον τόνο, να κατασπατάληση περίπου 1 εκατ. ευρώ ανά έτος, έχοντας επίτευξη στόχου λιγότερο από 20%. Στο συγκεκριμένο ΣΕΔ, τόσο στη μετοχική σύνθεση, αλλά και στη διοίκηση μετέχουν μόνο οι υπόχρεοι, η Re- Battery η οποία συστήθηκε και διοικείται από νομικά και φυσικά πρόσωπα από τον τομέα της ανακύκλωσης, έκανε την αρχή το 2012 και απέδειξε στη διοίκηση ότι ένα ΣΕΔ, στο συγκεκριμένο ρεύμα πάντα, μπορεί να πετυχαίνει τον στόχο του και στη δική μας περίπτωση στο 200%, χωρίς να σπαταλά ούτε ένα ευρώ από το δημόσιο πόρο που διαχειρίζεται.

Ξεκινήσαμε 18 μέλη και σήμερα φτάσαμε να μας εμπιστεύονται 240 εταιρείες. Έχουμε εισπράξει περιβαλλοντικό τέλος για 24.000 τόνους και έχουμε διαχειριστεί 48.000 τόνους, με κόστος 25 ευρώ τον τόνο, χωρίς να αγοράσουμε, χωρίς να πουλήσουμε ένα κιλό αποβλήτου. Διαχειριζόμαστε πολύ μεγαλύτερες ποσότητες από αυτές που μας αναλογούν, από τις δυσπρόσιτες απομακρυσμένες περιοχές, αξιοποιώντας πάντοτε τα συμβεβλημένα μέλη μας και χωρίς να πληρώνουμε ποτέ για καμία μεταφορά από οποιοδήποτε σημείο της Ελλάδος.

Εμείς ζητάμε να γίνει αξιολόγηση, κύριε Δημαρά, των ΣΣΕΔ που λειτουργούν παράλληλα στο ίδιο «ρεύμα». Εμείς γνωρίζουμε πώς να διοικούμε αποτελεσματικά και αυτό το αποδείξαμε.

Αυτό που δεν καταλαβαίνουμε και θα θέλαμε ο κ. Φάμελλος να μας το εξηγήσει, είναι γιατί τώρα με αυτό το νομοσχέδιο, επιθυμούν να κλείσουν ένα τέτοιο Σύστημα και να επιβραβεύσουν ένα άλλο που έχει αποδείξει ότι δεν ξέρει πώς να κάνει σωστά τη δουλειά;

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Βόντας.

ΧΡΗΣΤΟΣ ΒΟΝΤΑΣ (Πρόεδρος Δ.Σ. της Εναλλακτικής Διαχείρισης Οχημάτων Ελλάδος(ΕΔΟΕ) Τέλους Κύκλου Ζωής): Απαντώντας στον κ. Δημαρά και στην ευκαιρία την οποία μας δίνει με την ερώτηση του, δηλαδή πώς λειτουργεί το Σύστημα Εναλλακτικής Διαχείρισης Οχημάτων Τέλους Κύκλου Ζωής. Θα ήθελα καταρχήν να αναφέρω στην Επιτροπή, ότι το Σύστημα αυτό λειτουργεί για 13 χρόνια, όπως προαναφέραμε και έχει μέχρι σήμερα διαχειριστεί 910.000 αυτοκίνητα, τα οποία έχουν φύγει από την κυκλοφορία ή έχουν πάει προς ανακύκλωση ή επαναχρησιμοποίηση, σε συνεργασία φυσικά και με τα άλλα Συστήματα τα οποία βρίσκονται στην χώρα και συνεργαζόμαστε και χωρίς κανένα απολύτως κόστος για τον καταναλωτή.

Με την ευκαιρία αυτή, όμως, τη σημερινή, θα παρακαλέσω τον Διευθυντή της Εταιρίας, τον κ. Βοναζούντα, επιγραμματικά να αναφέρει, ποια είναι η δουλειά, η οποία γίνεται σε αυτό το Σύστημα και πώς ελέγχονται οι συνεργάτες, διότι όπως αντιλαμβάνεστε, είναι πολύ δύσκολο μέσα σε ελάχιστο χρόνο, να γίνει μια ανασκόπηση δεκατριών ετών.

ΕΠΑΜΕΙΝΩΝΤΑΣ ΒΟΝΑΖΟΥΝΤΑΣ (Γενικός Διευθυντής της Εναλλακτικής Διαχείρισης Οχημάτων Ελλάδος(ΕΔΟΕ) Τέλους Κύκλου Ζωής): Καλημέρα και από μένα. Ευχαριστώ για την πρόσκληση. Θα αναφερθώ σε δύο τρία σημεία, όπως, είπε και ο Πρόεδρος.

Οι Εταιρείες με τις οποίες συνεργαζόμαστε, Εταιρείες Ανακύκλωσης Αυτοκινήτων, καταρχάς θα πρέπει να διευκρινισθεί- και πιστεύω ότι θα είναι γνωστό- ότι είναι αδειοδοτημένες από το κράτος. Άρα έχουν λάβει αδειοδότηση ανακύκλωσης αυτοκινήτων από το κράτος και λειτουργούν βάσει περιβαλλοντικών αδειών ή πρότυπων περιβαλλοντικών δεσμεύσεων, οι οποίες και αυτές έχουν εκδοθεί από το κράτος. Ο ρόλος του Συστήματος της ΕΔΟΕ είναι να ελέγξει αν αυτές οι εταιρείες, εναρμονίζονται με αυτά, τα οποία αναγράφονται στην άδειά τους, όσον αφορά τις περιβαλλοντικές τους υποχρεώσεις και να ελέγξει και να καταγράψει, την πορεία του αυτοκινήτου από την είσοδό του σε αυτές τις εταιρείες, την νομιμότητα και την εγκυρότητα της έκδοσής του πιστοποιητικού καταστροφής, μέχρι την καταγραφή όλων των υλικών τα οποία ανακυκλώνονται.

Όπως, είπε και ο κ. Βόντας, δεν υπάρχει καμία επιβάρυνση στον πολίτη. Αυτές οι εταιρείες δουλεύουν ανεξάρτητα, εφόσον μπορούν να εκμεταλλευθούν τα ανακυκλώσιμα υλικά του αυτοκινήτου, μπορούν να επιβιώσουν. Επίσης, να συμπληρώσουμε, ότι δεν υπάρχει καμία οικονομική συνδιαλλαγή ή σχέση αυτών των εταιρειών με την ΕΔΟΕ.

Τέλος, θα ήθελα να αναφέρω ότι δυστυχώς έχουμε ακόμα πάρα πολλές τέτοιες εταιρείες παράνομες. Απλώς, θα ήθελα να μεταφέρω σε όλους σας, που ίσως δεν πρέπει, την εικόνα που είχαμε πρόσφατα με την ταλαιπωρία ενός συμπολίτη μας στην Κρήτη. Όλοι θα θυμόμαστε τις εικόνες από μια τεράστια μάντρα αυτοκινήτων, στο μέσον της πόλης, η οποία είναι παράνομη. Άρα, μάλλον, θα πρέπει να αναρωτηθούμε, πώς λειτουργούν ακόμα αυτές οι μάντρες και μάλιστα, εμφανίζονται και στην τηλεόραση, λέγοντας ότι είναι μάντρες ανακύκλωσης αυτοκινήτων. Ευχαριστώ πάρα πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Μαυριάς.

ΓΕΩΡΓΙΟΣ ΜΑΥΡΙΑΣ (Γενικός Διευθυντής του Συλλογικού Συστήματος Εναλλακτικής Διαχείρισης Ελαστικών Οχημάτων «ECOELASTIKA AE): Απαντώντας στην ερώτηση του κ. Δημαρά για τα λάστιχα. Το ερώτημα, αν θυμάμαι καλά, ήταν τι γίνεται με τα λάστιχα, πώς λειτουργεί το Σύστημα; Και γιατί κάποια λάστιχα που παρατηρείται κάθε τόσο ότι καίγονται, τέλος πάντων αν κατάλαβα καλά αν αυτό οφείλεται στην εισφοροδιαφυγή;

Το Σύστημα συλλέγει και αξιοποιεί κοντά στο 100% της αποσυρόμενης ποσότητας κάθε χρόνο. Κατά συνέπεια, το φαινόμενο κάποιων μεμονωμένων σε κάποιες περιπτώσεις περιστατικών καύσης απορριμμάτων και μαζί με αυτά μπορεί να υπάρχουν και λάστιχα, δεν οφείλεται στην εισφοροδιαφυγή, διότι το Σύστημα «μαζεύει» όλα τα λάστιχα. Βεβαίως, υφίσταται ζήτημα εισφοροδιαφυγής. Υπάρχουν εισαγωγείς, οι οποίοι δεν πληρώνουν τίποτα στο Σύστημα, είτε αυτά είναι τα λάστιχα που φέρνουν μεταχειρισμένα, είτε είναι αναγομωμένα, είτε είναι καινούργια από τρίτες χώρες.

Να απαντήσω, επίσης, και να ολοκληρώσω με τη Δημοκρατική Συμπαράταξη ΠΑ.ΣΟ.Κ.-ΔΗΜ.ΑΡ., που έθεσε ένα ζήτημα « τι γίνονται τα λάστιχα στην Ελλάδα;».

Τα λάστιχα συλλέγονται από το φορέα, από συλλέκτες συμβεβλημένους και οδηγούνται σε χώρους τελικής αξιοποίησης. Υπάρχουν τέσσερις μονάδες πλήρους μηχανικής επεξεργασίας ελαστικών τέλους κύκλου ζωής, τα οποία μετατρέπονται, κοκκοποιούνται και διαχωρίζονται τα υλικά, από τα οποία απαρτίζεται το λάστιχο. Το κύριο υλικό, που είναι το βουλκανισμένο καουτσούκ, συνήθως πηγαίνει σε άλλες τρίτες χρήσεις, διότι το λάστιχο δεν μπορεί να ξαναγίνει, να ξαναπαραχθεί νέο ελαστικό από το κοκκοποιημένο. Δημιουργούνται τεχνητοί χλοοτάπητες γηπέδων, πλακάκια ασφαλείας και μια σειρά προϊόντων, τα οποία ο ΕΟΑΝ ξέρει πολύ καλά, ποια είναι αυτή η γκάμα των υλικών, διατίθεται στην ελληνική αγορά και στο εξωτερικό κι ένα μεγάλο ποσοστό περίπου 50% είτε εξάγεται σε άλλες χώρες, σε τρίτες χώρες και στην Ευρώπη είτε αξιοποιείται ενεργειακά στην Ελλάδα. Αυτή είναι πάνω-κάτω η εικόνα. Ό,τι άλλες ερωτήσεις θέλετε, μπορώ, να σας διαφωτίσω.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστώ πάρα πολύ. Το λόγο έχει ο κ. Μπουντουβάς.

ΔΙΟΝΥΣΙΟΣ ΜΠΟΥΝΤΟΥΒΑΣ (Διευθύνων Σύμβουλος του Συλλογικού Συστήματος Εναλλακτικής Διαχείρισης ΣΣΕΔ Συσσωρευτών Πανελλαδικής Εμβέλειας «COMBATT Α.Ε.»): Εμείς, όπως σας είπα και νωρίτερα, η COMBATT είμαστε το νεότερο σύστημα για την ανακύκλωση των συσσωρευτών οχημάτων και βιομηχανίας. Τα βασικά προβλήματα που αντιμετωπίζουμε, είναι προβλήματα εισφοροδιαφυγής - ο κλάδος όλος, όλο το ρεύμα - και παράνομης διακίνησης αποβλήτου. Ακριβώς, κιόλας επειδή το απόβλητο αυτό έχει και μια αξία.

Η δικιά μας παρουσία στο χώρο της ανακύκλωσης θεωρώ ότι έχει συμβάλει αποφασιστικά τα τελευταία τρία χρόνια που δραστηριοποιούμαστε. Μπορεί κανείς, να το διαπιστώσει αυτό και από τις επίσημες ανακοινώσεις και του ΕΟΑΝ ότι έχει αυξηθεί η καταγραφή αποβλήτου στο ρεύμα μας.

Ταυτόχρονα, για το κομμάτι της εισφοροδιαφυγής εμείς έχουμε από μόνοι μας δεσμευτεί και το εφαρμόζουμε ήδη, όπου με έξοδα του συστήματος - τα οποία δεν ξέρω εάν θεωρούνται διοικητικό ή μη διοικητικό κόστος - ελέγχουμε τους ίδιους τους μετόχους και τους ίδιους τους συμβεβλημένους μας με ορκωτούς λογιστές κάθε χρόνο. Ήδη για τη χρήση του 2015 έγινε αυτό πρώτη φορά, συνεχίζεται για τη χρήση του 2016, προκειμένου με την ταυτόχρονη λειτουργία και του ΕΜΠΑ - που είναι πραγματικά πολύ σημαντικό και οφείλουμε, να το αναγνωρίσουμε - να περιορίσουμε σταδιακά την εισφοροδιαφυγή, η οποία στην ουσία είναι φοροδιαφυγή, διότι η χρηματική εισφορά για τους συσσωρευτές οχημάτων και βιομηχανίας είναι ένα ελάχιστο ποσό είτε το δείτε ως απόλυτο νούμερο είτε το δείτε ως ποσοστό επί της τιμής του προϊόντος. Υπάρχει, όμως, μια κατ' επέκταση φοροδιαφυγή μεγάλη.

Επίσης, θα μου επιτρέψετε με την ευκαιρία, που έχω τη δυνατότητα, να δευτερολογήσω, να τονίσω στο κομμάτι που ανέφερα και πριν περί οριζόντιων λύσεων, που προβλέπει το νομοσχέδιο. Να πω χαρακτηριστικά ότι οι εισφορές των συστημάτων προς τον ΕΟΑΝ είναι 2% μεν, αλλά προβλέπεται ότι δεν μπορεί, να είναι χαμηλότερες των 20.000. Αυτό για το δικό μας το σύστημα αντιπροσωπεύει ένα ποσοστό από 5% και πάνω. Άρα, ξαναλέω και πάλι ότι οι οριζόντιες ρυθμίσεις θα φέρουν προβλήματα, παρότι η αρχική τους πρόθεση είναι, να επιλύσουν.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Δεληγιώργης.

ΓΕΩΡΓΙΟΣ ΔΕΛΗΓΙΩΡΓΗΣ (Πρόεδρος και Διευθύνων Σύμβουλος του Συλλογικού Συστήματος Εναλλακτικής Διαχείρισης Αποβλήτων Λιπαντικών Ελαίων ΑΕ (ΕΝΔΙΑΛΕ ΑΕ) και του Συλλογικού Συστήματος Εναλλακτικής Διαχείρισης Συσκευασιών Ορυκτελαίων «ΚΕΠΕΔ ΑΕ»): Ουσιαστικά, είναι η ίδια απάντηση, όσον αφορά στους περιορισμούς σε διοικητικό κόστος ή σε αποθεματικό.

Συμφωνώ με αυτό που ειπώθηκε ότι δίνουν μια κατεύθυνση και καλό είναι, να δίνεται μια κατεύθυνση. Η κατεύθυνση, όμως, αυτή δεν είναι ανάγκη, να είναι αριθμητική. Να υπάρχει μια γενική προσαρμογή των υπηρεσιακών σχεδίων που υπάρχει ούτως ή άλλως και όπως είπα και πριν είμαστε ανοικτοί σε οποιονδήποτε έλεγχο, όσον αφορά στην οικονομική διαχείριση ενός πόρου, τον οποίο διαχειρίζονται τα συστήματα.

Στο «τέλος της ημέρας», αυτό που θα πρέπει να αξιολογήσει κάποιος είναι το πόσο φθηνό και σε σχέση με την αξία της υπηρεσίας είναι η παρεχόμενη υπηρεσία από τα Συστήματα.

Στη δική μας την περίπτωση, όπως ανέφερα, είμαστε στη φάση που υπάρχει από όλα τα συστήματα που έχουν αξιολογηθεί σε ευρωπαϊκό επίπεδο το φθηνότερο στο 1/3 του αμέσως επόμενου Συστήματος με το μεγαλύτερο δυνατό αποτέλεσμα.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Μεταξάς.

ΚΩΝΣΤΑΝΤΙΝΟΣ ΜΕΤΑΞΑΣ (Γενικός Διευθυντής του Συλλογικού Συστήματος Εναλλακτικής Διαχείρισης (ΣΣΕΔ) Χρησιμοποιημένων Συσσωρευτών Μολύβδου – Οξέως και Νικελίου –Καδμίου (Οχημάτων και Βιομηχανίας) «ΣΥΔΕΣΥΣ ΑΕ»): Σας ευχαριστώ, κύριε Πρόεδρε. Τέθηκε ένα ερώτημα σε σχέση με τα κόστη τα διοικητικά ή τα λειτουργικά του ΣΣΕΔ «ΣΥΔΕΣΥΣ ΑΕ». Πάνω σ’ αυτό θα ήθελα να πω το εξής. Θα ήθελα να κάνω εν τάχει μια ιστορική αναδρομή. Το «ΣΥΔΕΣΥΣ ΑΕ» δημιουργήθηκε το 2004 και πάνω σ' αυτό στηρίχθηκε η εναλλακτική διαχείριση των συσσωρευτών. Μοιραία, λοιπόν, είχε δημιουργηθεί «στηθεί», ούτως ώστε να διαχειριστεί όλων των όγκο αποβλήτων των δύο ρευμάτων - και το τονίζω αυτό γιατί δεν ειπώθηκε πριν- των δύο ρευμάτων των συσσωρευτών ήτοι Μολύβδου – Οξέως και Νικελίου –Καδμίου και θα πω στη συνέχεια τι εννοώ.

Έγινε μια προσπάθεια, το τελευταίο χρονικό διάστημα και μετά τη δημιουργία και άλλων συστημάτων για την τριχοτόμηση των εισφορών της τάξεως, λιγότερο του ενός εκατομμύριο ευρώ, ειρήσθω εν παρόδω, να μειωθεί το λειτουργικό του κόστος προσαρμοζόμενο στα νέα δεδομένα της αγοράς. Φέτος, πιστεύουμε ότι το λειτουργικό κόστος του «ΣΥΔΕΣΥΣ ΑΕ» θα είναι κατά 50% λιγότερο σε σχέση με πέρυσι, όπως είπα προσαρμοζόμενο στα νέα δεδομένα της αγοράς και δυστυχώς, το ανθρώπινο δυναμικό του θα μειωθεί από 15 άτομα, το οποίο ήταν το 2015 σε 6 άτομα φέτος το 2017.

Παράλληλα, διαχειριστικός έλεγχος γίνεται μέσω Ορκωτών Λογιστών σε ετήσια βάση στο ΣΣΕΔ «ΣΥΔΕΣΥΣ ΑΕ» χωρίς να έχει βρεθεί κάτι και παράλληλα, ζητούμε και από τον ΕΟΑΝ άμεσα να γίνει έλεγχος εκ νέου, ούτως ώστε να αδειοδοτηθεί το σύστημά μας στη συνέχεια.

Επειδή ειπώθηκαν και δράττομαι της ευκαιρίας, σχετικά με τη συλλογή ή μη συλλογή των συστημάτων και ούτω καθεξής. Θα ήθελα να πω ότι το ΣΣΕΔ «ΣΥΔΕΣΥΣ ΑΕ» έχει από το 2014 μια άδεια συλλογής εγκεκριμένη από το Υπουργείο Περιβάλλοντος. Η άδεια αυτή είναι πενταετούς διάρκειας. Βάση του νομοθετικού πλαισίου που υπάρχει αυτή τη στιγμή, το ΣΣΕΔ «ΣΥΔΕΣΥΣ ΑΕ» κάνει συλλογή, η οποία είναι τάξεως μεγέθους 1% επί του συνολικού αποβλήτου που καταγράφεται και περνάει μέσω της εναλλακτικής διαχείρισης, ήτοι 200 με 300 τόνους φέτος σε 26.000 τόνους καταγραφόμενου αποβλήτου συσσωρευτών Μολύβδου – Οξέως που πηγαίνει προς ανακύκλωση.

Θα ήθελα, πραγματικά, να γνωρίζω σε ποια οικονομική δραστηριότητα το 1% είναι αυτό που δημιουργεί αθέμιτο ανταγωνισμό στο 99%.

Παράλληλα, θα ήθελα να πω το εξής. Με την αλλαγή του νομοθετικού πλαισίου το ΣΣΕΔ «ΣΥΔΕΣΥΣ ΑΕ» είναι έτοιμο να ακολουθήσει ήτοι να εφαρμόσει τον οργανωτικό και ρυθμιστικό του ρόλο και μόνο. Δεν έχω να πω κάτι άλλο σ’ αυτό.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει ο κ. Πολιτόπουλος.

ΔΗΜΗΤΡΙΟΣ ΠΟΛΙΤΟΠΟΥΛΟΣ (Πρόεδρος του Ελληνικού Οργανισμού Ανακύκλωσης

(ΕΟΑΝ)): Σας ευχαριστώ πολύ. Θα ήθελα να απαντήσω σε κάποια που αναφέρθηκαν ως εξής. Κατ' αρχάς, να πω ότι ένα θέμα σημαντικό που τέθηκε από τον κ. Χιονίδη, για τη σύσταση των απορριμμάτων.

Το Δ.Σ. του ΕΟΑΝ έχει ψηφίσει ήδη τη διενέργεια διαγωνισμού για τη σύσταση των απορριμμάτων και οι υπηρεσίες ήδη συντάσσουν το Τεύχος, προκειμένου εντός των επόμενων έξι μηνών να έχουμε τα αποτελέσματα αυτής της σύστασης.

Αυτό θα προηγηθεί των επιχειρησιακών σχεδίων που θα εγκριθούν και τα οποία θα εγκριθούν έξι μήνες μετά από την έκδοση αυτού του νόμου, ώστε να έχουμε καλύτερο σχεδιασμό. Επιπλέον, έχουμε κάνει έλεγχο σε δύο συστήματα και ετοιμαζόμαστε, εντός του επόμενου διμήνου να είναι έτοιμες και οι τέσσερις νέες προκηρύξεις για έλεγχο σε άλλα τέσσερα συστήματα. Και αυτά τα καινούργια συστήματα, θα είναι τα τρία συστήματα μπαταριών και η Ελληνική Εταιρεία Αξιοποίησης Ανακύκλωσης.

Πρέπει να πω ότι ερωτηθήκαμε για τα πρόστιμα ή τις καταγγελίες. Τα πρόστιμα λοιπόν, τα εισηγείται ο ΕΟΑΝ και σε όλα αυτά τα χρόνια λειτουργίας του, δεν έχει καταφέρει να εισπράξει ούτε το 5%. Επιπλέον, προσπάθησε να άρει άδειες. Καταρχάς, το Δικαστήριο απεφάνθη ότι είναι αρμόδιο και κατ' επέκταση και αυτή η αρμοδιότητα δεν υπήρχε στον ΕΟΑΝ, με αποτέλεσμα να υπάρχει πραγματική αδυναμία στην υλοποίηση του έργου μας. Με το νέο νόμο άρρονται οι δύο αυτές στρεβλώσεις. Τα πρόστιμα τα βάζει κατευθείαν ο Ελληνικός Οργανισμός Ανακύκλωσης και έχει επίσης, την αρμοδιότητα, όπως δίνει την άδεια, εάν διαπιστώσει ότι το σύστημα δεν τηρεί το επιχειρησιακό της σχέδιο, έχει και τη δυνατότητα πλέον να την ανακαλέσει.

Θα μιλήσω λίγο για το Δ.Σ.. Ακούστηκαν πάρα πολλές προτάσεις. Θα ήθελα όμως να ενημερώσω ότι αυτό είναι το τελευταίο διοικητικό συμβούλιο που ορίζεται από τον Υπουργό. Μέσα στο 2018, θα εφαρμοστεί ο νόμος 4439/2016 που σημαίνει λοιπόν, ότι το Δ.Σ. θα ορίζεται μέσω προτάσεων που θα έρχονται στον Υπουργό από το ΑΣΕΠ.

Έχει γίνει μεγάλη προσπάθεια και συζήτηση για την εισφοροδιαφυγή. Νομίζω ότι ο Υπουργός θα αναλύσει μετά τη μέθοδο με την οποία θα μειώσουμε, φαντάζομαι δραστικότερα την εισφοροδιαφυγή, αλλά θέλω να σταθώ σε ένα σημείο. Προχθές, βάλαμε πρόστιμο σε μια εταιρεία. Γιατί βάλαμε το πρόστιμο; Γιατί δεν συμμετέχει στο σύστημα. Η απάντηση της εταιρείας είναι «Δεν με νοιάζει το πρόστιμο. Με νοιάζει όμως ότι με βάζετε να συμβληθώ με έναν αντίπαλο επιχειρηματία επαγγελματικά.». Αυτό το φαινόμενο λοιπόν, υπάρχει σε πάρα πολλούς παραγωγούς. Πάρα πολλοί παραγωγοί λοιπόν, που έχουν ομοειδή δράση με μετόχους συστημάτων, αρνούνται να εγγραφούν στα συστήματα, γιατί θεωρούν ότι δίνουν σε αντιπάλους τους εμπορικές απόρρητες πληροφορίες, οι οποίες αξιοποιούνται καταλλήλως. Αυτό λοιπόν είναι ένα πρόβλημα που πρέπει να το λύσουμε και γι' αυτό έχει δοθεί και η διάταξη που λέει ότι «ο οποιοσδήποτε θέλει, θα πρέπει να μπορεί να μπει και αυτός μέτοχος στο σύστημα».

Δεν έχω να πω κάτι άλλο. Έχω να πω όμως ότι η δημιουργία στον ΕΟΑΝ των δύο νέων διευθύνσεων που αφορούν κυρίως τη διεύθυνση των επιθεωρητών, αλλά και τη διεύθυνση της επικοινωνίας και πρόληψης, είναι δύο διευθύνσεις, οι οποίες έλειπαν από το σύστημα και με το νέο νόμο θα δώσουν τη δυνατότητα, πραγματικά, να αρχίσει να λειτουργεί εύρυθμα η αγορά.

Η δημιουργία του τμήματος για τη σχέση της Τοπικής Αυτοδιοίκησης και του ΕΟΑΝ, είναι αναγκαία πλέον, μιας και μέχρι σήμερα ο ΕΟΑΝ και λόγω έλλειψης προσωπικού, δεν είχε πραγματικά καμία επικοινωνία και ενημέρωση για το τι γινόταν στους Δήμους. Η μόνη ενημέρωση ήταν η σχέση που είχε ο ΕΟΑΝ με την Ελληνική Εταιρία Αξιοποίησης.

Τέλος, θα πω ότι τα δύο καινούργια ηλεκτρονικά μας εργαλεία, το ΕΜΠΑ και το ΗΜΑ, θα μας δώσουν τη δυνατότητα της επικαιροποίησης και της πλήρης γνώσης των ποσοτήτων παραγωγής, άρα, θα μας δώσει τη δυνατότητα ορθολογικού σχεδιασμού και όχι σπατάλη πόρων για την επίτευξη των καλύτερων στόχων. Ευχαριστώ πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει η κυρία Αγγελιδάκη.

ΓΕΩΡΓΙΑ ΑΓΓΕΛΙΔΑΚΗ (Νομικός Σύμβουλος της ΕΣΕΕ): Θα μιλήσω εκ μέρους του κ. Παντελάκη, διότι έχει αποχωρήσει. Εξάλλου, δεν έχω να προσθέσω κάτι περισσότερο σε αυτά που ανέφερε ο κ. Παντελάκης στην πρώτη τοποθέτηση της ΕΣΕΕ.

Να σημειώσω απλώς ότι η μείωση της χρήσης πλαστικής σακούλας είναι σημαντική για την προστασία του φυσικού περιβάλλοντος, αυτό είναι αδιαμφισβήτητο γεγονός. Από 1/1/2018 καινούργιες υποχρεώσεις και επιβαρύνσεις στις μικρομεσαίες επιχειρήσεις με ένα γραφειοκρατικό κόστος συμμόρφωσης δυσανάλογα υψηλό, παραμένει και αυτό όμως ένα γεγονός. Αναρωτιόμασταν γιατί για τις εργασίες – όπως φαίνεται στο προσχέδιο της ΚΥΑ- εξαιρούνταν οι περισσότερες επιχειρήσεις έχοντας την πρόβλεψη με τη δυνατότητα των επιχειρήσεων που έχουν από δύο ταμειακές μηχανές και άνω. Βλέποντας την υπουργική απόφαση και τις υπόλοιπες διατάξεις, το μόνο που εξαιρείται πλέον είναι το υπαίθριο εμπόριο. Οι ίδιες δυνατότητες υπάρχουν, αυτό έχω να συμπληρώσω. Τίποτε άλλο και ευχαριστώ πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστώ. Το λόγο έχει ο κ. Υπουργός.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Θέλω να κάνω μια διευκρίνιση για το τελευταίο, επειδή πρέπει να καταγραφεί στα πρακτικά και επειδή έχουν μπει δυο ζητήματα από την ΕΣΕΕ, τη ΓΣΕΒΕΕ και τους παραγωγούς. Ένα ζήτημα είναι αυτό της εκπροσώπησης με τις πλαστικές σακούλες.

Καταρχήν, όσον αφορά την εκπροσώπηση - το είπε ο κ. Πολιτόπουλος - από την εφαρμογή του μητρώου στελεχών θα προκύπτουν στελέχη που θα έχουν εξειδίκευση πτυχίων, άρα θα προκύπτουν από άλλη διαδικασία. Το θέμα το έθεσαν αρκετοί και από τους υπόλοιπους φορείς και πλέον στελέχη δεν θα βάζει το Υπουργείο Εσωτερικών και το Υπουργείο Οικονομίας. Θα βάζει μόνο έναν το Υπουργείο Περιβάλλοντος, έναν όλοι οι παραγωγοί μέσα από τα επιμελητήρια, έναν όλοι οι Δήμοι μέσα από διεργασίες της ΚΕΔΕ και έναν ο περιβαλλοντολογικός χώρος των ΜΚΟ και των κοινωνικών οργανώσεων. Μιλάμε για 3 άτομα μόνο, τα οποία δεν μπορούν να είναι παρά να είναι έτσι. Δεν ξέρω, πώς αλλιώς θα μπορούσαν να είναι, προφανώς στην Κοινοβουλευτική συζήτηση θα δούμε και άλλες προτάσεις.

Το δεύτερο, αφορά την πλαστική σακούλα που επίσης, τέθηκε από πολλούς φορείς. Η βασική μας πρόθεση ήταν να μην μπει στο λιανεμπόριο. Τα στατιστικά της παραγωγής όμως και της χρήσης της πλαστικής σακούλας έδειξαν ότι στο χώρο του εμπορίου, εκεί δηλαδή που υπάρχουν μία ή δύο ταμειακές μηχανές, χρησιμοποιείται το 40%με 50% της πλαστικής σακούλας. Αν κάναμε μια τέτοια εξαίρεση, θα ήταν σαν «να κλείναμε τα μάτια», σαν να μην εφαρμόζαμε ουσιαστικά το μέτρο.

Τελικά, από τη διαβούλευση που έγινε με τους εκπροσώπους και της παραγωγής και του εμπορίου και της ανακύκλωσης, προέκυψε, ότι η εφαρμογή της χρήσης πλαστικής σακούλας πρέπει να επεκταθεί σε ένα ποσοστό της τάξης του 90% χρήσης πλαστικής σακούλας και εφαρμογής, ταμειακής μηχανής και διαδικασίας δημοσίων εσόδων. Έμεινε μόνο το υπαίθριο εμπόριο ως προς τις λαϊκές. Οι λαϊκές ουσιαστικά μπορεί να έχουν μείνει εκτός που είναι ένα πάρα πολύ μικρό μέρος κατανάλωσης. Από κει και πέρα, εμείς είχαμε και πρακτικά προβλήματα. Θα σας πω ένα παράδειγμα. Σε ένα κατάστημα ακόμα και με ταμειακή μηχανή υπάρχει χώρος για τσάντα πολλαπλής χρήσης, το οποίο υποχρεούται να έχει πλέον ο έμπορος για να δίνει στον πολίτη μία άλλη διέξοδο. Στις λαϊκές, πώς θα μπορούσε να γίνει κάτι τέτοιο;

Για να μην θεωρηθεί όμως, ότι κάνουμε διάκριση εις βάρος όλων των υπολοίπων εμπόρων για κάτι το οποίο εφαρμόζεται για πρώτη φορά στις λαϊκές που δεν εφαρμοζόταν, είναι ότι πλέον όλες οι σακούλες που χρησιμοποιούνται έχουν αυτό που λέμε ονομασία προέλευσης. Δηλαδή, ξέρουμε από πού προέρχονται, από τι υλικό είναι, ποιος τις παράγει. Γιατί πολλές φορές σε αυτό το χώρο του υπαίθριου εμπορίου, υπήρχε όλο αυτό το άτυπο εισαγόμενο υλικό πολλής χαμηλής ποιότητας και χωρίς να πληρώνονται τέλη ανακύκλωσης.

Τώρα λοιπόν, όλα αυτά μπαίνουν και δεν εξαιρείται η λαϊκή από το τέλος της ανακύκλωσης. Εξαιρείται μόνο από το να δίνει την επαναχρησιμοποιούμενη σε σχέση με τις μιας χρήσης που είναι η επιπλέον επιβάρυνση. Αυτό πράγματι είναι κάτι το οποίο και επιλέξαμε, είναι μια επιλογή μας που αφορά και τον καταναλωτή σε ένα πολύ μικρό βαθμό και το διαχειριστή - έμπορο της λαϊκής.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστούμε τον κ. Υπουργό. Κυρίες και κύριοι συνάδελφοι, ολοκληρώθηκε η συζήτηση με την ακρόαση των φορέων και σας υπενθυμίζω ότι η επόμενη συνεδρίαση της Επιτροπής θα πραγματοποιηθεί την Τρίτη, 24 Οκτωβρίου και ώρα 14.00΄ πάλι εδώ στην αίθουσα 223.

Στο σημείο αυτό ο Προεδρεύων της Επιτροπής προχώρησε στην γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημαράς Γιώργος, Καραναστάσης, Απόστολος, Καραμανλής Αχ. Κωνσταντίνος, Μπουκώρος Χρήστος, Αρβανιτίδης Γεώργιος και Αμυράς Γεώργιος.

Τέλος και περί ώρα 12.45΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΠΟΣΤΟΛΟΣ ΚΑΡΑΝΑΣΤΑΣΗΣ ΜΑΡΙΟΣ ΚΑΤΣΗΣ**